Bangladesh in varugadha India molhuviya nudhy hifahattaifi - vNews.mv\nބަންގްލަދޭޝް އާއި އިންޑިއާ ބައްދަލުކުރި މެޗުގައި ބަންގްލަދޭޝްގެ ލަނޑު ކާމިޔާބު ކޮށްދިން ކުޅުންތެރިޔާ- ފޮޓޯ:- އަދަދު\nބަންގްލަދޭޝް އިން ވަރުގަދަ އިންޑިއާ މޮޅުވިޔަނުދީ ހިފަހައްޓައިފި\nއައްފާން މުހައްމަދު 04 October 2021, 17:52\nސާފް ޗެމްޕިއަންޝިޕުގައި ހޯމަ ދުވަހު ކުޅުނު ފުރަތަމަ މެޗުގައި ބަންގްލަދޭޝް އިން މުބާރާތުގެ އެންމެ ކާމިޔާބު ޓީމު ކަމަށްވާ އިންޑިއާ މޮޅުވިޔަ ނުދީ ހިފަހައްޓައިފިއެވެ.\nމުބާރާތުގެ ފޭވަރިޓުން ކަމަށް މުބާރާތުގައި ވާދަކުރާ ހުރިހާ ޓީމެއްގެވެސް ކޯޗުން އިއްތިފާގުވާ އިންޑިއާ އާއި ދެކޮޅަށް ކުޅެ ބަންގްލަދޭޝް އިން މުހިންމު ޕޮއިންޓެއް ހޯދި މިމެޗު ނިމުނީ 1-1 ގެ ނަތީޖާއަކުންނެވެ.\nބަންގްލަދޭޝް ޓީމުގެ ފަރާތުން މޮޅު ކުޅުމެއް ފެނިގެންދިޔަ މިމެޗުގައި އެޓީމުން ވަނީ ގިނަ ފުރުސަތުތަކެއް ތަނަވަސްކޮށް ނުރައްކާތެރި ހަމަލާތަކެއް އިންޑިއާގެ ގޯލާއި އަމާޒުކޮށް ފޮނުވާލާފައެވެ.\nއެހެންނަމަވެސް މެޗުގައި ފުރަތަމަ ލަނޑުޖަހާ ލީޑުނެގީ އިންޑިއާ އިންނެވެ. ފުރަތަމަ ހާފުގެ 26 ވަނަ މިނެޓުގައި އުދަންތާ ސިންގ ޖައްސާލި ޕާހަކުން އޭރިއާ ތެރޭގައި މުޅިން ހުސްކޮށް ހުރެ ބޯޅަ ގޯލުގެ ތެރެއަށް ވައްދާލައިގެން މިލަނޑު އެޓީމަށް ކާމިޔާބު ކޮށްދިނީ ކެޕްޓަން ސުނިލް ޗެތްރީ އެވެ.\nއިންޑިއާ އާއި ބަންގްލަދޭޝް ބައްދަލުކުރި މެޗުގެ ތެރެއިން- ފޮޓޯ:- އަދަދު\nދެޓީމުގެ ފަރާތުންވެސް އެޓޭކިންގ މޮޅު ކުޅުމެއް ފެނިގެންދިޔަ މިމެޗުގައި ބަންގްލަދޭޝްގެ ބިޝްވަނާތް ގޯޝް އަށް ވަނީ ރަތްކާޑެއް ދައްކާފައެވެ. ދެވަނަ ހާފުގައި މެޗުގެ 54 ވަނަ މިނެޓުގައި އޭނާ އަށް މި ރަތްކާޑު ދެއްކީ، މުޅިން ހުސްކޮށް ހުރެ އިންޑިއާގެ ކުޅުންތެރިއަކު ގޯލާއި ދިމާލަށް ދަނިކޮށް، ފަހަތުން އޭނާގެ ގައިގައި ހިފާ ވައްޓާލުމާއި ގުޅިގެންނެވެ.\nރަތްކާޑާއެކު ބަންގްލަދޭޝަށް މެޗުގައި މައްސަލަތަކެއް ކުރިމަތިވާނެ ކަމަށް ބެލެވުނު ނަމަވެސް، ކާޑަށްފަހު ބަންގްލަދޭޝް ޓީމު ފެނިގެންދިޔައީ ވަރަށް ރޭވުންތެރިކަމާއެކު ކުޅެމުންދިޔަތަނެވެ.\nނަތީޖާއަކަށްވީ 74 ވަނަ މިނެޓުގައި އުމުރުން އެންމެ 18 އަހަރުގެ ޔާސިން އަރަފާތުގެ ލަނޑުން ބަންގްލަދޭޝް އިން މެޗުގެ ނަތީޖާ ހަމަހަމަ ކުރުމެވެ. މިއީ ޒުވާން ޑިފެންޑަރުގެ ކެރިއަރުގައި އޭނާ ބަންގްލަދޭޝްގެ ގައުމީ ޓީމަށް ކާމިޔާބު ކޮށްދިން ފުރަތަމަ ލަނޑުކަން ފާހަގަކޮށްލެވެއެވެ.\nމެޗުން ހޯދި ޕޮއިންޓާއެކު ބަންގްލަދޭޝް ވަނީ މިހާތަނަށް ކުޅުނު ދެމެޗުން ޖުމްލަ4ޕޮއިންޓު ހޯދާފައެވެ. ފުރަތަމަ މެޗުގައި ބަންގްލަދޭޝް މޮޅުވީ ސްރީ ލަންކާ އަތުންނެވެ. މިއާއެކު ވަގުތީ ގޮތުން ބަންގްލަދޭޝް ވަނީ ޕޮއިންޓު ތާވަލުގެ އެއްވަނައަށް ކުރިއަށް ޖެހިލާފައެވެ.\nމިއީ މިފަހަރުގެ މުބާރާތުގައި އިންޑިއާ ކުޅޭ ފުރަތަމަ މެޗެވެ. އިންޑިއާގެ ދެވަނަ މެޗުގައި މިމަހުގެ 10 ވަނަ ދުވަހު ނޭޕާލާއި ދެކޮޅަށް ނުކުންނާނެއެވެ.\nބަންގްލަދޭޝް އިންޑިޔާ ސާފް ޗެމްޕިއަންޝިޕް ކުޅިވަރު


Yahoodheen Muslimun Shaheedhu Kuranee, America Raajje Ah Inzaaru Dhinumugai - Vaguthu\nޔަހޫދީން މުސްލިމުން ޝަހީދުކުރަނީ، އެމެރިކާ ރާއްޖެއަށް އިންޒާރު ދިނުމުގައި\nފަލަސްތީނުގައި އިސްރާއިލްގެ އަނިޔާވެރިކަމާއި ކުރިމަތިލަމުންދާ މުސްލިމުންތަކެއް ދިވެހި ދިދަ ވިހުރުވާލަނީ\nރާއްޖޭގައި ސުލްޙަ ގެއްލޭފަދަ ކަމެއް ހިނގައިފިނަމަ ސަރުކާރަށް ފިޔަވަޅު އަޅާނެ ކަމުގެ އިންޒާރު އެމެރިކާއިން ރާއްޖެއަށް ދީފައި ވަނީ، އެމެރިކާގެ އެހީތެރިކަމާއި އެކު ހައްދުފަހަނައަޅާފައިވާ އިސްރާއީލުގެ އަނިޔާވެރި ސިފައިން އިއްޔެ ފަލަސްތީނުގެ ކުށެއްނެތް މުސްލިމުންތަކެއް ޝަހީދުކޮށްލާފައި ވަނިކޮށް ކަން ހާމަވެއްޖެއެވެ.\nމުސްލިމުންނާއި ދެކޮޅަށް މެދުކެނޑުމެއް ނެތި އިންސާނިއްޔަތާއި ޚިލާފު ޖަރީމާތައް ހިންގަމުން އަންނަ ހައްދުފަހަނައަޅާފައިވާ އިސްރާއީލުގެ ވެރީންނާއި ސިފައިންނަށް މަދަދުވެރިވާ އެމެރިކާއިން ރާއްޖެއަށް އިންޒާރު ދެމުން ދަނީ، ރާއްޖޭގައި ސުލްޙަ އާއި އިންސާފު ޤާއިމްކުރުމަށް ކަމަށް ބުނެއެވެ. އެގޮތުން އެޤައުމުގެ ސްޓޭޓް ޑިޕާޓްމަންޓުގެ ތަރުޖަމާނުގެ ނައިބު ރޮބަޓް ޕަލަޑީނޯ ވަނީ ވީޑިއޯއެއް މެދުވެރިކޮށް، ރާއްޖޭގެ ހާލަތާއި މެދު އެމެރިކާ ކަންބޮޑުވާ މިންވަރު ހާމަކޮށްދީފައެވެ.\nއެ ވީޑިއޯގައި އޭނާ ބުނެފައިވަނީ، އިންތިހާބީ ރައީސް އިބްރާހިމް މުހައްމަދު ސޯލިހު (އިބޫ)ގެ ސަރުކާރާ ގުޅުން ބަދަހި ކުރުމަށް އެޤައުމު ތައްޔާރަށް އޮތްކަމަށެވެ. އަދި ސަރުކާރު ބަދަލުވުމަށް އެޅޭ ކޮންމެ ހުރަހަކާއި ދެކޮޅަށް އެމެރިކާއިން ތެދުވެ އެކަން ހުއްޓުވާނެކަމުގެ އިންޒާރު، ރޮބާޓްގެ ވީޑިއޯ މެދުވެރިކޮށް އެޤައުމުން ވަނީ ރާއްޖެއަށް ދީފައެވެ. މީގެ ކުރިންވެސް އެމެރިކާއިން ވަނީ، ރާއްޖޭގެ އިދިކޮޅު ސިޔާސީ ވެރިން ބޭނުންވާ ގޮތަށް ރާއްޖޭގައި ކަންކަން ނުހިންގައިފި ނަމަ ރާއްޖެ އާއި ދެކޮޅަށް ފިޔަވަޅު އަޅަން ޖެހިދާނެ ކަމަށް ބުނެ ތަފާތު އެކި އިންޒާރު ދީފައެވެ.\nރާއްޖޭގެ ސުލްޙަ މަސަލަސް ކަމަށްޓަކައި ކަމަށް ބުނެ، މި އިންޒާރުތައް ރާއްޖެއަށް ދެމުން އަންނަ އެމެރިކާގެ އެހީތެރިކަމާއި އެކު އިއްޔެ އިސްރާއީލުން ފަލަސްތީނުގެ ހަ މީހަކު ޝަހީދުކޮށްލިއިރު، އޭގެތެރޭގައި އުމުރުން 17 އަހަރާއި 18 އަހަރުގެ ދެ ފިރިހެން ކުދިންވެސް ހިމެނޭ ކަމަށް މަޝްހޫރު ބައިނަލް އަޤުވާމީ ނޫސް، އަލްޖަޒީރާއިން ބުނެފައި ވެއެވެ.\nމި މީހުން ޝަހީދުކޮށްލާފައި ވަނީ، އެމެރިކާގެ ވާގިވެރިކަމާއި އެކު އިސްރާއީލުން ފަލަސްތީނުގެ މުޤައްދަސް ބިން ކަމަށްވާ ޤުދުސްއަށް ވެރިވެގަތުމާއި ދެކޮޅަށް ފަލަސްތީނުގެ މުސްލިމުން ކުރިޔަށް ގެންދިޔަ ސުލްޙަވެރި އެއްވުމެއްގެ ތެރެއިން ކަމަށް އެ ނޫހުގައި ބުނެފައި ވެއެވެ.\nއަލްޖަޒީރާގައި ބުނެފައިވާގޮތުގައި، އިއްޔެގެ ޤަތުލުޢާންމުގެ ތެރެއިން އިސްރާއީލުން ވަނީ ހުސް އަތާއި ތިބި ފަލަސްތީނު ޢާންމު ރައްޔިތުންގެ އެއްވުމުގެ ތެރެއަށް ބަޑި ޖަހާފައެވެ. އިސްރާއިލް ސިފައިންގެ އަނިޔާވެރި މި ހަމަލާތަކުގެ ސަބަބުން 250 އަށްވުރެ ގިނަ މީހުން އެއްވުމުގެ ތެރެއިން ޒަޚަމްކޮށްލިއިރު، އޭގެތެރެއިން 150 އަށްވުރެ ގިނަ މީހުން ޒަޚަމްވީ ބަޑިން ދިން ހަމަލާތަކުގައި ކަމަށް ފަލަސްތީނުގެ ސިއްޙީ ވުޒާރާގެ ތަރުޖަމާނާއި ހަވާލާދީ އަލްޖަޒީރާއިން ބުނެފައި ވެއެވެ.\nމިދިޔަ މާޗު 30 ވަނަ ދުވަހުން ފެށިގެން އިސްރާއިލްގެ ހައްދުފަހަނައަޅާފައިވާ ސިފައިން، ފަލަސްތީނުގެ މުސްލިމުންނާއި ދެކޮޅަށް ވަރުގަދަ ގަތުލުޢާންމެއް ފަށައި ޙަމަލާތައް ދެގުނަ ކޮށްފައިވާއިރު، އެ ދުވަހުން ފެށިގެން މިހާތަނަށް އެތައް ސަތޭކަ މުސްލިމުންނެއް ޝަހީދުކޮށްލާފައި ވެއެވެ. މީގެ ތެރޭގައި ގިނަ ޢަދަދެއްގެ އަންހެނުންނާއި ކުޑަކުދިން ހިމެނެއެވެ.\nމިދިޔަ މާޗު މަހުގެ 30 ވަނަ ދުވަހުން ފެށިގެން މިހާތަނަށް 18000 އަށްވުރެ ގިނަ ފަލަސްތީނަށް ނިސްބަތްވާ މުސްލިމުންނަށް އިސްރާއިލް ސިފައިން ވަނީ އެކިވަރުގެ އަނިޔާދީ ޒަޚަމްކޮށްލާފައެވެ. ޔަހޫދީންގެ މި އަނިޔާވެރި ޢަމަލުތަކުގެ ތެރެއިން، އެމީހުން ވަނީ ފަލަސްތީނުގެ މިލިއަނެއްހާ ޢާންމު ރައްޔިތުން، ގަދަ ބާރުން އެމީހުންގެ ގެދޮރުން ނެރެ ޤައުމުން ފައްސާލައި ބިންތަކަށް ވެރިވެގަނެފައެވެ.\nއިސްރާއީލުގެ ޔަހޫދީން އެންމެ ފުރަތަމަ ފަލަސްތީނުގެ ބިމުގައި ވަޒަންވެރިވާން ފެށީ، ދިރިއުޅޭނެ އެއްވެސް ވަޒަނެއް ނެތި، ހާލުގައި ޖެހިފައި ތިބި ރެފިއުޖީންގެ ގޮތުގައި ފަލަސްތީނުގެ ބޯޑަރު ސަރަޙައްދުގައި މުސްލިމުންގެ މަދަދަށް އެދި އާދޭސްކުރަމުން ދަނިކޮށް، މީގެ 60 ވަރަކަށް އަހަރު ކުރިން ފަލަސްތީނުން އެބައި މީހުންނަށް އިހުސާންތެރިވެ އެޤައުމުގައި ދިރިއުޅުމުގެ ފުރުސަތު ދިނުމުންނެވެ. އެއަށްފަހު ފަލަސްތީނުގެ ބިމުގައި ގަދަކަން ދައްކައި، ވަކި ދައުލަތެއް އުފައްދައި، އެމެރިކާގެ އެހީތެރިކަމާއި އެކު އިސްރާއީލުން ވަނީ ފަލަސްތީނުގެ ބިމަށް އަތްގަދަ ކުރުމުގެ މަސައްކަތް ފަށާފައެވެ.\nއެ މަސައްކަތް އަހަރަކަށްފަހު އަހަރެއް ވަރުގަދަކޮށް، މުސްލިމުންގެ މާތްވެގެންވާ މަސްޖިދުލް އަޤްސާ ހުންނަ ފަލަސްތީނުގެ ޤުދުސްއަކީ އިސްރާއީލުގެ ވެރިކަން ކުރާ ރަށްކަމަށް ކަނޑައަޅާފައި ވަނީ މިއަހަރުގެ ތެރޭގައެވެ. މިކަމަށްޓަކައި ޚާއްސަކޮށްގެން ބޭއްވި ރަސްމިއްޔާތަށް އިސްރާއީލުގެ ހައްދުފަހަނައަޅާފައިވާ ބޮޑުވަޒީރު ބެންޖަމިން ނަތަންޔާހޫ އާއި އެމެރިކާގެ ރައީސް، ޑޮނާލްޑް ޓްރަމްޕްގެ ދަރީންނާއި ދެޤައުމުގެ އެނޫންވެސް އިސް ފަރާތްތައް ހާޒިރުވިއިރު، ޤުދުސް އަކީ އިސްރާއީލުގެ ވެރިރަށްކަން އިއުލާނުކޮށްދިނީވެސް އެމެރިކާއިންނެވެ. އެއަށްފަހު އެމެރިކާ އިން ވަނީ އެ ބިމުގައި އެޤައުމުގެ އެމްބަސީއެއްވެސް ޤާއިމްކޮށްފައެވެ.\nއިސްރާއިލްގެ ހައްދުފަހަނައަޅާފައިވާ ނަތަންޔާހޫ އާއި ގާތް ގުޅުމެއް ބާއްވަމުން އަންނަ އެމެރިކާގެ މިހާރުގެ ރައީސް ޑޮނާލްޑް ޓްރަމްޕް އަކީ ވެރިކަމަށް އައުމުގެ ކުރީންވެސް މުސްލިމުންނާއި ދެކޮޅަށް ފާޅުގައި ބަސް ބުނަމުން އައި މީހެކެވެ. މުސްލިމުންނަށް ދަތިވާނެ ފަދަ ކަންކަން ކޮށް، އިސްލާމް ދީނާއި ދެކޮޅަށް ކުރެވުނު ކޮންމެ ކަމެއް ކުރުމަކީ، ވެރިކަމަށް އިންތިޚާބު ވުމުގެ ކުރީން ކުރި ކެމްޕޭނުގައި އޭނާ އިއުލާނުކޮށްފައިވާ ރިޔާސީ ވަޢުދެއްވެސް މެއެވެ.\nއޮކްޓޯބަރ 13, 2018 18:31\nޥޯޓު ވަގުންތަކައް އޯކޭވާނެ.\nއޮކްޓޯބަރ 13, 2018 18:35\nއޮކްޓޯބަރ 13, 2018 18:44\nރާއްޖެއިން މުސްލިމުންނައް އެހީވާން ދާ މުޖާހިދުން އަތުލާ ކަލޭމެން އެމެރިކާ އާ ހަވާލުކޮށް ޓެރެރިޒަމް ގެ ދައުވާ ކުރި އިރު މި ވަގުތުނޫހުގެ މީހުން ކޮބާބާ ޑިމޮކްރެސީ އާހުރެ ކަލޭމެން އަމިއްލަ އަތައް ގޮވީމަ ދޯ ތެޅި ބާލަންވީ\nއޮކްޓޯބަރ 13, 2018 19:10\nޔާ ﷲ..ޢިސްރާއީލްގެ އަނިޔާވރި ސިފައިންނާއި އެމެރިކާގެ ގައްދާރުން ނެތިކުރައްވާ މުސްލިމުންނަށް ކާމިޔާބު ދެއްވާނދޭ..އާމީން\nއޮކްޓޯބަރ 15, 2018 15:03\nއޮކްޓޯބަރ 13, 2018 19:11\nމާތް ﷲ އަނިޔާވެރިންގެ ކިބައިން މި ޤައުމު ސަލާމަތް ކުރައްވާ އެބައިމީހުންގެ ނުބައި ރޭވުންތަކުން ސަލާމަތް ކުރައްވާ ރާއްޖެއަކީ އަމާން ތަނެއްކަމުގައި ލައްވާންދޭވެ. ޢާމީން. ބޭރުގެ އިންޒާރުތައް ރާއްޖެއަށް އަންނަނީ ހަމަ ރާއްޖޭގެ ބަޔަކު އަޑީގައި ތިބެގެން ނުބައި ހަދާތީ.\nއޮކްޓޯބަރ 13, 2018 19:24\nޚަބަރުތަކުން ވެސް އެނގި ކަށަވަރުވަނީ މި ކުޑަކުޑަ ގައުމުގައި ވެސް ތިކަންތައް ގަނޑު މާލަހެއްނުވެ ހިނގާނެކަން މިއީތޯގައުމު ކުރިއަރާ ދިއުމަކީ މިވަރު ކުޑަކުޑަގައުމަކަށް މިއީވަރަށް ބޮޑު ކާރިސާއެއް މިއީ ހަމަބެއިރު މީހުނާ ގުޅިގެން ކުރަންވި ކަމެއްތޯ އޭރުން ކަތިލާނީ ވަކިކުލައެއްގެ މީހުންތޯ ނޫން ނޫން އެހެނެއްނުވާނެ ސުވާލަކީ ތީވެސް ގައުމަށް ހެޔޮއެދުންތޯ؟\nއޮކްޓޯބަރ 13, 2018 19:49\nޔާﷲ، މުސްލިމުންގެ މައްޗަށް ޢަދާވާތްތެރިވާ ޢަދުއްވުން ބަލިކުރައްވާ މުސްލިމުންނަށް ނަސްރާއި ކާމިޔާބުދެއްވާނދޭވެ.\nއޮކްޓޯބަރ 13, 2018 20:00\nމި އާޓިކަލް ލިއުއްވި ބޭފުޅެއްގެ މަޤުޞަދަކީ، އެމެރިކާގެ މަދަދު ވެރިކަމާއެކު ޔަހޫދީން ފަލަސްތީނުގެ މައުސޫމު މުސްލިމުން ރައްޔަތުންނަށް ދޭ އަނިޔާ އަކީ އެމެރިކާގެ އޯގާތެރިކަން ހާމަކޮށްދިނުންތޯ؟ ނުވަތަ އެފަދަ އޯގާތެރިކަން ރާއްޖޭގެ ރައްޔަތުންނަށް ދީފާގެ ކަމުގެ ފެހިސިގުނަލެއްތޯ؟\nއޮކްޓޯބަރ 13, 2018 20:12\nޢިޔާޒޫ ކަލޭމެން ބުނެލާނެ އެއްޗެއް ނެތްތަ\nއޮކްޓޯބަރ 13, 2018 20:38\nތިބުނީ ޝަހީދު ކުރާ ވާހަކައެއްނު.\nޝަހީދުންނަށް ހުރީ ކިހާ މަތިވެރި ޖަޒާއެއް ކަން ކަލޭމެންނަށް ނޭގެނީތަ\nއޮކްޓޯބަރ 13, 2018 20:50\nޔާމީންގެ އަނިޔާވެރިކަމުން މިގައުމު ސަލާމަތްކުރައްވާނދޭ އާމީން\nއޮކްޓޯބަރ 13, 2018 22:03\nއަހަރެމެންގެ ކަންތައްތަކާއި ބޭރުގެ ފަރާތްތަކަށް އަތްބޭނުމުގެ ފުރުސަތުތައް ދިނީ ހަމައަހަހަރެމެން ދެންތިބޭ އަތްޖަހާ މަންޒަރު ބަލަން\nއޮކްޓޯބަރ 14, 2018 01:08\n،މި ކުޑަކުޑަ މާލޭގައި މި އަހަރު ކިތައް މަރުވެއްޖެކަން އެގޭ ބަޔަކު އެބަތިބިބާ؟\nޔެމެން ގައި މަރަމުން އެދާ މުސްލިމުން އެމަރަނީ ކޮންބައެއްބާ؟\nސީރިޔާގައި އެމަރާ މުސްލިމުންތައް އެމަރަނީ ކޮންބައެއްބާ؟\nއަފްއާނިސްތާން، ލީބިޔާ، އިރާގް، އެފްރިކާ ގެ މުސްލިމް ގައުމުތަކުގައި މީހުންތައް މަރަމުން އެދަނީ ކޮންބައެއްބާ؟\nޗައިނާގައި މިލިައަނެއްހާ މުސްލިމުންނަށް ދެމުންދާ އަނިޔާ ތަކާއި ދުށްތުރާތަކުގެ ވާހަކަ ހަމަނޭގެނީބާ؟ ނޫނީ އަޑުއަހަން ބޭނުންނުވަނީބާ. ސިޔާސީ ވިޔަސް ބޮޑުވަރު.\nއަޅެ ނިކަން މުސްލިމުން މުސްލިމުން މަރާއަދަދު ޖަހާލަ ބަލަ. ވަރަށް ހިތި އަދަދު ތަކެއް ފެނިގެންދާނެ. ނުބުނާތި އެވެސް ޔަހޫދީންގެ ރޭވުމޭ.\nމާތﷲ ގެ ރަހްމަތްފުޅުން ފަލަސްތީން ރައްޔިތުންނަށް ޔަހޫދީންގެ މައްޗަށް ގަދަކަން ދެއްވާ ދޭވެ. އާމީން. ދުނިޔޭގެ އެކިކަންކޮޅު ތަކުގައި މުސްލިމުންނާއި އިދިކޮޅު ފަރާތްތައް ބަލި ކުރައްވާ މުސްލިމުންނަށް ކާމިޔާބު މިންވަރުކުރައްވާށި. އާމީން.\nއޮކްޓޯބަރ 14, 2018 01:35\nޢެމެރިކާ އަށް ގަދަފަދަ ކޯފާއެއް ލައްވާންދޭވެ ެއެގައުމު ނެތިކުރަންވާންދޭވޭ މުސްލިމުން މިނުލަފާ ކާފަރުންގެ ކިބަެން ސަލާމަތް ކުރާއްވަންދޭވެ\nﷲގެ ރަހުމަތުން މި އާލާތުން ނެތިކުރައްވާންދޭވެ\nއޮކްޓޯބަރ 14, 2018 02:00\nބަލާ އެއްކަހަލަ އެމެރިކާއެއް\nއޮކްޓޯބަރ 14, 2018 05:52\nހާދަ ބިރެކޭ ތިގަތީދޯ!\nއޮކްޓޯބަރ 14, 2018 07:51\nއެމެރިކާ ކިހިނެއްވެގެން މިއުޅެނީ، ރާއްޖެ އާއި ނުބެހެބަލަ. އިޒުރޭލު އިސްލާހުކޮށްބަލަ\nއޮކްޓޯބަރ 14, 2018 08:55\nއިސްރޭލުންނަށް ފަލަސްތީނު ކުދީން ޝަހީދު ނުކުރެވޭނެގޮތް ހެއްދެވުމަށް ﷲ ނުފުދެނީތަ؟ އެމެރިކާއަކަށް ވެސް ﷲ އަކަށް ވުރެން މަތީން ކަންތަކެއް ނުކުރެވޭނެއެއްނު؟\nއޮކްޓޯބަރ 14, 2018 09:42\nދިވެހިރާއްޖޭގެ ދާޚިލީކަމެއްގާބެހި ރާއްޖެއަށްއިންޒާރުދިނުމުގެހައްގު އެމެރިކާއަށްލިބިގެންވޭބާ؟\nއިޒްރޭލުން މުސްލިމުންގެބިންތަށްހިފާ ކުށެއްނެތް މުސްލިމުންމަރަމުންދާއިރު އެމެރިކާއިން\nއިޒްރޭލްއަށް އެހިވުމުގެބަދަލުގައި އިންޒާރުދިނުން މާ މުހިއްމުކަމުގައިދެކެން.\nއޮކްޓޯބަރ 14, 2018 09:58\nއެމެރިކާ މިތަނަށް ވަންނާކަށް ނުޖެހޭ ދޯ... މީ ކޮން ބަޔެއްތަ އަދި... އެކަމަކު ވޯޓް އޮޅުވާލީ އޭ ކިޔައިގެން ޔާމީން ކީކޭ ތަ ތިކިޔަނީ... އަވަހަށް ފައިބާ....\nއޮކްޓޯބަރ 16, 2018 09:52\nމިދެމީހުން ހިތުގެ އެންމެ ފުންމިނުން އަދި އިހުލާސް ތެރިކަމާއެކުއިސްލާމުވާނީ ކޮންދުވަހަކުންބާ؟\nއޮކްޓޯބަރ 28, 2018 12:03\nއެމް.ޑީޕީ ގެ ގުންޑައިންނަކަށް މިތަންތަނެއް ނުފެންނާނެ. އެވެރިންގެ ހިތުން ހިތުޔަހޫދީން،ހިންދޫން އަދި ނަސާއިންގެ އެހީތެރި ކަމުގައި އެވެރިންނަށް ވެރިކަމަށް އައުދެވިފައި އެތިބީ.


އުނގޫފާރު ދާއިރާގެ މެމްބަރ މުޙައްމަދު ވަޙީދުގެ ފުރާނަ ނުރައްކަލަށް ހުށަހެޅުމުގެ ނިޔަތުގައި ބައެއް ފަރާތްތަކުން ހިންގަމުންދާ ޢަމަލުތަކުގެ މައްސަލަ ތަޙްޤީޤްކުރުމަށް އެމް.ޑީ.ޕީ ޕާރލަމެންޓްރީ ގްރޫޕުން ގޮވާލުން – Maldivian Democratic Party\nއުނގޫފާރު ދާއިރާގެ މެމްބަރ މުޙައްމަދު ވަޙީދުގެ ފުރާނަ ނުރައްކަލަށް ހުށަހެޅުމުގެ ނިޔަތުގައި ބައެއް ފަރާތްތަކުން ހިންގަމުންދާ ޢަމަލުތަކުގެ މައްސަލަ ތަޙްޤީޤްކުރުމަށް އެމް.ޑީ.ޕީ ޕާރލަމެންޓްރީ ގްރޫޕުން ގޮވާލުން\nރައްޔިތުންގެ މަޖިލީހުގެ އުނގޫފާރު ދާއިރާގެ މެމްބަރ މުޙައްމަދު ވަޙީދު، ކެމްޕޭން ތަޤްރީރެއްގައި ދެއްކެވި ވާހަކަފުޅަކާ ގުޅުވައިގެން އޭނާގެ ފުރާނަ ނުރައްކަލަށް ހުށަހެޅުމުގެ ނިޔަތުގައި ބައެއް ފަރާތްތަކުން ހިންގަމުންދާ ޢަމަލުތައް އެންމެ ހަރުއަޑުން ކުށްވެރިކުރާހިނދު، އެ މައްސަލަ ތަޙްޤީޤްކޮށް ފިޔަވަޅުއެޅުމަށް ކަމާބެހޭ މުއައްސަސާތަކަށް އެމް.ޑީ.ޕީ. ޕާރލަމެންޓްރީ ގްރޫޕުން ގޮވާލަމެވެ.\nއުނގޫފާރު ދާއިރާގެ މެމްބަރ މުޙައްމަދު ވަޙީދު، އެ ތަޤްރީރުގައި ފާހަގަކުރެއްވި ނުކުތާ އަމާޒުކުރައްވާފައިވަނީ ދީނަށް ނުވަތަ ދީނީ ޙުކުމަކަށް ނޫންކަމާއި، އެއާޚިލާފަށް އޭނާގެ ވާހަކަ އަމާޒުކުރައްވާފައިވަނީ މަރުގެ އަދަބު ދިނުމުގެ ނަމުގައި ކުރީގެ ސަރުކާރުގައި ތިބި ބަޔަކު ކަންކުރި ގޮތަކަށް ކަމަށްވާއިރު، އެވާހަކަ ގަސްދުގައި އޮޅުވާލައިގެން ބައެއް ދީނީ ޢިލްމުވެރިންނާއި، ބައެއް ސިޔާސީ މީހުންނާއި އަދި ބައެއް މީޑިއާތަކުން އެކަން ފިތުނައަކަށް ވާގޮތަށް ހެދުމުގެ ސަބަބުން، އޭނާގެ ފުރާނައަށް ނުރައްކާކުރުވުމަށް ބައެއް ފަރާތްތަކުން ގޮވާލަމުންދާކަން ކަންބޮޑުވުމާއެކު ފާހަގަކުރަމެވެ.\nމީގެ ކުރިން ވެސް އުނގޫފާރު ދާއިރާގެ ގޮނޑި އެއިރު ތަމްސީލުކުރައްވަމުން ގެންދެވި ދީނީ ޢިލްމުވެރިއާ ޑޮކްޓަރ އަފްރާޝީމް ޢަލީ ވެސް ވަނީ އަނިޔާވެރިގޮތެއްގައި އަވަހާރަކޮށްލާފައެވެ. ތަޙްޤީޤުތަކުން ދައްކާގޮތުގައި ޑޮކްޓަރ އަފްރާޝީމް ޢަލީ އަވަހާރަކޮށްލާފައިވަނީ ވެސް ދީނުގެ ނަމުގައި ހައްދުފަހަނާޅާފައިވާ ބަޔަކު ހިންގަމުންދާ ޙަރަކާތްތަކެއްގެ ތެރެއިންނެވެ. އަދި މުރުތައްދުވެ، ދީނުން ބޭރުވެއްޖެކަމަށް ބުނެ އަމިއްލައަށް ގޮތްތައް ނިންމައިގެން ދީނުގެ ނަމުގައި އެހެން ފަރާތްތަކެއް ވެސް ވަނީ ރާއްޖޭގައި ގަތުލުކޮށްފައިވެއެވެ.\nއުނގޫފާރު ދާއިރާގެ މެމްބަރ މުޙައްމަދު ވަޙީދު ދެއްކެވި ވާހަކައެއްގެ ޙަޤީޤަތް ގަސްދުގައި އޮޅުވާލައި ފިތުނަ އުފައްދައިގެން އޭނާގެ ފުރާނަ ނުރައްކަލަށް ހުށަހެޅުމުގެ ނިޔަތުގައި ޢަމަލުކުރާ ފަރާތްތަކުން އެކަން ވަގުތުން ހުއްޓާލުމަށް އެމް.ޑީ.ޕީ. ޕާރލަމެންޓްރީ ގްރޫޕުން ގޮވާލަމެވެ. އަދި މިކަމުގައި ހުރި ނުރައްކާ ބޮޑުކަމަށްޓަކައި މިފަދަ މައްސަލަތައް ވަގުތުން ތަޙްޤީޤްކުރައްވައި ފިޔަވަޅުއެޅުއްވުމަށް ދައުލަތުގެ ކަމާބެހޭ މުއައްސަސާތަކަށް ގޮވާލަމެވެ.\nބަޔާން ނެރުނީ: އެމް.ޑީ.ޕީ ޕާރލަމެންޓްރީ ގްރޫޕް


"އެވެސް މިވެސް"ގެ ނަމުގައި ޚާއްޞަ ޕްރޮމޯޝަނެއް...\n"އެވެސް މިވެސް"ގެ ނަމުގައި ޚާއްޞަ ޕްރޮމޯޝަނެއް ވީއޭއެމްކޯ އިން ފަށައިފި\nޕްރޮމޯޝަން ކުރިއަށް ދާނީ ފެބްރުއަރީ މަހުގެ ނިޔަލަށް\n3 ފެބްރުއަރީ 2017 | ހުކުރު 20:37\n"އެވެސް މިވެސް ޕްރޮމޯޝަން" ނަމުގައި ޚާއްޞަ ޕްރޮމޯޝަނެއް ވީއޭއެމްކޯ އިން ފަށައިފިއެވެ.\nމި ޕްރޮމޯޝަންގެ ދަށުން ވީއޭއެމްކޯ އިން ވިއްކާ ނަގިލި، ޗޭނު، ފެންޑަރު، އެކި ސައިޒުގެ ވާ، ޖެނެރޭޓަރު، ޑީސެލް ޕަންޕު، ޖީޕީއެސް، ފިޝް ފައިންޑަރު، މެރިން ދަވާދާއި އެންޓިފައުލިންގ، ޕޮލިޝްކޮށް ސާފުކުރާ ސާމާނު، ނެވިގޭޝަން ލައިޓު އަދިވެސް އިތުރު އައިޓަމްތަކުން 15 ޕަސެންޓް އާ ހަމަޔަށް ޑިސްކައުންޓް ލިބޭނެއެވެ. މި ޕްރޮމޯޝަން ކުރިއަށްދާނީ ފެބްރުއަރީ، 28، 2017 އާ ހަމަޔަށް ކަމަށް އެ ކުންފުނިން ނެރުނު ބަޔާނުގައި ބުނެފައި ވެއެވެ.\nވީއޭއެމްކޯއަކީ ސްޓަމާނިޔާ، ނަންނި، ޕެޓިޓް، އޮޓޯސޯލް، ވެބަސްޓޯ، ރެވް 1، އެލް އެންޑް ޑަބްލިއު، ޑޫސަން ޑައިވޫ އަދިވެސް އެތައް އިތުބާރު ބްރޭންޑްތަކުގެ ރާއްޖޭގެ ސޯލް ޑިސްޓްރިބިއުޓަރެވެ. އޮޑިދޯނިފަހަރަށް ބޭނުންވާ ހުރިހާ ސާމާނެއް އެއްތަނަކުން ފޯރުކޮށްދިނުމީ ވީއޭއެމްކޯގެ އެންމެ ބޮޑު އެއް އަމާޒެވެ.\nމޯލްޑިވްސް ބޯޓިންގ އެވޯޑްސް 2016 ގެ އެންމެ މަޤުބޫލު މެރިން އިކުއިޕްމެންޓް ސަޕްލަޔަރުގެ އެވޯޑު ވަނީ ވީއޭއެމްކޯއަށް ލިބިފައެވެ. ރާއްޖޭގެ 450 އަށްވުރެ ގިނަ އޮޑިދޯނިފަހަރުގައި ވީއޭއެމްކޯއިން ވިއްކާ ސާމާނު ދަނީ ބޭނުންކުރަމުންނެވެ.\nބަލި ގަބޫލުކުރައްވައި ޑރ މުއިއްޒުއަށް އަނަސް މަރުހަބާ ވިދާޅުވެއްޖެ\nސްޓްރަސްބޯގް އަތުން ޕީއެސްޖީއަށް ފަސޭހަ މޮޅެއް\nބަޔާން އެއްވަރުވިއިރު، ޑޯޓްމުންޑަށް މޮޅެއް\nމިލާން މޮޅުވިއިރު، އިބްރަހިމޮވިޗަށް ރަތެއް\nބާސާ ބަލިކޮށް ރެއާލް އެއްވަނައަށް


Baresdhoo Project gai ves Bodethi khiyaanaai thakeh! – adduLIVE\nބަރެސްދޫ ޕްރޮޖެކްޓުގައިވެސް ބޮޑެތި ޚިޔާނާތްތަކެއް!\nApr 03, 2019, 13:57 މުހައްމަދު އައިމަން\nކުރީގެ ރައީސް ޢަބްދުﷲ ޔާމީންގެ ސަރުކާރުން މޯލްޑިވްސް އިންޓަގްރޭޓެޑް ޓޫރިޒަމް ޑިވްލޮޕްމަންޓް ކޯޕަރޭޝަން (އެމްއައިޓީޑީސީ)ގެ ތެރެއިން ހިންގި ދެ ޕްރޮޖެކްޓަށް ނެގި ފައިސާއަށްވެސް ވީ ނުވީއެއް ނޭނގިފައިވާ ކަމަށް އެ ކުންފުނިން ބުނެފިއެވެ.\nއެ ކުންފުނީގެ އާ މެނޭޖުމަންޓުން މިއަދު ފުރަތަމަ ފަހަރަށް ނޫސްވެރިންނާއި ބައްދަލުކުރައްވާ ވަނީ އެ ކުންފުނީގެ ތެރެއިން ހިންގި ޕްރޮޖެކްޓުތަކުގެ ތަފްޞީލް ނޫސްވެރިންނާއި ހިއްސާކޮށްފައެވެ. އެމްއައިޓީޑީސީގެ އާ މެނޭޖިން ޑިރެކްޓަރު، މުހައްމަދު ރާއިދު ވިދާޅުވީ އެ ކުންފުނީގެ ފައިސާ ކުރީގެ މެނޭޖުމަންޓުން ހޭދަކޮށްފައިވަނީ މާލިއްޔަތު ގާނޫނާއި ކަމަށެވެ. އެމްއައިޓީޑީސީއަކީ ކުރީގެ ރައީސް ޢަބްދުﷲ ޔާމީންގެ ސަރުކާރުން އުފެއްދި ކުންފުންޏެވެ. މި ކުންފުނިން މިހާތަނަށް ދެ މަޝްރޫޢު ކުރިއަށް ގެންގޮސްފައިވާއިރު އެންމެ ފުރަތަމަ ކުރިއަށް ގެންދިޔައީ ލ. ބަރެސްދޫ މަޝްރޫޢެވެ.\nބަރެސްދޫ މަޝްރޫޢަކީވެސް ޢަބްދުﷲ ޔާމީންގެ ސަރުކާރުން 2014ވަނަ އަހަރުގެ ތެރޭގައި އިފްތިތާހް ކުރި މަޝްރޫޢެކެވެ. އެ މަޝްރޫޢު އެންމެ ފުރަތަމަ ކުރިއަށް ގެންދިޔައީ އެމްއެމްޕީއާރްސީގެ ތެރެއިންނެވެ. އެ މަޝްރޫޢު އެމްއެމްޕީއާރްސީން ކުރިއަށް ގެންދިޔައިރު 19 ފަރާތަކަށް ބިން މިލްކު ކުރެވޭ ގޮތަށް ބަރެސްދޫއިން ވަނީ ބިން ވިއްކާފައެވެ. ބިން ވިއްކައިގެން 34.6 މިލިއަނަށްވުރެ ގިނަ ރުފިޔާ ވަނީ ހޯދާފައެވެ. ރާއިދު ވިދާޅުވީ ބިން ވިއްކާފައިވަނީ ވެސް ދިވެހިރާއްޖޭގެ ހެދިފައިވާ ޤާނޫނުތަކާއި މުޅިން ޚިލާފަށް ކަމަށެވެ.\nއެމްއައިޓީޑީސީ އުފެއްދުމަށްފަހު ސަރުކާރުން ވަނީ ބަރެސްދޫ މަޝްރޫޢު އެމްއެމްޕީއާރްސީން ނެގުމަށްފަހު އެމްއައިޓީޑީސީއަށް ދީފައެވެ. ރާއިދު ވިދާޅުވީ އެމްއައިޓީޑީސީން އެ މަޝްރޫޢާ ހަވާލުވުމަށްފަހު 19 ފަރާތަކަށް ބަރެސްދޫއިން ބިން ކުއްޔަށް ދީފައިވާ ކަމަށެވެ. އަދި ބިން ކުއްޔަށް ދީގެން 21 މިލިއަން ރުފިޔާ ލިބިފައިވާ ކަމަށް އޭނާ ވިދާޅުވިއެވެ.\nރާއިދު ވިދާޅުވީ އެމްއެމްޕީއާރްސީން ބިން ވިއްކައިގެން ލިބުނު 34 މިލިއަނުގެ ތެރެއިން އެމްއައިޓީޑީސީއަށް ދީފައިވަނީ އެންމެ 14 މިލިއަން ކަމަށެވެ. ބާކީ ތިބި ފައިސާތަކަށް ވީނުވީއެއް ނޭނގޭ ކަމަށްވެސް ރާއިދު ވިދާޅުވިއެވެ. ރާއިދު ވިދާޅުވީ އެމްއައިޓީޑިސީން ހިންގި ޚިޔާނާތްތަކުގެ ސަބަބުން އެ ކުންފުނި މުޅިން ދަރަނިވެރިވެފައިވާ ކަމަށެވެ.


އިންޑިއާ އިން ދިވެހިރާއްޖެއަށް ކަނޑައަޅުއްވާފައިވާ ސަފީރު ސަންޖޭ ސުދީރަކީ ކަންކަން ކުރައްވަން ކެރޭ ބޭފުޅެއް ކަމަށް ވިދާޅުވެ އޭނާއަށް ފޮރިން މިނިސްޓަރު އަބްދުﷲ ޝާހިދު ވަރަށް ބޮޑަށް ތައުރީފު ކުރައްވައިފި އެވެ.\nޝާހިދު، ސުދީރަށް ތައުރީފު ކުރެއްވީ އިންޑިއާ ސަރުކާރުގެ ހިލޭ އެހީގެ ދަށުން ހިންގުމަށް ހަމަޖެހިފައިވާ މަސައްކަތްތަކުގެ އެއްބަސްވުމުގައި ދިވެހި ސަރުކާރާއި އިންޑިއާ ސަރުކާރާ ދެމެދު މިއަދު ސޮއިކުރުމަށް ބޭއްވި ރަސްމިއްޔާތުގައި އޮންލައިންކޮށް ބައިވެރިވެވަޑައިގެން ދެއްކެވި ވާހަކަފުޅު ގައެވެ.\nޝާހިދު ވިދާޅުވީ ރާއްޖެ-އިންޑިއާ ގުޅުން އެ ގޮތުގައި ދެމެހެއްޓުމަށް ސުދީރު ކުރެއްވި މަސައްކަތަށް ތައުރީފު ހައްގު ކަމަށެވެ. އަދި އެ މަަސައްކަތުން ދެ ގައުމުގެ ގުޅުން ދެމެހެއްޓުމަށް އިތުރު ބާރަކަށް ވެއްޖެ ކަމަށެވެ. ސުދީރަކީ ކަންކަން ކުރައްވަން ކެރިވަޑަައިގަންނަވާ ކަންކޮށްފައި ނަތީޖާ ދައްކަވާ ބޭފުޅެއް ކަމަށްވެސް ވިދާޅުވިއެވެ.\n“ދެގޮތެއްނުވެ ދެ ގައުމުގެ ގުޅުމުގައި ސާބިތުވެ ހުންނެވީތީ ހިތުގެ އެންމެ ފުންމިނުން އަޅުގަނޑުމެން އެންމެންގެ ނަމުގައި ޝުކުރު ރައްދުކުރަން. ތިޔަ ބޭފުޅާގެ ތި ހުންނެވި ޖޯޝުގެ ސަބަބުން ރާއްޖެ-އިންޑިއާ އެކުވެރިކަން އެތައް އަހަރުތަކަކަށް ދެމިގެންދިޔުމަށް އިތުރު ބާރަކަށް ވެއްޖެ. ތިއީ ކަންކަން ކުރައްވަން ކެރޭ ބޭފުޅެއް. ކަން ކޮށްފައި ނަތީޖާ ދައްކަވާ ބޭފުޅެއް. މިކަމަށް އަޅުގަނޑު ބުނެލާނީ ޝުކުރިއްޔާއޭ،” ޝާހިދު ވިދާޅުވިއެވެ.\nމިއަދަކީ ސުދީރުގެ ސަފީރު ކަމުގެ ފަހު ދުވަހެވެ. ސުދީރުގެ އެންމެ ފަހު މަސައްކަތްތަކުގެ ތެރޭގައި ހައި އިމްޕެކްޓް ކޮމިއުނިޓީ ޑިވެލޮޕްމެންޓް ޕްރޮޖެކްޓްސް ސްކީމްގެ ދަށުން އިތުރު މަސައްކަތްތަކުގައި ސޮއިކުރެއްވުމަކީ އެންމެ އެކަށީގެންވާ އެއް ކަންތައް ކަމަށް ވިދާޅުވިއެވެ. އަދި ވިދާޅުވީ ރާއްޖެ އަބަދުވެސް އޮންނާނީ އިންޑިއާގެ އެކުވެރިއެއްގެ ގޮތުގައި ކަމަށެވެ.\nވަދާއީ ސަލާމް ކުރުމަކީ އަޅުގަނޑުމެން ކުރާ ކަމެއް ނޫން. އަޅުގަނޑުމެންނަކީ އެކުވެރިކަން ތާއަބަދަށް ދަމަހައްޓާ ބައެއް. އަޅުގަނޑާއި، މުޅި މި ޓީމުން ވެސް މި އެކުވެރިކަން ދަމަހައްޓާނަން. ދިވެހިރާއްޖެ އަބަދުވެސް އޮންނާނީ އެކުވެރިއެއްގެ ގޮތުގައި. މިއީ މިއަދު އަޅުގަނޑުމެން ކުރާ ވައުދެއް،” ޝާހިދު ވިދާޅުވިއެވެ.\nއިންޑިއާގެ އެކްސްޓާނަލް މިނިސްޓްރީން ހާމަކޮށްފައިވާ މައުލޫމާތުގައިވާ ގޮތުން ރާއްޖެ އަށް އަލަށް ކަނޑައެޅީ މިވަގުތު އޮމާންގައި ހުންނެވި އެ ގައުމުގެ ސަފީރު މުނޫ މަހާވަރު އެވެ.\nއިލެކްޓްރިކަލް އިންޖީނިއަރިންގެ ދާއިރާއިން ތައުލީމް ހާސިލްކުރައްވާފައިވާ މުނޫ މަހާވަރު ހާރިޖީ ދާއިރާގައި މަސައްކަތް ކުރައްވަން ފެއްޓެވީ 1996 ވަނަ އަހަރުން ފެށިގެންނެވެ. ބައެއް ގައުމުތަކުގައި ހުންނަ އިންޑިއާގެ ހައިކޮމިޝަން ތަކުގައި މީގެކުރިން މަސައްކަތް ކުރައްވާފައިވާ މުނޫ މުހާބަރާ އޮމާންގެ ސަފީރު ކަމާ ހަވާލުވެވަޑައިގަތީ އޮގަސްޓް 21، 2018 ގައެވެ.


Ep. 1 — Hiraas | Safuhaa\nއިރު އޮއްސެމުން އައި ވަގުތެވެ. ދުނިޔެމަތި ވަނީ ބަނަވެފައެވެ. އާދަޔާ ޚިލާފަށް ޖެހެމުންދިޔަ ބާރު ވައިގެ ސަބަބުން، ގަސްތައް ހީވަނީ މުލުން ލުހިގެން އަތުވެދާނޭ ހެންނެވެ. އުޑުމަތީގައިވި ކަޅު، ބޯ ވިލާތައް، އަންނަން އުޅޭ ތޫފާނަކަށް އިންޒާރު ދެމުން ދިޔަ ކަހަލަ އެވެ. ވިދާލާ ވިދުވަރުގެ ސަބަބުން، ދެލޯ ތަރަތަރަ ޖަހައިގެންދާވަރު ވެއެވެ. ވިދުވަރުގެ އައްޔާއި އެކުގައިހެން، ޖަހައިލާ ގުގުރީގެ އަޑުފައްގަނޑު، ކަންފަތް ފަޅައިގެންދާހައި ބާރެވެ.\nރަށުގެ އެންމެ ޖަންގަލި ބޯ ސަރަޙައްދުގައިވާ ފަޅުގޭގެ ތެރެއިން އިވެމުންދިޔައީ، ކުޑަ ކުއްޖެއްގެ ރުއިމުގެ އަޑެވެ. އެ އަޑު ހިނދެއް ހިދަކަށް ގަދަވަމުން ދިޔައެވެ. އެކުއްޖާގެ ރުއިމުގެ އަޑު ކެނޑުމާއި އެކު، އިވިގެން ދިޔައީ ބައު ދޮރެއް ހުޅުވުމުން ގޮވާ ޒާތުގެ ތޫލި އަޑެކެވެ. ގިނައިރުތަކެއްނުވެ، އަންހެނެއްގެ ވޭނީ ހަޅޭކުގެ އަޑު އިވިގެން ދިޔަ އެވެ. ކުކުރުމާއިއެކު އައި އެ އަޑު، މަޑުވަމުން ގޮސް އެކީހެން ކެނޑުނެވެ.\nރަށުގެ ހޭޅިފަށުން ހިނގަމުން އައި ދެ ލޯބިވެރިންގެ މިސްރާބު ހުރީ، އެންމެ ބޯކޮށް ހެދިފައިވާ ޖަންގައްޔާ ދިމާއަށެވެ. ލިބިފައިވާ ރަނުގެ ފުރުސަތުގެ ބޭނުން އޭގެ އެންމެ ފުރިހަމަގޮތުގައި ހިފުމަށް ދެ މީހުން ވެސް އަޒުމުކަނޑައަޅައިގެން ތިބި ކަހަލަ އެވެ. އެކަކު އަނެކެއްގެ އަތުގެ ތެރޭގައި ތިބިއިރު، ވައިރޯޅިއަކަށް ވެސް އެ ދެމެދަށް ވަނުމުގެ ފުރުސަތު ނުދޭނަމޭ ބުނާ ފަދައެވެ. ދެ މީހުންގެ ފިޔަވަޅުތައް މަޑުޖެހުނީ، ކުރިމަތީގައި ހުރި ބައު ޖިފުޓިގަނޑާއި ހަމައިންނެވެ. އޭރު ތުނިކޮށް ވެހެމުން ދިޔަ ވާރޭ ބޯކޮށްލައިފި އެވެ. ދެ ޒުވާނުން އެކަކު އަނެކަކަށް ބަލައިލާފައި ހީލި އެވެ. އެ މީހުން ބޭނުންވި ފުރުސަތު ފަހިވުމުން ހީލާފަދަ ގޮތަކަށެވެ.\nފިރިހެން ކުއްޖާ، އޭނާގެ އަތްދަނޑި މައްޗަށް އަންހެން ކުއްޖާ އުފުލައިލި އެވެ. ތުއިގޮތަކަށް އިވިގެންދިޔަ އަންހެން ކުއްޖާގެ ހުނުމުގެ އަޑުން، އޭނާގެ ބައިވެރިޔާއަށް އިތުރު ހިއްވަރެއް ލިބުނެވެ. ކުރިމަތީގައި ހުރި ގެއާއި ދިމާއަށް އޭނާ ހިނގައިގަތީ، ޖެހިލުންވުމެއް ނެތިއެވެ. ދޮރު ހުޅުވައިލުމުން އިވުނީ ކުރަކި އަޑެކެވެ. ފިރިހެން ކުއްޖާގެ އަތުގެ ތެރެއިން ވީއްލިގަނެގެން އަންހެން ކުއްޖާ ގޭތެރެއަށް ދުއްވައިގަތެވެ.\nދޮރު ލައްޕައި މަކުޑި އެޅުވުމަށްފަހު، އަންހެން ކުއްޖާގެ ފަހަތުން ފިރިހެން ކުއްޖާވެސް ހިނގައިގަތެވެ. ކާމިޔާބީގެ ހިނިތުންވުމެއް އޭނާގެ ތުންފަތުގައި ވިއެވެ. ކުރިމަތިވާން އުޅޭ ތޫފާނުގެ ޚިލަމެއް އެ އިން އެކަކުގެ ވެސް ނެތެވެ. ފިރިހެން ކުއްޖާއަށް މާދުރަށް ނުދެވެނީސް އިވުނީ، އަންހެން ކުއްޖާ ވަރަށް ބާރަށް ހަޅޭއްލަވައިގަތް އަޑެވެ. ބާރުބާރަށް ހިނގާފައި އަޑު އައި ދިމާއަށް އޭނާ ދިޔަ އެވެ. އަތުގައި އޮތް ފޯނުން ތަންތަނަށް އަލިކުރަމުން ދިޔަ ނަމަވެސް، ވީ ފައިދާއެއް ނެތެވެ. ކޮންމެވެސް އެއްޗެއްގައި އަޅައިގަނެފައި އޭނާ ވެއްޓިއްޖެއެވެ. ފޯނުން އަލިކޮށްލުމާއިއެކު، ފިރިހެން ކުއްޖާއަށް ލިބުނީ ސިހުމެކެވެ. އޭނަގެ ކައިރީގައި ވެއްޓިފައި އޮތީ، ލޯބިވެރިޔާ އެވެ. އެ ކުއްޖާ އޮތީ ލެއިން ތަތްތެޅިފަ އެވެ. މުޅި ތަނުގައި ވަނީ ލޭގެ ކޯރެއް ހެދިފަ އެވެ.\nއަންހެން ކުއްޖާ އާއި މާ ދުރު ނޫން ހިސާބެއްގައި އިތުރު އަންހެނަކު އޮތެވެ. އެމީހާގެ އެއްވެސް ހަރަކާތެއް ނެތެވެ. ދެ ލޯ މެރިފައި ވާއިރު، މެޔަށް ވަނީ ހަންޖަރެއް ހަރާފަ އެވެ. ހަށިގަނޑުގެ އެކި ތަންތަނަށް ތޫނު އެއްޗަކުން ހަމަލާދީ ޒަޚަމްކޮށްފައި ވިއެވެ. އެމީހާ އޭރުވެސް އޮތީ މަރުވެފަ އެވެ.\nބޮޑު ކުޅި އެކެވެ. ވަށައިގެންވި ގަސްތަކުގެ ހިޔާ މުޅި ސަރަހައްދަށް އެޅިފައި ވިއެވެ. އެންމެ ބިޔަކޮށް ހެދިފައި ހުރި ކަނޑޫގަސްދަށުގައި ހުރީ، ޒުވާން އަންހެން ކުއްޖެކެވެ. ފުރަގަސްދީގެން ހުރިއިރު، އެ ކުއްޖާގެ ކަޅުކަންގަދަ ދިގު އިސްތަށިގަނޑު އޮތީ، ވިހުރިލަ ވިހުރިލަ އެވެ. ލައިގެން ހުރި ހުދުކުލައިގެ ދިގު ހެދުން ވެސް ވަޔާއިއެކު، ވިހުރެމުން ދިޔަ އެވެ.\nއެ ކުއްޖާ ލަސްލަހުން، ފަސް އެނބުރެން ފެށި އެވެ. ދުނިޔެމަތި ބަނަވަމުން ގޮސް، މުޅި ތަން އަނދިރިވިއެވެ. ވަޔާއިއެކު ވިލާތަށް ކެހިގެން ގޮސް، ހަނދު ކަޝްފު ވިއެވެ. ހަނދުވަރުގެ ރިހި އަލި އެޅިފައިވީ، ސީދާ އަންހެން ކުއްޖާގެ މޫނަށެވެ. އެ ކުއްޖާ ލައިގެން ހުރި އަންނައުނުގެ ކުލަ ކަޅު ކުލައަށް ބަދަލުވާން ނެގީ ހިނދުކޮޅެކެވެ. މިހާރު އޭނާ ލައިގެން ހުރީ، ކުރިން ލައިގެން ހުރި އަންނައުނެއް ނޫނެވެ. އަތްދިގު ޓީޝާޓާއި ކަޅު ޖީންސް ވަނީ، އެ ހަށިގަނޑުގައި ރީތިކޮށް ހިފާލާފަ އެވެ. ބައްޓަން ރީތި އެ ހަށިގަނޑުގެ ވަނާތައް ރީތިކޮށް ފާޅުވަމުން ދިޔަ އެވެ. އޮފުކަން ގަދަ ކަޅު ކުލައިގެ މާސްކަކުން ދެލޯ ފޮރުވާލައިގެން ހުރިއިރު، ފެންނަމުން ދިޔައީ ރަތް ލޭ ކޮޅެއްފަދަ، އެ ކުއްޖާގެ ތުންފަތެވެ.\nސިއްސައިގެން ގޮސްފައި ކާވިންއަށް ހޭލެވުނެވެ. ފެނުނީ ހުވަފެނެކެވެ. އެއީ ފާއިތުވެދިޔަ މަހެއްހައި ދުވަހު، ކޮންމެ ރެއަކު ވެސް އޭނައަށް ފެންނަ ހުވަފެނެކެވެ. ތަފާތަކީ ކުރިން އޭނައަށް ފެނުނީ އެ އަންހެން ކުއްޖާ އަބަދު ވެސް ހުދު ހެދުމެއްގައި ހުއްޓައި ކަމެވެ.\nއެ ފިނި ރޭގައި ވެސް ކާވިން އޮތީ، ދާހިއްލައި ފޯވެފަ އެވެ. ތެދުވެ އެންމެ ފުރަތަމަވެސް އޭނަ ބަލައިލީ ފާރުގައި ހަރުކޮށްފައިވާ ބޮޑު ގަޑިއަށެވެ. ގަޑިން މެންދަމުން އަލިވެ އެކެއް ޖެހީ އެވެ. ކާވިން އޭނާގެ ބޮލުގައި ދެ އަތުން ހިފަހައްޓާލި އެވެ. އާދަޔާ ޚިލާފު ގޮތްތަކެއް އޭނާގެ ހަށިގަނޑަށް ވާން ފެށިއެވެ. ދެ ލޮލުގެ ކަޅި ނޫކުލައިން ދިއްލުނެވެ. ދެ ލޯ މަރައި ބާރުކޮށްލުމާއިއެކު، ކާވިންގެ ހަށިގަނޑަށް އަރައިގެން ދިޔައީ އާދަޔާ ހިލާފު ބާރުގަނޑެކެވެ. އެނދުމަތީގައި ދެކަކޫ މައްޗަށްވާހެން އިންއިރު، ކާވިންގެ މޫނު ވަނީ މައްޗަށް އުފުލިފައެވެ. ދެ އަތް ވަނީ މުށްކެވިފައެވެ. މުޅި ހަށިގަނޑު ތުރުތުރު އަޅަ އެވެ. ދެން ފެނުނީ ކާވިން ފުންމައިގެން ތެދުވި ތަނެވެ. ބޮތްކެއް ފިޔަޖަހާލާފައި ނިވުނު ފަދައިން އޭނާގެ ދެ ލޮލުން ފާޅުވި އަލިކަން ގެއްލުނެވެ. އޭނާގެ ހަރަކާތްތައް އަވަސްވީ ދެނެވެ. ދެތިން މިނެޓްގެ ތެރޭގައި ކާވިން ހުރީ ފުރިހަމައަށް ތައްޔާރުވެލައިގެންނެވެ.\nފުލުހުންގެ ޔުނީފޯމުގައި ކާވިން ފެންނަލެއް ވަރަށްވެސް ހިތްގައިމެވެ. ރީތިކަން ހުސްކޮށްގެން ހުރި ކަހަލައެވެ. އިސްކޮޅުން ދިގުވެފައި، ހަންގަނޑުގެ ކުލަ އައްޔެވެ. ކަސްރަތީ ހަށިގަނޑާއި އޭނާ އަދާކުރާ ވަޒީފާއާ ނުހަނު ގުޅެއެވެ. ކަޅު އިސްތަށިގަނޑު ރީތި ވަރަކަށް ކޮށައި، ނިތްކުރިއާ ދިމާއިން މައްޗަށް ހިއްލާލާފައި ހުންނައިރު، އަންހެން ކުދިންގެ ހިތްތައް ކަތިލައިލާނޭކަން ޤައިމެވެ. ތަފާތު ކަމަކަށް ފާހަގަވަނީ ކާވިންގެ ކަޅީގެ ކުލަ އެވެ. ގަދަ ނޫކުލައިގެ އެ ކަޅީގެ ކުލަ، ބައެއް ފަހަރު ވިލު ނޫކުލައަށް ބަދަލު ވެއެވެ.\nހަލުވި ފިޔަވަޅުތަކެއްގައި ކާވިން ނުކުތީ، ބޭރަށެވެ. އޭރު ތުނިތުނިކޮށް ވާރޭ ވެހެ އެވެ. ވަގުތަކީ ފުލުހުންގެ ބަސް އައިސް އެގޭ ދޮރު މައްޗަށް މަޑުކޮށްލި ވަގުތުވެސް މެއެވެ. ހީވީ އެކަން އެނގިގެން ކާވިން ބޭރަށް ނުކުތް ހެންނެވެ.\nކުޑަކޮށް ދުވެލާފައި ކަހަލަ ގޮތަކަށް ގެއިން ނުކުތް ކާވިން ގޮސް، ބަހަށް އެރި އެވެ. އޭގައި ތިބީ އޭނާގެ ދަށުން މަސައްކަތް ކުރާ އީންއާއި ޔުނާން އެވެ. ޑްރައިވަރު ސީޓުގައި އިނީ ލަޔާންއެވެ. ކާވިންގެ ނަޒަރު ހުއްޓުނީ، ޔުނާންގެ ކައިރީގައި އިށީނދެލައިގެން އިން އީން އަށެވެ. ކުޑަކޮށް ހަރަކާތްތައް މަޑުޖެހިލި ނަމަވެސް، އޭނަ ވެހިކަލްއަށް އަރައި ޔުނާންގެ ކައިރީގައި އިށީނދެލައިފިއެވެ. ކާވިން ފެނުމާއިއެކު، އެންމެން ތިބީ ދެލޯ ބޮޑުކޮށްލައިގެންނެވެ. އެކަކު އަނެކެއްގެ މޫނަށް ބަލައިލާފައި ނިތް އަރުވަމުން ދިޔައެވެ. އެއިން ކަމަކަށް ކާވިންގެ އެއްވެސް ފަރުވާލެއް ނެތެވެ.\n"ހޫމްމް... ހަތަރު މަރު... ކާކު ރިޕޯޓްކުރީ؟..." ނިވިފައިވާ ފޯނު ނަގައި، އެ ހުޅުވަން މަސައްކަތް ކުރަމުން ކާވިން ސުވާލު ކުރި އެވެ. އާދައިގެ މަތީން އޭނާގެ ރަސްމީ ރާގުގައެވެ.\nއީންއާއި ޔުނާން އެކަކު އަނެކަކަށް ބަލައިލާފައި ކޮނޑު އަރުވައިލިއެވެ.\n"ޕެޓްރޯލްކުރަން އުޅުނު ކުއްޖަކަށް ޝައްކު ވެގެން ގުޅީ... އޭނަ ވެސް އެ ޖިފުޓިތެރެއަށް އަދި ނުވަންނަމޭ ބުނީ... އެކަނި ވީމަ ވަންނަން ނުކެރިފަ އެބަހުރި ބޭރުގަ އަދިވެސް..." ޔުނާން ކިޔައިދިނެވެ. "އެކަމަކު ސަރ!... ކަމެއް ވެގެން އުޅޭކަން ސަރއަށް ކިހިނެއްތޯ އެނގުނީ؟... އަނެއްކާ މީހަކު މަރުވި ވާހަކައެއް އޭނަ ނުވެސް ބުނޭ... އަޅުގަނޑުމެން ގުޅިއިރު، ސަރގެ ފޯނު ވެސް އޮތީ ނިވާލާފަ..."\nޔުނާންގެ ވާހަކައާ ގުޅުވައިގެން ކާވިން ވަކި އެއްޗެއް ނުބުންޏެވެ. އެއީ އާދައިގެ މަތީންވެސް ކާވިން ކަންތައް ކުރާ ގޮތެވެ. އެކަން ޔުނާންއަށް އައު ކަމަކަށް ވެސް ނުވި އެވެ. އޭނަ ސުވާލެއް ކުރަނީ ކާވިންގެ ފަރާތުން ޖަވާބަކަށް މާބޮޑު އުއްމީދެއް ކުރުމެއް ނެތިއެވެ. ކާވިން ޖަވާބު ދޭނީ ހަމަ އެކަނި ރަސްމީ ސުވާލު ތަކަށެވެ. ބުނަން ބޭނުންވާ އެއްޗެއްގެ އިތުރުން ބޭކާރު ވާހަކައަކަށް އޭނާ އެއްއިރެއްގައި ވެސް ސަމާލުކަމެއް ނުދެ އެވެ.\n"ކިހިނެއްތަ އޭނައަށް ހުރިހާ ކަމެއް އެނގެނީ؟... މި ދެން އަޖައިބެއްނު..." ޔުނާން އީންގެ ކަންފަތް ކައިރީގައި ސިއްރެއް ބުނެލިއެވެ.\n"ޝްޝްޝް..." އީން ތެޅިގަތެވެ.\nއީން ދެލޯ ބޮޑުކޮށްލަމުން ކާވިންއަށް ބަލައިލި އެވެ. ޔުނާން ދެއްކި ވާހަކަ، ކާވިންއަށް އިވިދާނެތީ އޭނަ ޖެހިލުންވިއެވެ. ބިއްލޫރިގަނޑުން ބޭރު ބަލަހައްޓައިގެން ކާވިން އިނެވެ. މޫނުމަތިން މާބޮޑު އަސަރެއް ނުފެނެއެވެ. އީންއަށް ހަމަޖެހުމެއް ލިބުނީ އިރުކޮޅެއް ވީއިރުވެސް ކާވިން އެ މީހުންނާއި ދިމާއަށް ބަލައި ނުލުމުންނެވެ. އޭނާ ޔުނާންއަށް ބަލައިލާފައި ދެލޯ ހަނިކޮށްލީ ދެނެވެ.\nމަންޒިލަށް ވާސިލުވުމަށް ކުރަމުންދިޔަ ދަތުރުގައި އެކަކު ވެސް އިތުރު ވާހަކަ އެއް ނުދައްކަ އެވެ. ސީޓުގައި ލެނގިލައިގެން ކާވިން އިނީ، ދެލޯ މަރާލައިގެންނެވެ. ސިއްރުން ކާވިންއަށް ބަލައިލި އީން، އޭނާގެ ދެލޯ ހަނިކޮށްލި އެވެ. ސިއްރުވެރިކަމުން ފުރިފައިވާ އެ ޒުވާނާގެ ހަޤީގަތް އެނގޭ ހިތުން އޭނާގެ ކެތްތެރިކަން ވަނީ ކުޑަ ވެފައެވެ. ކާވިން ކުއްލިއަކަށް އީންއަށް ބަލައިލީ، އީން އެގޮތަށް ބަލަހައްޓައިގެން އިންދަ އެވެ.\nއީންގެ މެޔަށް ހީވީ ހޫނު ފެން އެއްޗެއް އޮއްސައިލި ހެންނެވެ. އަވަހަށް ސީޓުގައި ލެނގިލާފައި، ޔުނާންއާ ނިވާވެލިއެވެ. ކާވިން ބަލައިލިގޮތުން ހީވީ، އޭނާ ބަލާކަން އެނގިގެން ބަލައިލި ހެންނެވެ. އެ ދެބުމަ ގޮށްޖަހާލައިގެން އޭނާ އިން ގޮތުން ވެސް އީންގެ ހަށިގަނޑު ރޫރޫ އަޅައިގެންދާވަރު ވިއެވެ. އީން ޖެހިލުންވަނީ އޭނާ ކިތަންމެ ސިއްރުން ކަމެއް ކުރިޔަސް އެކަމެއް ކާވިންއަށް ފަޅާ އަރާތީ އެވެ.\nބަސް ގޮސް ހުއްޓައިލީ ހާދިސާ ހިނގައިގެން އުޅޭ ސަރަހައްދަށެވެ. ޔުނާން ބުނިހެން ރަށުތެރެ ބެލުމަށް ނުކުމެ އުޅުނު ފުލުސްމީހާ މަގުމަތީގައި ހުއްޓެވެ. ކުޑައެއް އަޅައިގެން ހުރި ނަމަވެސް، އޭނާ ލައިގެން ހުރި އަންނައުނު ވަނީ ތެމިފޯވެފަ އެވެ. ހީކަރުވައިގަނެގެން ތުރުތުރުއަޅާތީ، އޭނާއަށް ރަނގަޅަށް ވާހަކަވެސް ނުދެއްކުނެވެ. އޭނާ އަތުގެ އިޝާރާތުން ޖިފުޓިގަނޑު ދައްކައިލިއެވެ.\nއީން ހީކުރިވަރަށް ވުރެ މާހައުލު ފެންނަން އޮތީ، އަނދިރިކޮށެވެ. ވިނަގަސް ހެދިފައިވާތީ، އެ ސަރަހައްދު އާދަޔާ ހިލާފަށް ފިންޏެވެ. ގަސްތަކުގެ ތެރެއަށް އަލިކުރަމުން ޖިފުޓިއާ ދިމާއަށް ކާވިންމެން ހިނގައިގަތެވެ.\n"އެ ހުރީ..." ކުރިމަތީގައި ހުރި ޖިފުޓިއަށް ޓޯޗުން އަލިކޮށްލަމުން ޔުނާން ބުންޏެވެ.\nދޮރު ހުޅުވުމަށް ކާވިން އެދުނީ، ޔުނާންގެ ކައިރީގައެވެ. ލަޔާން ހުރީ ޓޯޗު ހިފައިގެން އަލިކުރާށެވެ.\nޔުނާން ހުރީ ބިރުންނެވެ. ދަންވަރުގެ ވަގުތެވެ. ހިތަށް ފާޑުފާޑުގެ ވަސްވާސްތައް ނާންނާނެ ސަބަބެއް ވެސް ނެތެވެ. ގަދަކަމުން ހިންދިރުވައިލަމުން ޔުނާން ބަލައިލީ ކައިރީގައި ހުރި އީން އަށެވެ. ނުވަންނާށޭ ބުނުމުގެ ގޮތުން، އީން ވަގުތުން ދެ ފަރާތަށް ބޯ ހޫރައިލި އެވެ. ދެ މީހުން އެކަކު އަނެކަކަށް ބަލަހައްޓައިގެން ތިއްބައި އިވުނީ ގަދަ އަޑުފަށްގަނޑެކެވެ. އީން ސިހިފައި ބަލައިލިއިރު، ކާވިން ހުރީ ދެބުމަ ކައިރިކޮށްލައިގެން އޭނައަށް ބަލާށެވެ. ގޭގެ ދޮރު ހުރީ ހުޅުވިފަ އެވެ. ކާވިން އޭނާގެ ފައިން ޖެހިޖެހީނުން ދޮރު ހުޅުވީ އެވެ. އިވުނީ ދޮރު ހުޅުވުނު އަޑުފަށްގަނޑެވެ.\nކާވިން ވަކި އެއްޗެއް ނުބުނެ، ދެބުމަ ގޮށްޖަހައިގެން ބަލަން ހުރީޢެވެ. އެ ހިމޭންކަން ރުޅި އައިސް ހަޅޭއްލެވުމަށްވުރެ ނުރައްކާތެރިވެފައި ބިރުވެރި އެވެ. އިންޒާރުގެ ބެލުމަކުން އީން އަށާއި ޔުނާންއަށް ބަލައިލާފައި، ކާވިން އެތެރެއަށް ވަދެގެން ދިޔައީ ހަލުވި ފިޔަވަޅުތަކެއްގަ އެވެ.\n"އައި ހޭޓް ދެޓް... އެހާ ރުޅި އަންނަން ޖެހޭތަ؟.... އަލަށޭ މިކަހަލަ ކޭސްއެއްގަ ވޯކް ކުރަނީވެސް މި... ކޮންމެހެން ބިރުންނެއް ނޫނޭ..." ޔުނާން އޭނާ ލައިގެން ހުރި ޔުނީފޯމުގެ ގިރުވާން ރަނގަޅު ކޮށްލަމުން ވާހަކަ ދެއްކި އެވެ.\nޔުނާންގެ ބުރަކަށީގައި ބޮނޑިއެއް އަޅައިލާފައި، ލަޔާން ޖަހާލީ ހިނިގަނޑެކެވެ. އޭނާ ކާވިންގެ ފަހަތުން ގޭތެރެއަށް ވަނެވެ.\nޔުނާން ބަލައިލީ އަނގަމަތީގައި އަތް އަޅައިގެން ހޭން ހުރި އީން އަށެވެ. އީން ހޭތަން ފެނުމުން އޭނާ މޫނަށް ވައްތަރެއް ޖައްސައިލި އެވެ. ފުންމައިގަނެގެން އީންއާ ދިމާއަށް ދިޔަ އެވެ. ޔުނާންގެ ހަމަލާއިން ރެކިގަނެގެން، އީން ދުވެފައި ގޮސް ގޭތެރެއަށް ވަނެވެ. ދެ ފަރާތް ބަލައިލާފައި ޔުނާން ވެސް އީންގެ ފަހަތުން އެތެރެއަށް ވަނެވެ. ފަހަތް ބަލަމުން ހިނގާފައި ދަނިކޮށް އޭނާ ގޮސް ލައިގަތީ އީންގެ ގައިގައެވެ.\nއަތުގައި އޮތް ޓޯޗުން އަލިކުރަމުން ކުރިޔަށް ދިޔަ އީން ސިހުނީ، ފަހަތުން އޭނާގެ ގައިގައި އެއްޗެއް ޖެހިގަތުމުންނެވެ. ގަނެފައި ހުރި ބިރެއްގެ ސަބަބުން އީންއަށް ހަޅޭއްލަވައިގަނެވުނީ ވަރަށް ބާރަށެވެ. ފަހަތުގައި ހުރި މީހަކު އެއަށްވުރެ ބާރަށް ހަޅޭއްލަވައިގަތް އަޑު އިވުނެވެ. ޔުނާންކަން އެނގުމުން އީން ފަސް އެނބުރިފައި، ޓޯޗުން އެ މޫނަށް، އަލިކޮށްލި އެވެ. ކުއްލިއަކަށް އަލިވުމުން، ޔުނާން ކުރިއަށްވުރެ ސިހުނެވެ. ފަހަތަށް އެއްލިގެން ދިޔަގޮތަށް ބިންމައްޗަށް ވެއްޓިއްޖެ އެވެ.\nޔުނާން ވެއްޓުނު ދިމާއަށް އަލިކޮށްލަމުން އީން އުޅުނީ އޭނާ އިތުރަށް ބިރުގަންނަވައިލާށެވެ. އެކަމަކު، ސިހުން ލިބުނީ އީން އަށެވެ. ދެލޯ ބޮޑުވެ، މުޅި މީހާ ހުރިތަނަށް ގަނޑުވިއެވެ. ޔުނާންގެ ކައިރީގައި ލެއިން ތަތްތެޅިފައި އޮތީ ތުއްތު ކުއްޖެއްގެ ފުރާނަ ނެތް މަސްގަނޑެކެވެ. އެ ކުއްޖާ އޮތީ އެއް އަރިއަކަށް ވާހެންނެވެ. އެއްވެސް ރަހުމެއްނެތި އެ ކުއްޖާގެ މެޔަށް ހަރާލާފައިވާ ތޫނު ހަންޖަރު ވަނީ، މޭ ފޫއަޅުވާލާފައި ގޮސް އަނެއް ފަރާތުން ނުކުމެފަ އެވެ. އެ ކުއްޖާގެ އަތް މުށްކެވިފައިވާއިރު، އެ އަތުގެ ތެރޭގައި، ކޮންމެވެސް އެއްޗެއް އޮތެވެ.\nއީން ދެލޯ ބޮޑުކޮށްގެން ބަލަން ހުރިގޮތުން ޔުނާންގެ މުޅި ހަށިގަނޑު ރޫރޫ އަޅައިގަތެވެ. ކައިރީގައި އެއްޗެއް އޮތްކަން އެނގުމުންނެވެ. އަމިއްލަ ހިތް ހަމައަކަށް އަޅުވަން އޭނަ އެތައް މަސައްކަތް ކުރި އެވެ. ކާމިޔާބެއް ނުވި އެވެ. ލޮލުގެ ހިމަކޮޅުން، ކައިރީގައި އޮތީ ކޯއްޗެއްތޯ ބަލައިލި ޔުނާންއަށް ފެނުނު މަންޒަރުން، ހޭބުއްދި ފިލައިދިޔަ ކަހަލަ އެވެ. ބާރަށް ހަޅޭއްލަވަމުން ފުންމައިގެން ތެދުވި އެވެ. ދެފަޔަށް ލެވުނުހާ ބާރެއް ލާފައި ދުވަމުންދިޔައިރު، ޔުނާންއަށް ދެވޭ ނުދެވޭ އެއްވެސް ނޭނގެއެވެ.\n"ސަރ!... ސަރ!... ސަރ!..." އީން ވަރަށް ބާރަށް ގޮވަން ފެށި އެވެ. އޭނާގެ ހެޔަށް ގޮތްނުވެ، ސަލާމަތުން ހުރީ ކިރިޔާ އެވެ.\n"ސަރ!... މިއޮތީ..." އީން ފަސްއެނބުރި ބަލައިލިއިރު، ކާވިން ހުރީ އޭނާއާއި ދާދި ކައިރީގައެވެ. އެންމެ ހަރަކާތެއް ކޮށްލިޔަސް، އެކަކު އަނެކެއްގެ ގައިގައި ޖެހޭނޭކަން ޤައިމެވެ.


MPL in bodukuri Allowance nudheegen Shakuvaa! | Mihaaru\nއެމްޕީއެލްއިން ބޭއްވި ނޫސްވެރިންގެ ބައްދަލުވުމެއްގައި އެކުންފުނީގެ ވެރިން--- ފޮޓޯ: މިހާރު\n25 އޮކްޓޯބަރ 2018 - 21:19 14 comments\nއެމްޕީއެލް އިން ކުރިން ދެމުން އައީ ފުޑް އެލަވަންސްގެ ގޮތުގައި ދުވާލަކަށް 50 ރުފިޔާ އަދި ޑެއިލީ އެލަވަންސްގެ ގޮތުގައި 10 ރުފިޔާ އެވެ. އެކަމަކު މި މަހު އެކަކުން ފެށިގެން މި އެލަވަންސް 150ރ. އަށް ބޮޑުކުރި ކަން މިދިޔަ އާދީއްތަ ދުވަހު މުވައްޒަފުންނަށް ވަނީ އަންގައިފަ އެވެ.\nދެހާހެއްހާ މުވައްޒަފުން ހިމެނޭ އެ ކުންފުނީގެ މުސާރަ ހަދަނީ ކޮންމެ މަހެއްގެ 20 އިން އަނެއް މަހުގެ 21 އަށެވެ. އެހެންކަމުން ބޮޑުކުރި ކަމަށް އެންގި އެލަވަންސް މިއަދު ދިން މުސާރައާ އެކު މަދުވެގެން 20 ދުވަހަށް ލިބެން ޖެހޭ ކަމަށް ބުނެ މުވައްޒަފުން ދަނީ ޝަކުވާ ހުށަހަޅަމުންނެވެ. ނަމަވެސް އެ ޝަކުވާތަކަށް އެކުންފުނީގެ އެޗްއާރުން ޖަވާބު ނުދޭ ކަމަށް ވެސް މުވައްޒަފުން ބުނެ އެވެ.\nމުވައްޒަފުން ބުނާ ގޮތުގައި ބޮޑުކުރި އެލަވަންސް ނުދިނީ އެ ކުންފުނީގެ ވެރިން ސޮއި ނުކޮށްގެންނެވެ. ނަމަވެސް އެލަވަންސް ބޮޑުކުރުމަކީ އެ ކުންފުނީގެ ބޯޑުގެ ނިންމުމެއް ކަމަށް ކުރިން އަންގާފައިވާ ކަމަށް މުވައްޒަފުން ބުނެ އެވެ.\nއެކަމާ ގުޅޭގޮތުން އެމްޕީއެލްގެ ރަސްމީ ބަހެއް ހޯދުމަށް އެކުންފުނީގެ ވެރިންނަށް ގުޅުމުން ފޯނަށް ޖަވާބު ނުދެއްވާތީ ބަހެއް ނުލިބުނެވެ.\nއެ ކުންފުނީގެ މުވައްޒަފުންގެ މުސާރަ ބޮޑުކުރަން ބޯޑުން ފާސްކުރަން އުޅުމުން، އެންޓި ކޮރަޕްޝަން ކޮމިޝަނުން ވަނީ އެކަން ހުއްޓުވައިފަ އެވެ. އެލަވަންސް ބޮޑުކުރަން ނިންމީ، މުސާރަ ބޮޑުކުރުމާ ގުޅޭ ޝަކުވާ އޭސީސީން ބަލަމުން އަންނަނިކޮށެވެ.\nސަރުކާރު ކުންފުނިތަކުގެ ތެރޭގައި ހިމެނޭ އެމްޕީއެލްއަކީ ރިޔާސީ އިންތިޚާބު ނާކާމިޔާބުވި ރައީސް އަބްދުﷲ ޔާމީންގެ ކެމްޕެއިނަށް ގިނަ ހަރަދުތަކެއް ކުރިކަމަށް އިދިކޮޅު ފަރާތްތަކުން ތުހުމަތުކުރާ ކުންފުންޏެކެވެ. އެގޮތުން ޕީޕީއެމްގެ ސަޕޯޓަރުންނަށް އެކުންފުންޏަށް އެކަށީގެން ނުވާވަރަށް ވަޒީފާ ދީފައިވާ ކަމަށް ތުހުމަތުކުރެ އެވެ.\nއިތުރު ލިޔުންތައް އެމްޕީއެލް ކޮރަޕްޝަން ވަޒީފާ ޕީޕީއެމް ޖޮބް ސެކިއުރިޓީ


Jameel Akee King Maker Eh: Shareef – adduLIVE\nޖަމީލަކީ ކިންގް މޭކަރެއް: ޝަރީފް\nJun 26, 2020, 18:42 ހަސަން ރަޝީދު\nކުރީގެ ނައިބު ރައީސް ޑރ.މުހައްމަދު ޖަމީލު އަހުމަދަކީ ކިންގް މޭކަރެއް ކަމަށް، މަޑުއްވަރީ ދާއިރާގެ މެމްބަރު އާދަމް ޝަރީފް އުމަރު ވިދާޅުވެއްޖެއެވެ.\nޝަރީފް މިހެން ވިދާޅުވެފައިވަނީ ޖަމީލު އަލުން ޕީޕީއެމްއަށް ސޮއިކުރެއްވުމާ ގުޅިގެން ކުރެއްވި ޓްވީޓެއްގައެވެ.\nއެގޮތުން ޝަރީފް ވިދާޅުވީ 2013 ގައި ޕީޕީއެމް ވެރިކަމަށް އައިއިރު ޖަމީލް ހުންނެވީ ޕީޕީއެމްގައި ކަމަށާ އެއީ ކުރީގެ ރައީސް އަބްދުﷲ ޔާމީންގެ ރަނިންމޭޓް ކަމަށެވެ. އަދި 2018 ގައި އެމްޑީޕީ ލީޑްކުރާ ކޯލިޝަން ވެރިކަމަށް އައިރު އެ ކޯލިޝަންގައި އެމްޔޫއޯގެ ރައީސެއްގެ ގޮތުގައި ހުންނެވީ ވެސް ޖަމީލް ކަމަށް ޝަރީފް ވިދާޅުވިއެވެ.\n"އިންޝާﷲ، 2023 ގައި ރައީސް ޔާމީން ވެރިކަމަށް ގެންނަން އެ ހުންނެވީ ޕީޕީއެމްގައި. ޑރ ޖަމީލަކީ ކިންގް މޭކާއެއް" ޝަރީފް ވިދާޅުވިއެވެ.\n2013 ވަނަ އަހަރު ޕީޕީއެމްގެ ޓިކެޓުގައި ވާދަކުރައްވައި ޔާމީން ރިޔާސީ އިންތިހާބު ކާމިޔާބު ކުރެއްވިއިރު އެމަނިކުފާނުގެ ނައިބު ރައީސެއްގެ ގޮތުގައި ޖަމީލު ހުންނެވި ނަމަވެސް 2015 ވަނަ އަހަރު ރައްޔިތުންގެ މަޖިލީހުން ވަނީ ޖަމީލުގެ އިތުބާރު ނެތްކަމުގެ ވޯޓު ނަގައި އޭނާ މަގާމުން ދުރުކޮށްފައެވެ.\nއޭގެފަހުން ޖަމީލުގެ ދިރިއުޅުއްވުން ރާއްޖެއިން ބޭރަށް ބަދަލުކުރެއްވިއިރު، ޖަމީލު ދެން ގުޅިވަޑައިގެންނެވީ އޭރުގެ އިދިކޮޅު ފަރާތްތަކާއެވެ. އެގޮތުން އޭރުގެ އިދިކޮޅު ފަރާތްތަކުން އުފެއްދެވި އިއްތިހާދުގެ ލީޑަރުކަން ވެސް ޖަމީލު ކުރެއްވިއެވެ.\nޔާމީންގެ ސަރުކާރަށް ބޮޑެތި ފާޑުކިޔުންތަކެއް ޖަމީލު އަމާޒު ކުރެއްވިއިރު، ރިޔާސީ އިންތިހާބަށްފަހު ރާއްޖެ ވަޑައިގެން ޖަމީލު ދެން ފެނިވަޑައިގެންނެވީ ޖުމްހޫރީ ޕާޓީންނެވެ. ނަމަވެސް މިދިޔަ ރައްޔިތުންގެ މަޖިލީހުގެ އިންތިހާބުން ލިބުނު ނާކާމިޔާބީއާއެކު ޖަމީލު ވަނީ ޖޭޕީއާ ވެސް ދުރަށް ޖެހިވަޑައިގެން މި ސަރުކާރަށް ފާޑު ވިދާޅުވާން ފައްޓަވާފައެވެ.\nއަދި ޕީޕީއެމްއާ ޖަމީލު ރޭ ގުޅިވަޑައިގެންނެވިއިރު، ކުރީގެ ރައީސް ޔާމީންގެ ގާނޫނީ ވަކީލުންގެ ޓީމުގައި ވެސް އެންމެ އިސްކޮށް ހުންނަވަނީ ޖަމީލުއެވެ.


Rakkaatherikameh Libeytho Dhathurukuri 43 Refiugeen Garaguvegen Maruvejje - Vaguthu\nރައްކާތެރިކަމެއް ލިބޭތޯ ދަތުކުރި 43 ރެފިއުޖީން ޣަރަގުވެގެން މަރުވެއްޖެ\nލީބިޔާ އިން އިޓަލީއަށް ހިޖުރަކުރުމަށް ދަތުރުކުރި އެކި ގައުމުތަކަށް ނިސްބަތްވާ 43 ރެފިއުޖީން ޣަރަގު ވެގެން މަރުވެއްޖެ ކަމަށް ބައިނަލްއަޤުވާމީ މީޑިއާ ރިޕޯޓްތައް ބުނެފިއެވެ.\nރިޕޯޓްތައް ބުނާ ގޮތުގައި ޣަރަގުވެގެން މަރުވި ރެފިއުޖީންގެ ތެރޭގައި ބަންގްލަދޭޝް އާއި މިސްރާއި، ސޫދާން އަދި އެރިޓިކާ އަށް ނިސްބަތްވާ މީހުން ހިމެނެއެވެ. އެމީހުން ދަތުރުކުރަމުން ދިޔަ އުޅަނދު ފެތި ޣަރަގުވެގެން އެމީހުން މަރުވީ ލީބިއާގެ ޒުވާރާ ނަމަކަށް ކިޔާ އަވަށުގެ ދެކުނުން ކަމަށް އޮފިޝަލުން ބުނެއެވެ.\nއިންސާނީ އެހީތެރިކަން ފޯރުކޮށްދޭ ޖަމިއްޔާތަކުން ބުނާ ގޮތުގައި ރެފިއުޖީން ދަތުރު ކުރަމުން ދިޔަ އުޅަނގު ޣަރަގުވިއިރު އޭގައި ތިބި މީހުންގެ ތެރެއިން 84 މީހަކު ވަނީ ސަލާމަތް ކޮށްފައެވެ.\nލީބިއާ އާއި ޓިއުނޭޝިއާ އިން ޔޫރަޕަށް ކަނޑުމަގުން ދަތުރު ކުރަން އުޅުމުގެ ތެރޭގައި އެތައް ހާސް ބަޔަކު ވަނީ ފާއިތުވި ދިިހަ ވަރަކަށް އަހަރު ތެރޭގައި މަރުވެފައެވެ. މެޑިޓަރޭނިއަމް ކަނޑު ހުރަސްކޮށް ޔޫރަޕަށް ދަތުރު ކުރުމުގެ ތެރޭގައި ގިނަ ބަޔަކު މަރުވެގެން ދަނީ އެމީހުން ދަތުރުކުރާ އުޅަނދުތައް ކުދިވުމުންނާއި އުޅަނދުތަކަށް ނުކަތާވަރަށް ގިނަ މީހުން އުޅަނދުތަކަށް އަރާތީއެވެ.\nއިންސާނީ އެހީތެރިކަން ފޯރުކޮށްދިނުމުގެ މަސައްކަތް ކުރަމުން އަންނަ ޖަމިއްޔާތަކުން ބުނާ ގޮތުގައި މެޑިޓަރޭނިއަމް ކަނޑު ހުރަސްކޮށް ޔޫރަޕަށް އެތެރެވުމަށް ދަތުރުކުރާ މީހުންގެ އަދަދު މިއަހަރު ވަނީ އަނެއްކާވެސް އިތުރުވެފައެވެ. މިއަހަރު މިހާތަނަށް 19000 އަށްވުރެ ގިނަ މީހުން ވަނީ މެޑިޓަރޭނިއަމް ކަނޑު ހުރަސްކޮށްފައެވެ. ނަމަވެސް މިދިޔަ އަހަރު މިމުއްދަތުގައި ދަތުރުކުރި މީހުންގެ އަދަދު އަރަނީ 6700 އަށެވެ.\nޖުލައި 3, 2021 23:31\nފައްތާލީ...ތީ އާންމު ކަމެއް...\nޖުލައި 4, 2021 03:36\nމިމީހުން މުޅި ޔޫރަޕު ހަލާކުކޮށްފި. ގޮ އްސަވެސް މަޑަކުން ނުހުރެވޭ. ހަމަ ސޫދާނުގަޔާ އަނެ އްތަނެ އްގަ ތެޅޭހެން ތެޅެނީ


SunOnline: Trump ge inauguration gai neshuntherin baiverivun majubooru noon kamah\nޓްރަމްޕްގެ އިނޮގްރޭޝަންގައި ބޭނުން ނޫން ނެށުންތެރިން ބައިވެރިވުން މަޖުބޫރު ނޫން ކަމަށް ބުނެފި\n1 އަހަރު6މަސް ކުރިން - 24 ޑިސެމްބަރ 2016 0\nއަންނަ މަހު 20 ވަނަ ދުވަހު އޮންނަ، އެމެރިކާގެ އިލެކްޓެޑް ރައީސް ޑޮނަލްޑް ޓްރަމްޕް، ހުވާ ކުރުމުގެ ރަސްމިއްޔާތުގައި ނެށުމުގެ އައިޓަމެއް ހުށަހަޅައިދޭ، ރޭޑިއޯ ސިޓީ ރޮކެޓާސްގެ ނެށުންތެރިންގެ ތެރެއިން އެކަމަށް އިންކާރު ކުރާ މީހުން ބައިވެރިވުން މަޖުބޫރު ނޫން ކަމަށް އެ ކުންފުނިން ބުނެފި އެވެ.\nއެ ކުންފުނިން އެ ގޮތަށް ނިންމީ ފާޑުކިޔުންތައް އަމާޒުވެ، އަދި ބައެއް ނެށުންތެރިން އެކަމަށް އިންކާރުކުރަން ފެށުމުންނެވެ. އެފަދަ ބައެއް މީހުން އެ މީހުންގެ އިންސްޓަގްރާމް އެކައުންޓްގައި ބުނެފައި ވަނީ "ޓަރަމްޕަކީ އެ މީހުން ގަބޫލު ކުރާ އެއްވެސް ކަހަލަ ހަމައެއް ގެންގުޅޭ މީހެއް ނޫން ކަމަށާއި އެފަދަ މީހަކު ހުވާ ކުރާ ރަސްމިއްޔާތުގައި އައިޓަމެއް ހުށަހަޅަން ދާން ޖެހުމަކީ ލަދުވެތި އަދި ވަރަށް މާޔޫސް ކުރުވާނެ ކަމެއް" ކަމަށެވެ.\nއެ މައްސަލަ ހުނޫވީ، އިންތިހާބުވެފައިވާ އެމެރިކާގެ ރައީސް ޑޮނަލްޑް ޓަރަމް ހުވާ ކުރުމުގެ ރަސްމިއްޔާތުގައި ނެށުންތެރިއަކު އެ ހަފުލާގައި ނަށަން ޖެހުމުން އެކަމާ ހިތްހަމަނުޖެހި، އިންސްޓްގްރާމް އެކައުންޓްގައި އޭނާގެ ޝުއޫރު ފާޅުކުރުމުންނެވެ.\n"އަހަރެން މަސައްކަތް ކުރީ އިންޓަލިޖެންޓް އަދި ލޯއްބާއި އަޅާލާ އަންހެނަކާ އެކު، ނަމަވެސް އަހަރުން ގަބޫލުކުރާ ހުރިހާ ހަމަތަކާ ހިލާފު މީހަކު ހުވާ ކުރުމުގެ ހަފުލާގައި ނެށުމަކީ އަހަންނަން ގަބޫލު ކުރެވޭނެ ކަމެއް ނޫން،" ހިލަރީ އަށް ސަޕޯޓް ކުރި ރޮކެޓާސް ގްރޫޕްގެ ނެށުންތެރިއަކު އޭނާގެ އަމިއްލަ އިންސްޓްގަރާމް އެކައުންޓްގައި ބުންޏެވެ. އަދި ބުންޏެވެ. "އެއީ އަހަރެންގެ ރައީސެއް ނޫން،"\nނިއުޔޯކް ޓައިމްސް އިން އެ ޕޯސްޓް ހުކުރު ދުވަހު ޝެއާ ކުރި އެވެ. އަދި ވައިރަލްއެއް ގޮތަށް މުޅި ސޯޝަލް މީޑިއާ އަށް ފެތުރިގެންދިޔަ އެވެ. އަދި އެއް ބަޔަކު އެ ޑާންސް ބޮއިކަޓް ކުރުމަށް އަޑުއުފުލި އިރު އަނެއް ބަޔަކު ބުނީ އެމެރިކާގައި މަގުބޫލު ގްރޫޕް ސިޔާސީކޮށްފި ކަމަށެވެ. އަދި ސޯޝަލް މީޑިއާގައި އަޑުފެތުރިގެން ދިޔައީ ދުނިޔެ އަށް މަގުބޫލު ފަންނާނުން އެ ޝޯގައި ބައިވެރި ނުވެއްޖެ ނަމަ އެ މީހުންގެ ވަޒީފާ ގެއްލޭނެ ކަމަށް ބުނެ އެވެ.\nއެމެރިކާ ހިރިގާ ޑޮނަލްޑް ޓްރަމްޕް\nއދގެ އިންސާނީ ހައްގުތަކާ ބެހޭ ކައުންސިލުން އެމެރިކާ ވަކިވެއްޖެ 12 ގަޑި9މިނެޓް ކުރިން


SunOnline:2Minister akaai PG maalee bayaan hushanaalhuvaa: Audit Office\nދެ މިނިސްޓަރަކާއި ޕީޖީ މާލީ ބަޔާން ހުށަނާޅުއްވާ: އޮޑިޓް އޮފީސް\nނަޖާހު މަސްއޫދު 11 Aug 2020, 09:39\nޝަމީމް، އަމީން، އިމްރާން --- ސަން ފައިލް ފޮޓީ\nމާލީ ބަޔާން ހުށަހަޅަން ޖެހޭ މުއްދަތުގައި މިހާރު ކެބިނެޓުގައި ތިއްބެވި ދެ މިނިސްޓަރަކާއި ޕްރޮސެކިއުޓާ ޖެނެރަލް ހުސެން ޝަމީމް މާލީ ބަޔާން ހުށަހަޅުއްވާފައި ނުވާކަން އޮޑިޓާ ޖެނެރަލްގެ އޮފީހުން އާންމު ކުރި މައުލޫމާތުތަކުން ހާމަވެއްޖެ އެވެ.\nނޮވެމްބަރު 17، 2018 އިން ފެށިގެން އޮޑިޓާ ޖެނެރަލްއަށް މާލީ ބަޔާން ހުށަހަޅަން ޖެހޭ ދައުލަތުގެ މަގާމުތަކުގައި ތިބި ފަރާތްތަކުގެ ތެރެއިން މާލީ ބަޔާން ހުށަހެޅި ފަރާތްތަކާްއި ނާޅާފަރާތްތަކުގެ މައުލޫމާތު އޮޑިޓާ ޖެނަރަލްގެ އޮފީހުން ވަނީ އާންމުކޮށްފަ އެވެ.\nއޮޑިޓް އޮފީހުން ހާމަ ކުރި މައުލޫމާތުތަކުން ދައްކާ ގޮތުގައި، މިހާރު މަގާމުގައި ތިއްބެވި ކެބިނެޓް މިނިސްޓަރުންގެ ތެރެއިން ހޯމް މިނިސްޓަރު އިމްރާން އަބްދުﷲ އާއި ހެލްތު މިނިސްޓަރު އަބްދުﷲ އަމީން 2018 ވަނަ އަހަރު މަގާމާ ހަވާލުވެވަޑައިގެންނެވި އިރު ވެސް އަދި 2019 ވަނަ އަހަރުވެސް އޮޑިޓާ ޖެނެރަލްއަށް މާލީ ބަޔާން ހުށަހަޅުއްވާފައެއް ނުވެ އެވެ.\nއޮޑިޓާ ޖެނެރަލްގެ އޮފީހުން އާންމު ކުރި މައުލޫމާތުތަކުން ދައްކާ ގޮތުގައި ޕީޖީ ޝަމީމް މަގާމާ ހަވާލުވެވަޑައިގެންނެވި އިރު މާލީ ބަޔާން ހުށަހަޅުއްވާފައެއް ނުވެ އެވެ. އޭނާ މަގާމާ ހަވާލުވެވަޑައިގެންނެވީ މިދިޔަ އަހަރުގެ ޑިސެމްބަރު މަހުގެ އަށް ވަނަ ދުވަހު އެވެ.\nމި ސަރުކާރުގެ ކުރީގެ ދެ ވަޒީރަކު ވެސް އެއްގޮތަކަށްވެސް މާލީ ބަޔާން ހުށަނާޅުއްވަ އެވެ. އެއީ ޖެންޑާ މިނިސްޓަރުކަން ކުރެއްވި ޝިދާތާ ޝަރީފާއި ޓޫރިޒަމް މިނިސްޓަރުކަން ކުރެއްވި އަލީ ވަހީދެވެ. ޝިދާތާ މަގާމުން އިސްތިއުފާ ދެއްވީ މި އަހަރުގެ ފެބްރުއަރީ މަހުގެ ހަ ވަނަ ދުވަހު އެވެ. ޖިންސީ ގޯނާގެ ތުހުމަތުތަކެއް ކުރެވި، އަލީ ވަހީދު މިނިސްޓަރު ކަމުން ވަކި ކުރީ މި އަހަރުގެ ޖުލައި މަހުގެ ނުވަ ވަނަ ދުވަހު އެވެ.\nމަގާމާ ހަވާލުވަޑައިގެންނެވިއިރު މާލީ ބަޔާން ހުށަހެޅުއްވި ނަމަވެސް، ޖެހިގެން އައި އަަހަރު މާލީ ބަޔާން ހުށަނާޅުއްވާ ވަޒީރުންވެސް އެބަ ތިއްބެވި އެވެ. އެގޮތުން މިނިސްޓަރު އާތިފާ 2018 ވަނަ އަހަރު މާލީ ބަޔާން ހުށަހެޅުއްވި ނަމަވެސް، 2019 ވަނަ އަހަރުގެ މާލީ ބަޔާން ހުށަހަޅުއްވާފައެއް ނުވެ އެވެ. މިނިސްޓަރު އާތިފާ ވަނީ މި އަހަރުގެ ޖޫން މަހުގެ 10 ވަނަ ދުވަހު މަގާމުން އިސްތިއުފާ ދެއްވައިފަ އެވެ.\nމިހާރު މަގާމުގައި ތިއްބެވި މިނިސްޓަރުންގެ ތެރެއިން ޓްރާންސްޕޯޓު މިނިސްޓަރު އައިޝަތު ނަހުލާ އާއި ފިނޭންސް މިނިސްޓަރު އިބްރާހިމް އަމީރުވެސް 2018 ވަނަ އަހަރު މާލީ ބަޔާން ހުށަހެޅުއްވި ނަމަވެސް، 2019 ވަނަ އަހަރު މާލީ ބަޔާން ހުށަނާޅުއްވަ އެވެ.


Majileehugai kuree beykaaru bahuseh, furassaara kuran edheythee hithaama kuran: Waheed | Mihaaru\nމަޖިލީހުގައި ކުރީ ބޭކާރު ބަހުސެއް، ފުރައްސާރަ ކުރަން އެދޭތީ ހިތާމަކުރަން: ވަހީދު\n15 ޖޫން 2020 - 19:15\nކުރީގެ ރައީސް މުހައްމަދު ވަހީދަށް އިއްޔެ އެމްޑީޕީގެ އެކްޓްވިސްޓަކު ހަމަލާ ދިން ކަމަށް އެ މަނިކުފާނު ފުލުހުންގެ އިދާރާ އަށް ހުށަހެޅުއްވި މައްސަލަ އަކީ އޮޅުވައިލެއްވުމެއް ބުނެ، ރައްޔިތުންގެ މަޖިލީހަށް މިއަދު ހުށަހަޅުއްވައި ބަހުސް ކުރެއްވި ކުއްލި މައްސަލައަކީ ބޭކާރު ކަމެއް ކަމަށް ވަހީދު މިއަދު ވިދާޅުވެއްޖެ އެވެ.\nވަހީދާއި އަނބިކަނބަލުން އިއްޔެ ހެނދުނު ކަސްރަތަށް ނުކުމެވަޑައިގެން އުޅުއްވަނިކޮށް، އެމްޑީޕީގެ އެކްޓިވިސްޓަކު އެ ދެބޭފުޅުންނާ ދިމާކޮށް، ހުތުރު އެއްޗެހި ކިޔައި ހެދި ކަމަށް ވަހީދު ފަހުން މީޑިއާގައި ވިދާޅުވި ނަމަވެސް އެ މަނިކުފާނު ފުރަތަމަ ކުރެއްވި ޓުވީޓުގައި ވިދާޅުވީ "ހަމަލާ ދިން" ކަމަށެވެ.\nވަހީދު، އިތުރުފުޅު ހެއްދެވި ކަމަށް ވިދާޅުވެ، އުނގޫފާރު ދާއިރާގެ އެމްޑީޕީގެ މެމްބަރު މުހައްމަދު ވަހީދު (ވައްޑެ) މިއަދު މަޖިލީހަށް ހުށަހެޅުއްވި ކުއްލި މައްސަލައިގައި ވަނީ، ވަހީދާއި އާއްމު މީހަކާ ދެމެދު ހިނގި ދެބަސްވުމެއްގައި ވަހީދަށާއި އަނބިކަނބަލުންނަަށް ހަމަލާދިން ކަމަށް ވިދާޅުވުމަކީ "ދޮގު ބުހުތާނެއް" ކަމަށެވެ.\nWaheed ithurufulhu hehdhevi kamah bune Majileehah kulli massala eh\nވަހީދާ ދެކޮޅަށް ގަރާރެއް މަޖިލީހަށް ހުށަހެޅުން\nއެ ގަރާރަށް ބަހުސް ކުރައްވަމުން މަޖިލީހުގެ ސުޕަ މެޖޯރިޓީ އޮތް އެމްޑީޕީގެ މެމްބަރުން ވަނީ ވަހީދަށް ވަރަށް ބޮޑަށް ފާޑު ވިދާޅުވެފަ އެވެ. އެގޮތުން ވަހީދު ވެރިކަމަށް ވަޑައިގަތީ ބަޣާވާތަކުން ކަމަށް ތުހުމަތުކޮށް ކުރީގެ ރައީސުންނަށް ދައުލަތުގެ ބަޖެޓުން ދެމުން އަންނަ އިނާޔަތްތައް ކަނޑާލުމަށް ވަނީ ގޮވާލައްވައިފަ އެވެ.\nވަހީދު މިއަދު ކުރެއްވި ޓްވީޓެއްގައި ވިދާޅުވީ އެމަނިކުފާނާ ގުޅޭގޮތުން މިއަދު މަޖިލީހުގައި ކުރި ބޭނުމެއް ނެތް، ބޭކާރު ބަހުސެއް ކަމަށެވެ. އެމްޑީޕީގެ އެކްޓްވިސްޓް އެމަނިކުފާނާ ދިމާލަށް "ބާޢީ" އޭ ގޮވި ކަމަށް ވިދާޅު ނުވާ ކަމަށާއި އޭނާ ގޮވީ ހުތުރު އެއްޗެހިތަކެއް ކަމަށް ވަހީދު ވިދާޅުވި އެވެ. އަދި އެ އެކްޓްވިސްޓްގެ މައްސަލަ އެމަނިކުފާން ޕޮލިހަށް ހުށަނާޅުއްވާ ކަމަށް ވެސް ވިދާޅުވި އެވެ.\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދާއި އެ މަޖިލީހުގެ ބައެއް މެމްބަރުން އެމަނިކުފާނާ ދިމާކޮށްލުމަށް ހިތްވަރު ދެއްވާތީ ހިތާމަކުރައްވާ ކަމަށް ވެސް ވަހީދު ވިދާޅުވި އެވެ.\n"ހިތާމައަކީ މަޖިލިސްގެ ރައީސް އާއި މެމްބަރުން ފަދަ ގާނޫނު ނަގަހައްޓާ، އޭގެ ބާރު ދަމަހައްޓަން ތިބި ބޭފުޅުން އަޅުގަނޑާ ދިމާކޮށްލަން އާންމުންގެ ކިބައިން އެހާ ފާޅުކޮށް އެދެމުން ދިއުން،" ވަހީދު ވިދާޅުވި އެވެ.\nވަހީދު ކުރެއްވި ޓްވީޓް\nކުރީގެ ރައީސް މުހައްމަދު ނަޝީދު 2012 ވަނަ އަހަރު އިސްތިއުފާ ދެއްވުމުން ވެރިކަމަށް ވަޑައިގަތީ އެހާތަނަށް ނަޝީދުގެ ނައިބަކަށް ހުންނެވި ވަހީދެވެ. އެހެންވެ، އެމްޑީޕީގެ ގިނަ ބައެއްގެ ނުރުހުން ވަހީދަށް ވަނީ އަމާޒުވެފަ އެވެ. އެމްޑީޕީގެ ވެރިކަން ބަދަލު ކުރީ ވަހީދު އަޑީގައި ހުންނަވައިގެން ކަމަށް އޭރުގެ ރައީސް ނަޝީދު މިއަދު ވެސް ތުހުމަތު ކުރެއްވި އެވެ.\nރައީސް މުހައްމަދު ނަޝީދު އެމްޑީޕީ ރައްޔިތުންގެ މަޖިލިސް ރައީސް މުހައްމަދު ވަހީދު\n101 ކޮމެންޓް, 153 ރިއެކްޝަންސް\nއެކި އެކި މީހުންނާއި ޒާތީ ގޮތުން ޖައްސާލައިގެން އުޅުމުގެ ބަދަލުގައި ދިވެހި ޤައުމާއި ރައްޔިތުންނަށް ޚިދުމަތް ކުރުމަށް މަޖިލީހަށް ހޮވޭ މެމްބަރުން އުޅޭނީ ކޮން ދުވަަހަކުން ބާއޭ ހިތަށް އަރާ. ޕީޕީއެމް ގެ ވެރިކަމުގަ ރައީސްކަމަށް ވާދަ ކޮށްފާނެހެން ހީވާ ހާ މީހަކު ޖަލަށް. އެމް.ޑީ.ޕީގެ ވެރިކަމުގަ ގާތް މީހުންނަށް ބަދަލުދީ 2007 ގެ ހަނދާން އާކުރުމުގަ. ދިވެހި ރައްޔިތުން ކޮރޯނާ ވައިރަހުގެ ވަބާގަ ނިކަމެތިވަމުން ދާއިރުވެސް މިވެރިން ހޭވެރިކަން ވާކަށް ނޫޅޭ. ހެޔޮ ވިސްނުން ދެއްވާށި.\nސަރުކާރުން ނުކުރާނެ ކަމެއް ދެން ކުރެވޭނީވެސް މަޖިލީހުން\nމީއީ ސީދާ ނަސްލީއިންތިޔާޒުގެ ހައްދުފަހަނެޅުން އަންނި ނުރުހޭމާޔަށް ބުލީކުރުމާއި ވަކި ސިޔާސީ ފިކުރަކަށްތަބާ ނުވާތީ ދިމާކުރުމަކީ ރޭސިޒަމް. މިކަން އެންމެ ހަރުކަށި އިބާރާތުން ކުއްވެރި ކުރަން\nއަޅުގަޑު އެއްމަގާމުގަހުރިނަމަ އަޅުގަޑަވެސް އެބަހުސް ބޭކާރުވީސް އެކަމަކު އެހެން މީހުންނަކަ ބޭކާރެނުވާނެއް ފުނަބު އުސްވިއަސް މީ ބޮޑުވަރު ވަރަސަލާމް\nއަޅެފަހެ މި ވަހީދު މީ ކިހިނެއް ވެެން އުޅޭ މީހެއްތަ. މީނަ ރާއްޖެއަށް ދިން ގެއްލުން ހަނދާން ނެތުނީތަ. މިރާއްޖޭގެ ރައްޔިތުން ނޭދޭ މީނަ މިރާއްޖޭގެ ފަސްގަނޑުގައި ފައި ބީއްސާލަންވެސް. ކޮންމެވެސް ކަރައަކަށް ނިކަން ހިޖުރަކުރަން އުޅެބަލަ.\nހުސް އަގަ ތަޅާ\nބޭކާރު ހުަސް އަގަތަޅާ މީހުން\nކުއްލި މައްސަލަ ލައިގެން ބަހުސް ކުރާ ވަރަށް ވުރެއްވެސް ދަށު ދަރަޖައިގެ މީހެއް މިއީ. ... ހަމަ އަސްލުވެސް ބޭކާރަށް ކުރި ކަމެއް. ސްޓޭންޑިން ޕްރެޒިިޑެއްޓަކަށް 5% ލިބުން އެއީ ދުނިޔޭ ރެކޯޑެއް.\nމަޖިލީހަށް ގިނައިން ހޮވިފައި ތިބީ އެކްޓިވިސްޓުން. އެމީހުންނަށް ކަންކަން ހަޖަމް ނުވާވަރަކީ/ ތަސައްރަފު ނުފުދޭވަރަކީ ދޮގުހަދައިގެން ހަމަ ހަދަހަދައިގެން ފާޑުފާޑުގެ ގަރާރުތައް މަޖިލީހަށް ލައިގެން އެއަށް ބަހުސްކޮށް ބަތްކައްކާ ކުޅުން. އެމީހުން އެއިއްވަނީ ހަމަ ރައްޔިތުންގެ އަޑުތަ؟\nމީކީ ރައީކަން ކުރި މީހެއްކަމަށް އަހަރެން ގަބޫލެއްނުކުރަން. މިހަމަ ދައްކާލާފައިން ފޮޓޮއެއް.\nމިގައުމު ހަލާކުގެ ތެރެއައް ވައްޓަލީ ވަހީދު އެވެ.\nބަލަ އެއި ކަލޭ ކަހަލަ ނުކިޔަވާ ހުރި ތަންދޮރު ނޭނގޭ ގަސްބުޑެއް ނޫނޭ. ޚިދުމަތުގެ ގޮތުންވެސް ޑރ. ވަހީދާއި ގާތަށްވެސް ނުދެވޭނެ.\nބަޑިއެދުރު! އެއީ ބޣވތ ކުރުމުގެ ރޮގުން ޑޮކްޓަރ ސެޓިފިކެޓް ނެގީމަ ދޯ؟


ހާއްސަ އެހީއަށް ބޭނުންވާ މީހުންގެ އިނާޔަތް ބޮޑުކުރަން ހުށަހަޅަނީ\nނުކުޅެދުންތެރިކަން ހުންނަ މީހުންގެ އިނާޔަތް 5،000 އަށް ބޮޑުކުރަން ރައީސަށް ހުށަހަޅަނީ\n24 ނޮވެންބަރު 2021 - 22:25 1\nރައީސް އިބްރާހިމް މުހައްމަދު ސޯލިހް ކުޑަ ކުއްޖަކު އުރާލައިގެން-- ފޮޓޯ: ރައީސް އޮފީސް\nހާއްސަ އެހީއަށް ބޭނުންވާ މީހުންނަށްދޭ އިނާޔަތް އިތުރުކޮށްދިނުމަށް އެދި ރައީސް އިބްރާހިމް މުހައްމަދު ސޯލިހަށް ހުށަހަޅަން ފެޓިޝަނެއްގައި ސޮއިކުރަން ފަށައިފި އެވެ.\nހާއްސަ އެހީ އަށް ބޭނުންވާ މީހުންނަށް ގާނޫނު 8/2010ގެ 26ވަނަ މާއްދާގައިވާ ގޮތުން ކޮންމެ މަހަކު ދެމުން އަންނަނީ 2،000 ރުފިޔާގެ އިނާޔަތެކެވެ. ޕެޓިޝަނުގައި އެދިފައި ވަނީ އެ އިނާޔަތް 5،000 ރުފިޔާއަށް ބޮޑުކޮށް ދިނުމަށެވެ.\nނުކުޅެދުންތެރިކަން ހުންނަ މީހުންގެ ހައްގުތައް ރައްކާތެރިކުރުމާއި މާލީ އެހީތެރިކަން ފޯރުކޮށްދިނުމުގެ ގާނޫނަށް އިސްލާހު ގެނެސް ހާއްސަ އެހީ ބޭނުންވާ މީހުންނަށް 5،000 އާއި 7،000 ރުފިޔާއާ ދެމެދުގެ އިނާޔަތެއް 2019 ވަނަ އަހަރު މަޖިލީޖަށް ބިލެއް ވެސް ހުށަހެޅި އެވެ. ނަމަވެސް އެ ބިލަށް މަޖިލީހުގެ ތާއީދު ނުލިބި ބޭރުކޮށްލީ އެވެ.\nހއ. އިހަވަންދޫގެ ހާއްސަ އެހީއަށް ބޭނުންވާ ތިން ޒުވާނެއް ކަމަށްވާ މުހައްމަދު އިރުފާނާއި އަލީ ޖުއައިދު އަދި އަލީ ފަޔާޒްގެ ފަރާތުން ރައީސަށް ހުށަހެޅި ޕެޓިޝަނުގައި ވަނީ 2000 ރުފިޔާގެ އިނާޔަތަކީ، މިހާރު ދިވެހިރާއްޖޭގެ ހިދުމަތާއި ތަކެތީގެ އަގު ހުރިގޮތައް ބަލާއިރު އެކަށީގެންވާ މިންވަރެއް ކަމަށް ބަލައި ނުގަންނަ ކަމަށެވެ.\n"އާންމު ދިރިއުޅުމުގެ މިންގަނޑުން ބަލާއިރުވެސް، ކެއިން ބުއިމާއި އުނުއޮރިޔާން ނިވާ ކުރުން ފަދަ ޒަރޫރީ ބޭނުންތައްވެސް މިހާރު ކަނޑައަޅާފައިވާ މާލީ އިނާޔަތުން ނުފުދޭ." ޕެޓިޝަނުގައި ބުނެފައިވެ އެވެ.\nމީގެ އިތުރުން، ނުކުޅެދުންތެރިކަން ހުންނަ ބައެއް ފަރާތްތަކަކީ ޒަވާޖީ ހަޔާތެއް ފެށި، ދިރިއުޅުމުގެ އެތަކެއް ހަރަދުތަކާއި އާއިލީ އެތަކެއް ޒިންމާތަކެއް އުފުލަން ޖެހިފައިވާ މީހުންތަކެއް ކަމަށް ޕެޓިޝަނުގައިވެ އެވެ.\nއަނެއްބައި މީހުންނަކީ ދިރިއުޅުމެއް ފަށަން ބޭނުންވާ، ނަމަވެސް ވަޒީފާގެ ފުރުސަތު ހަނިކަމުން އާމްދަނީއެއް ލިބޭނެ އިތުރު މަގުތަކެއް ފަހިވެފައި ނެތުމުން ދިރިއުޅުމެއް ފެށިފައި ނުވާ މީހުން ކަމަށެވެ.\n"ނުކުޅެދުންތެރިކަން ހުންނަ މީހުންނަކީ، ދިރިއުޅުމުގެ މުހުތާދުތައް ނުފުދި މުޖުތަމައުން އެކަހެރިވެ ނިކަމެތި ވެފައިވާ މީހުންތަކެއް. އަދި އެ މީހުންނަށް ގާނޫނުން ލިބިދޭންޖެހޭ އެތަކެއް ހައްގުތަކާއި ހަމަހަމަ ފުރުސަތުތަކުން ވަނީ މަހްރޫމްވެފައި،" ޕެޓިޝަނުގައިވެ އެވެ.\nއެ ޕެޓިޝަން ހުށަހަޅަން ނިންމާފައި ވަނީ 5،000 މީހުންގެ ސޮއާއެކު އެވެ.\nހުލާސާކޮށް އިއްޔެ: ކުޑަކުދިންގެ ހިޔާގެ ވެރިންގެ ޖިނާއީ ތަހުގީގު\nabout5hours 0\nސެޓްލައިޓް ސްކޫލަކީ ޖަޒީރާ ތަރައްގީގެ އާ ފެށުމެއް: ނައިބު ރައީސް\nabout 22 hours 0


School badhalukuran jehumun, autistic dharivareh ge mamma goiy husvefai | Mihaaru\nއިސްކަންދަރު ސްކޫލުގެ ދަރިވަރުންތަކެއް: މި ސްކޫލްގެ ގްރޭޑް އަށަކުން ޖާގަ ނުލިބުމުން ކުއްޖަކަށް ވަނީ ނަފުސާނީ ގެއްލުންތަކެއް ލިބިފައި ކަމަށް މަންމަ ބުނޭ -- ފޮޓޯ: ނިޝާން އަލީ\nސްކޫލް ބަދަލުކުރަން ޖެހުމުން، އޯޓިސްޓިކް ދަރިވަރެއްގެ މަންމަ ގޮތް ހުސްވެފައި\n27 ޑިސެމްބަރ 2016 - 20:33 18 comments\nއިސްކަންދަރު ސްކޫލުގައި ކިޔަވާ އޯޓިސްޓިކް ދަރިވަރަކު އެހެން ސްކޫލަކަށް ބަދަލު ކުރުމުން، އެ ކުއްޖާއަށް ނަފްސާނީ ގޮތުން އަސަރުކޮށް، ކިޔެވުން ކުރިއަށް ނުގެންދެވިދާނެ ކަމުގެ ބިރު އާއިލާއަށް ކުރިމަތިވެއްޖެ އެވެ.\nއިސްކަންދަރު ސްކޫލުން މި އަހަރު ގްރޭޑް ހަތެއް ނިންމައި، އަމީނިއްޔާއަށް ބަދަލުވި ދަރިވަރުގެ މަންމަ، އައިމިނަތު އުލްފާ ބުނީ އެސްޕާގާސް ސިންޑްރޯމްގެ ސަބަބުން އޭނާގެ ދަރިފުޅަކީ އާ މީހުންނާ ބައްދަލުވެ، އާ ތަންތަނަށް ނިކުމެ އުޅެން ފަސްޖެހޭ ކުއްޖެއް ކަމަށެވެ. އަދި އަންނަ އަހަރު އިސްކަންދަރުގެ ގްރޭޑް އަށަކުން ޖާގަ ދޭ ކުދިންގެ ގުރުއަތުގައި ނުހޮވި، އަމީނިއްޔާއަށް ބަދަލުވާން ޖެހުމުން ދަރިފުޅު ރޮއެ، ސްކޫލަށް ދާން ދެކޮޅުހަދަމުން އަންނަ ކަމަށް އޭނާ ބުންޏެވެ.\nނުކުޅެދުންތެރިކަން ހުންނަ މީހުންގެ ހައްގުތައް ރައްކާތެރިކުރުމުގެ ގާނޫނު ބުނާ ގޮތުން ނުކުޅެދުންތެރިކަން ހުންނަ ކުޑަކުދިންނަށް ހާއްސަ ސަމާލުކަމެއް ދޭން ޖެހެ އެވެ. އަދި އެފަދަ ކުދިންގެ ކަންކަން ނިންމުމުގައި އަބަދުވެސް އިސްކަން ދޭން ޖެހޭނީ އެ ކުދިންގެ މަންފާއަށް ކަމަށާއި އެ ނޫން ގޮތަކަށް އަމަލު ކުރުން ގާނޫނުން މަނާކުރެ އެވެ.\nދަރިފުޅުގެ މި ހާލަތު އުލްފާ ވަނީ ގުރުއަތު ލުމުގެ ކުރިން ސްކޫލުގެ ސަމާލުކަމަށް ގެނެސްފަ އެވެ. އެކަމަކު އޭރު ސްކޫލުން ނިންމީ، އޭނާ ބުނި ގޮތުގައި، އެކަން ބެލޭނީ އެޑިއުކޭޝަން މިނިސްޓްރީއަށް ކަމަށެވެ.\nއުލްފާ ބުނި ގޮތުގައި ގުރުއަތުން ދަރިފުޅު ނުހޮވުމުން އޭނާ އެ މައްސަލަ ސިޓީއަކުން އެޑިއުކޭޝަނަށް ހުށަހެޅި އެވެ. އެކަމަކު ޖަވާބުގައި މިނިސްޓްރީން ބުނީ އިސްކަންދަރުން ޖާގަ ނުލިބިއްޖެ ނަމަ އަމީނިއްޔާއިން ޖާގަ ލިބޭނެ ކަމަށެވެ.\n"އަޅުގަނޑުމެންގެ މައްސަލައަކީ އޭނާ ދާ ސްކޫލެއް ނޫން. އެންމެ ކުރިއްސުރެ ރާއްޖޭން ބޭރުގައި އުޅެފައި މީގެ ތިން އަހަރު ކުރިން އިސްކަންދަރަށް ވެއްދި ފަހުން އަދި ކިރިޔާ މި ސްކޫލަށް މި ހޭނުނީ. އެކަމަކު އަނެއްކާވެސް މި އޮތީ ސްކޫލު ބަދަލު ކުރަން ޖެހިފައި،" އުލްފާ ބުންޏެވެ.\nއޭނާ ބުނީ ގުރުއަތުން ނުހޮވުނު ހިސާބުން، ދަރިފުޅަށް ނަފުސާނީ މައްސަލަތައް ކުރިމަތިވެ ރުޅިގަދަވެފައިވާ ކަމަށެވެ. އަދި އެކަން ސްކޫލުގެ ކައުންސިލަރުން ވެސް އުލްފާގެ ސަމާލު ކަމަށް ގެނެސްފައިވާ ކަމަށް ބުންޏެވެ.\nއެޑިިއުކޭޝަނުން އެދެވޭ ޖަވާބެއް ނުލިބުމުން އޭނާ ދެން އެ މައްސަލަ ހުށަހެޅީ ޑިސްއެބިލިޓީ ކައުންސިލަށާއި ޖެންޑާ މިނިސްޓްރީއަށެވެ. އެކަމަކު މިނިސްޓްރީގެ ސިޓީގެ ޖަވާބު އަދި ނުލިބޭ ކަމަށް އުލްފާ ބުންޏެވެ.\nދަރިފުޅު ސްކޫލަށް ނުދާނެހެން ހީވާތީ އާއި އޯޓިސްޓިކް ކުއްޖަކު ގަދަކަމުން ސްކޫލަށް ފޮނުވަން ބޭނުން ނުވާތީ އޭނާ ދެ ވަނަ ފަހަރަށް އެޑިއުކޭޝަން މިނިސްޓްރީގެ ވެރިންނާ ބައްދަލުކޮށް، އެކަން ހުށަހެޅުމުން އެ މައްސަލަ ބަލާނެ ކަމަށް ބުނެފައިވާ ކަމަށް އުލްފާ ކިޔައިދިނެވެ.\n"އެކަމަކު އޭގެ ޖަވާބުގައި ފޮނުވި ސިޓީގައި ވެސް ބުނެފައި އޮތީ އިސްކަންދަރު ސްކޫލުގެ ގްރޭޑް އަށެއްގައި އިތުރަށް ޖާގަ ނެތް ކަމަށް،" އޭނާ ބުންޏެވެ.\nމިކަމާ ގުޅޭ ގޮތުން އެޑިއުކޭޝަން މިނިސްޓްރީގެ ބަހެއް ލިބޭ ގޮތެއް ނުވި އެވެ.\nމޯލްޑިވްސް އޯޓިޒަމް އެސޯސިއޭޝަންގެ މެނޭޖިން ޑިރެކްޓަރު އިފްހާމް ހުސެން ވިދާޅުވީ އެސްޕާގާސް ސިންޑްރޯމް ހުންނަ ކުދިންނަކީ ވަރަށް ހުނަރުވެރި އަދި އުފެއްދުންތެރި ކުދިން ކަމަށް ވިޔަސް، އާ މީހުންނާ ބައްދަލުވެ، އާ ތަންތަނަށް ދާން ޖެހިލުންވާނެ ކަމަށެވެ. އަދި އެފަދަ މާހައުލަށް ކުދިން ހޭނެން ވަގުތު ނަގާނެ ކަމަށް ވެސް އޭނާ ވިދާޅުވި އެވެ.\n"އޯޓިޒަމް ހުންނަ ކުއްޖަކު ޓަސްލާފައި އެހެން ސްކޫލަކަށް ނުދެވޭނެ. އެހެން ސްކޫލަކަށް ބަދަލުކުރާ ނަމަވެސް އެކަން ކުރަން ޖެހޭނީ ކުރިއާލާ ތައްޔާރުވެގެން، ކުއްޖާ ނަފްސާނީ ގޮތުން ތައްޔާރުވުމަށް ވަގުތު ދީގެން،" އިފްހާމް ވިދާޅުވި އެވެ.\nއޭނާ ވިދާޅުވި ގޮތުގައި އެސްޕާގާސް ސިންޑްރޯމް ކުދިން އާ ތަންތަނަށް ދާން ޖެހިލުންވާނެތީ، އެފަދަ ކުދިން ގެންގުޅެން ޖެހޭނީ އެ ކުދިންނަށް އެންމެ ގެއްލުން ކުޑަ މާހައުލެއްގަ އެވެ. އެހެންކަމުން ނަފްސާނީ ގޮތުން ލިބިދާނެ ގެއްލުން ކުޑަކުރަން، އެ ދަރިވަރު އިސްކަންދަރުގައި މަޑުކުރުވުން މުހިއްމު ކަމަށް އޭނާ ވިދާޅުވި އެވެ.\nއުލްފާ ބުނީ ސްކޫލު ހުޅުވެން ކުޑަ ދުވަސްކޮޅަކަށް ވެފައިވާއިރު، އެކަމާ ބެހޭ ގޮތުން ކަމާ ބެހޭ އެއްވެސް އިދާރާއަކުން މިހާތަނަށް އެހީތެރިކަން ފޯރުކޮށްދީފައި ނުވާ ކަމަށެވެ. އަދި ވީހާ ވެސް ގެއްލުން ކުޑަ ގޮތަކަށް އެފަދަ ކުދިންނާ މެދު އަމަލްކުރަން ގާނޫނުގައި ބުނެފައި އޮތް ނަމަވެސް، އެ ހައްގު ހޯދަން ދާންވީ ތަން މިހާރު ނޭނގޭ ކަމަށް ވެސް އޭނާ ބުންޏެވެ.\nއިތުރު ލިޔުންތައް އެޑިއުކޭޝަން މިނިސްޓްރީ އިސްކަންދަރު ސްކޫލް ކިޔަވާކުދިން އޯޓިޒަމް އޯޓިޒަމް އެސޯސިއޭޝަން ޖެންޑާ މިނިސްޓްރީ\nމާލޭގައި ނާސްތާ ދޭން ހަވާލުކުރީ ބުރުޒާއި ލަ ސޫކަށް


MDN gai CP masakayi kurevve kuda dhuvas kolhaku: Police\nއެމްޑީއެންގައި ސީޕީގެ ދައުރެއް އޮތީ ދުވަސްކޮޅަކު: ފުލުހުން\nޕޮލިސް ކޮމިޝަނަރު މުހައްމަދު ހަމީދު: ފުލުހުންގެ ވަޒީފާއާ ދުރުގައި ހުންނެވި އިރު އެމްޑީއެންގެ ޑެޕިއުޓީ ޗެއާގެ ގޮތުގައި އެމްޑީއެން ތަމްސީލު ކުރައްވާފައިވޭ -- ފޮޓޯ: އަވަސް އާކައިވް\nމިހާރުގެ ފުލުސް ކޮމިޝަނަރު މުހައްމަދު ހަމީދު މޯލްޑިވިއަން ޑިމޮކްރެޓިކް ނެޓްވޯކް (އެމްޑީއެން) ގައި މަސައްކަތް ކުރެއްވި ކަމަށް ފުލުހުންގެ އިދާރާއިން ބުނެފި އެވެ.\nފުލުސް ކޮމިޝަނާ ހަމީދަކީ އެމްޑީއެންގެ މެންބަރެއް ކަމަށް ބުނެ އާންމު މީހަކު ޓްވިޓާގައި ކުރި ސުވާލަކާ ގުޅިގެން ފުލުހުން ބުނީ ފުލުހުންގެ ވަޒީފާ އަދާ ކުރައްވަމުން އެމްޑީއެންގެ އެއްވެސް މަގާމެއް ކޮމިޝަނާ ހަމީދު އަދާ ކުރައްވާފައި ނުވާ ކަމަށާ ފުލުހެއްގެ ގޮތުގައި ހުންނަވައިގެން އެ ޖަމިއްޔާގައި މަސައްކަތް ކުރައްވާފައި ވެސް ނުވާ ކަމަށެވެ.\nނަމަވެސް ހަމީދު ފުލުހުންގެ ވަޒީފާއާ ދުރުގައި ހުންނެވި ދުވަސްކޮޅު އަމިއްލަފުޅު ހައިސިއްޔަތުން އެމްޑީއެންގައި ކުޑަ ދުވަސްކޮޅަކު މަސައްކަތް ކުރައްވާފައިވާ ކަމަށް ފުލުހުން މިއަދު ބުންޏެވެ.\nއަދި ބުނީ މިހާރު ތަހުގީގު ހިނގަމުންދާ އެމްޑީއެން ރިޕޯޓްގެ އެއްވެސް މަސައްކަތެއްގައި ވެސް ހަމީދު ބައިވެރިވެވަޑައިގެންފައި ނުވާ ކަމަށާއި އެމްޑީއެން އިން ނެރުނު ރިޕޯޓްގައި މައްސަލަ ތަހުގީގު ކުރަންޖެހޭ އެންމެހާ ކަންކަން ސީޕީ ހަމީދާއި ފުލުހުން ވެސް ކުރަމުން ގެންދާނެ ކަމުގެ ޔަގީންކަން ދޭ ކަމަށެވެ.\nފުލުހުންގެ ވަޒީފާއާ ދުރުގައި ހުންނެވިއިރު އެމްޑީއެންގެ ބޯޑްގެ ޑެޕިއުޓީ ޗެެއާގެ ގޮތުގައި އޭނާ ވަނީ އެމްޑީއެން ތަމްސީލް ކުރައްވާފަ އެވެ.\nރާއްޖޭގައި އިސްލާމްދީން އޮތް ގޮތުގެ މައްޗަށް ކަމަށް ބުނެ، މޯލްޑިވިއަން ޑިމޮކްރެޓިކް ނެޓްވޯކް (އެމްޑީއެން) އިން ނެރުނު ރިޕޯޓްގައި އިސްލާމްދީނާ މާތް ރަސޫލާއަށް ވަރަށް ބޮޑަށް ފުރައްސާރަކޮށްފައި ވެއެވެ.\nންޑީއެމުން ނެރުނު ރިޕޯޓްގެ މައްްސަލަ ބަލަން އިސްލާމިކް މިނިސްޓްރީން މީގެ ދުވަސްކޮޅެއް ކުރިން ވަނީ ފުލުހަށް ހުށައަޅާފަ އެވެ. ފުލުހުން މިއަދު ވަނީ އެމްޑީއެން އިން ނެރުނު ރިޕޯޓާ ގުޅިގެން ފުލުހުން ކުރަމުންދާ ތަހުގީގަށް ހާޒިރު ކުރަންޖެހޭ މީހުން ހާޒިރު ކުރުމުގެ މަސައްކަތް ކުރަމުންދާ ކަމަށް ބުނެފަ އެވެ.\nމި މައްސަލާގައި ސަރުކާރުން އަމަލުކުރަމުން ގެންދާ ގޮތާމެދު އާންމުން ގެންދަނީ ކަންބޮޑުުވުމާއި ނުރުހުން ފާޅުކުރަމުންނެވެ. އަދި އެމްޑީއެން ވަގުތުން އުވާލުމަށް ދީނީ އިލްމުވެރިންނާއި، މަޖިލީސް މެންބަރުންނާއި، ބައެއް ސިޔާސީ ޕާޓީތަކުންނާއި އާންމުންވެސް ގެންދަނީ ގޮވާލަމުންނެވެ. ބައެއް ރަށްރަށުގައި ވަނީ މުޒާހަރާ ވެސް ކުރަން ފަށާފަ އެވެ.\nމޯލްޑިވްސް ޕޮލިސް ސާވިސް މޯޑިވިއަން ޑިމޮކްރަސީ ނެޓްވޯކް ދީނަށް ފުރައްސާރަ ކުރުން\nހައްޔަރު ކުރިއަސް ދީނަށް އޮތް ލޯބި ބަންދެއް ނުވާނެ: އަދުރޭ\nދުލަށް މޮހޮރު ޖެހިއަސް ނުހުއްޓުވޭނެ: އިޔާޒް


Kuru vaahaka: Fenthiki | Mihaaru\nކުރު ވާހަކަ: ފެންތިކި\n21 މެއި 2019 - 08:41 19 comments\nއަހަރެން ވިސްނީ އީތަންއަށް އައި ބަދަލާ މެދުއެވެ. އިހުސާސް ވަމުން ދިޔައީ އޭނާ އަހަރެންނާ ދުރުވަމުންދާ ކަމެކެވެ. ސީދާ ސަބަބު އަހަރެންގެ ގާތުގައި ނުބުނި ނަމަވެސް ޔަގީނާ ގާތަށް ބުނަން އެނގެއެވެ. އޭނާ ފޫހިވީއެވެ. އަހަރެންނަށް އަންނަމުންދާ ބަދަލާ މެދު ހިތްހަމަ ނުޖެހުނީއެވެ. އަބަދު ބިހިތަކެއް ނަގައިގެން އުޅޭ މީހަކާ އެކު އުޅޭނީ ކިހިނެއް ހެއްޔެވެ؟ އަބަދު އެލާޖިކް ވެގެން އުޅޭ މީހަކާ އެކު ހަޔާތެއް ހޭދަކުރެވޭނެ ހެއްޔެވެ؟ އަހަރެން ހިތްހަމަ ނުޖެހުނީ އަމިއްލަ ޒަމީރު ދެކެއެވެ. ހަށިގަނޑަށް އަންނަމުން ދިޔަ ބަދަލުތައް ދެކެއެވެ.\nހިތުގައި އުފެދުނު ހައިޖައިނުތަކާ އެކު އަހަރެންނަށް މަޑުކޮށްލެވުނީ އަލަމާރީގެ ދޮރުގައި ހަރުކޮށްފައިވާ އިސްކޮޅާ އެއްވަރުގެ ލޯގަނޑުގެ ކުރިމަތީގައެވެ. އޭރު ބޮލުން ނީރެމުން ދިޔަ ފެން ތިކިތައް މޫނުގައި ބޮސްދެމުން ކަރުން ތިރިއަށް ފައިބަމުން ދެއެވެ. އަހަރެންގެ ދެ ލޯ ކުޑަކޮށްލުމަށް ފަހު މޫނު، ލޯގަނޑާ ކައިރިކޮށްލެވުނެވެ. އަދި އެ މޫނަށް ރަނގަޅަށް ބަލައިލެވުނެވެ. ލައިގެން ހުރި ހެދުމުގެ މަތީ ދެ ގޮށް ނައްޓާލުމަށްފަހު ކަރާއި މޭމަތީގައި އަތްޖައްސާލެވުނެވެ. ފާހަގަ ކުރެވުނީ ކުދި ބިހިތަކެވެ. ރަތް ފިތް ގަނޑުތަކަކާއި ފެން ފޮޅުތަކެކެވެ. އެ ބިހިތަކާއި ފޮޅުތަކުން މުޅި އެ ހިސާބު އޮތީ ހިސޯރުކޮށްފައެވެ.\nއަހަރެންނަށް ދުއްވައިގަނެވުނީ މަންމަގެ ކޮޓަރިއަށެވެ. ޝަކުވާ ކުރެވެން ފެށީ މަންމަގެ ގާތުގައެވެ.\n"މަންމާ! އަނެއްކާ ވެސް މި ހުރީ އެއްކަލަހެން ވެފައި. ކަރުދޮށާއި މޭމަތީގައި ވެސް ހުސް ބިހި. މުޅި ގައި ވެސް ހިރުވާހެން ހީވަނީ," ޝަކުވާގެ ރާގުގައި އަހަރެންނަށް ބުނެވުނެވެ. މަންމަ ބަލައިލީ އަހަރެންގެ މޫނަށެވެ. އަތް ޖައްސާލީ ކަރުދޮށުގައެވެ.\n"މިހުރީ ހާދަ ވަރެއް ވެފައޭ. މިއަދު ވެސް ތަނަކުން ކެއީ ދޯ؟ ދަރިފުޅު ގާތު މަންމަ އަބަދު ވެސް ބުނަމެންނު ބޭރުން ނުކާށޭ. އީތަން އާއެކު ތި ރެސްޓޯރަންޓްތަކަށް ނުދާށޭ. ތި ތަންތަނުން ކާން ފެށި ފަހުންނެއްނު ތިހެން ތި ވާން ފެށީ،" މަންމަ ހާމަކުރީ މަންމައަށް ގަބޫލުކުރެވޭ ގޮތެވެ.\nނަމަވެސް މިއަދު އަހަރެން ބޭރަކުންނެއް ނުކަމެވެ. އީތަންއާ އެކު ރެސްޓޯރަންޓަކަށް ނުދަމެވެ. ދެން އެހެން ވާންވީ ކީއްވެ ހެއްޔެވެ؟\n"މާބޮޑަށް ހީކެރުވުމުން ބިހި ނެގީ ކަންނޭނގެ،" އަހަރެންނަށް ހީވި ގޮތް އަހަރެން ބުނީމެވެ.\n"މިއީ ހީކުރެވުމުން ނަގާ ފާޑުގެ ބިއްސެއް ނޫން. ބޮޑެތި ފިތްގަނޑުތައް ވެސް އެބަހުރި. އަވަހަށް ތައްޔާރުވޭ ޑޮކްޓަރަށްދާން. މަންމަ ވެސް މި ތައްޔާރުވެލަނީ،" މަންމަ ބޭނުންވީ އަހަރެން ގޮވައިގެން ހޮސްޕިޓަލަށް ދާށެވެ. އަހަރެންނަށް ވާގޮތް ރަނގަޅަށް އޮޅުންފިލުވާށެވެ. ނަމަވެސް އެއީ ފަރުވާއެއް ނެތް ހިނގުމެކެވެ. ހަމައެކަނި މަންމަ ހިތްހަމަ ޖައްސާލަން ކޮށްލެވޭ ކަމެކެވެ.\nއަހަރެން ޑޮކްޓަރަށް ދެއްކުމުން ދިނީ ކުރިން ވެސް ދިން ބޭހެވެ. އެކަން ވާނީ އެހެންކަން މާކުރިން ވެސް އަހަރެންނަށް އެނގެއެވެ. ޑޮކްޓަރުގެ ވާހަކަތަކުން ކުށްވެރިވީ އަހަރެންނެވެ. އަހަރެންނަށް ނޭނގި ނަމަވެސް ނުގުޅޭ އެއްޗެއް ކެވެނީއެވެ. ނުވަތަ ނުގުޅޭ އެއްޗެއް ހަށިގަނޑުގައި އުނގުޅެނީއެވެ. ނޭނގެނީ އަހަރެންނަށް ކެވޭ އެއްޗެކެވެ. ނުވަތަ އުނގުޅޭ އެއްޗެކެވެ. ޑޮކްޓަރު ބުންޏަސް އަހަރެންނަކީ ނުވިސްނޭ ވަރުގެ ކުޑަ ކުއްޖެއް ނޫނެވެ. ކުރިން ބޭނުން ނުކުރާ އެއްޗެއް ވަކި މިހާރަކު ބޭނުމެއް ނުކުރަމެވެ. ކުރިން ނުކާ އެއްޗެއް ވަކި މިހާރަކު ނުކަމެވެ. އެކަމަކު ކޮންމެވެސް ގޯހެއް އެބަ ހިނގައެވެ. އެހެން ނޫންނަމަ މި ވަރެއް ނުވާނެއެވެ.\n"ޑޮކްޓަރުންނަށް ވެސް ބައެއް ފަހަރު ވާނުވާ ނޭނގޭ. ގައިމު މިއީ މި ހަފުތާގައި ދެއްކުނު ތިން ވަނަ ފަހަރު. ކޮންމެ ފަހަރަކު އެ ބުނަނީ އެލާޖިކޭ. އެކަމަކު އެލާޖިކު މި ވަނީ ކޮން އެއްޗަކަށް ކަމެއް ބުނެއެއް ނުދެވޭ،" ހޮސްޕިޓަލުން ނުކުންނަމުން އަހަރެން ޝަކުވާ ކުރީ މަންމަ ގާތުގައެވެ.\n"ބަލަ ދަރިފުޅަށް ކެވޭ އެއްޗެއް ޚުދު ދަރިފުޅަކަށް ވެސް ނޭނގޭ. ދެން ކިހިނެއް ޑޮކްޓަރަށް ވަކި އެނގޭނީ،" މަންމަ ބުނީ ވެސް ދޮގު ވާހަކައެއް ނޫނެވެ. އަހަރެންނަށް ނޭނގުނު ކަމެއް ޑޮކްޓަރަށް ވަކި އެނގޭނެ ހެއްޔެވެ؟\nހަވީރުގެ ވަގުތެވެ. ހޭލެވުމާއެކު އަވަސް އަވަހަށް ފޯނު ބަލައިލީމެވެ. އީތަންގެ ތިން މިސްކޯލު އޮތެވެ. ދެން ފެނުނީ އޭނާ ފޮނުވާފައި އޮތް މެސެޖެވެ.\n"ގުޅިޔަސް ފޯނު ނެގެނީކީ ނޫން. ދެން ބުނާނީ ބައްޔޭ،" ލެޓިން އަކުރުން ހިތްހަމަ ނުޖެހުން ފާޅުކޮށްފައިވާ އެ މެސެޖު ފެނުމުން އަހަރެން ހިތުގައި ޖެހުނެވެ.\nހަގީގަތުގައި ވެސް އަހަރެން ބައްޔެވެ. އެކަން އީތަންއަށް އިހުސާސް ނުކުރެވެނީއެވެ. ނޫނީ އެކަމާ ހިތްހަމަ ނުޖެހެނީއެވެ. އަހަރެން އުޅޭ ގޮތް ފެނިފައި ގަޔާ ނުވަނީއެވެ. ނަމަވެސް މިއީ އަހަރެން ވެސް ބޭނުންވާ ގޮތެއް ނޫނެވެ. އަބަދު ބަލިވެ އުޅޭކަށް އަހަރެން ވެސް ބޭނުމެއް ނުވެއެވެ.\nއަހަރެން ގުޅީމެވެ. އީތަންއާ ވާހަކަދެއްކީމެވެ. ހަގީގަތް ކިޔައި ދިނީމެވެ.\n"އަބަދު ތި އުޅެނީ ބަލިވެއެއްނު. ތި އެލާޖިކަކުން ސަލާމަތެއް ނުވިއެއްނު،" އީތަންގެ ޝަކުވާއަށް އަހަރެން ދޭނީ ވަކި ކޮން ޖަވާބެއް ހެއްޔެވެ؟\n"ޑޮކްޓަރުންނަކަށް ވެސް އަދި ބުނެއެއް ނުދެވޭ މިވާ ގޮތެއް. އަހަރެންނަށް ވެސް ދެއްކޭނީ. ފަރުވާ ހޯދުމަށް މަސައްކަތްދޯ ކުރެވޭނީ," އަހަރެން ޖަވާބު ދިނީމެވެ.\n"އަހަރެން އަހާލަންތަ ސުވާލެއް؟ ކީއްވެތަ މިހާރު ތިހައި ހިތްހަމަ ނުޖެހިފައި ތި ހުންނަނީ؟ އަހަރެން ބަލިވީމަތަ؟" ވަރަށް ނާހަން ހުރެފައި ވެސް އަހަރެން އެހީމެވެ. ހިތަށް ތަދުވާވަރުންނެވެ. އީތަންގެ ޖަވާބަކަށް އިންތިޒާރު ކުރެވޭތީއެވެ.\n"ވަގުތު ނުދެވޭ މީހަކަށް އަހަރެންނަކަށް ވެސް ވަގުތެއް ނުދެވޭނެ. މި ވަގުތު އަހަރެން މި ވަންނަނީ ފިހާރައަކަށް. އެހެން ވަގުތަކުން ގުޅާލާނަން. ދެން ބާއްވަނީ،" އީތަން ބޭނުންވާ ޖަވާބު ދިނުމަށްފަހު އޭނާ ފޯނު ބޭއްވިއެވެ.\nއޭނާގެ ބަހަނާއަކީ އަހަރެންނެވެ. އަހަރެންނަށް ވަގުތު ނުދެވުމެވެ. ނަމަވެސް އޭގައި އަހަރެން ކުރާނީ ވަކި ކޮން ކަމެއް ހެއްޔެވެ؟ ބަލިވުމަކީ އަހަރެންގެ ކުށެއް ހެއްޔެވެ؟ އޭނާ ބޭނުންވާ ނަމަ މި ގެއަށް ވެސް އަންނަންވީއެވެ. މަނާކުރާނެ މީހަކު ނުހުންނާނެއެވެ. އޭނާ އަންނަން ބޭނުން ނުވަނީއެވެ. އަހަރެން މި ވާވަރަށް ލޯބި ނުވަނީއެވެ.\nލިބުނު ނުތަނަވަސް ކަމާއެކު ލޯގަނޑުގެ ކުރިމަތީ ހުއްޓި އަހަރެންގެ އަމިއްލަ ސޫރައަށް ބަލައިލީމެވެ. ވާތް ފަރާތު ކޯތާފަތް މަތީ އަތްތިލަ ބައްވާލައި މަތިން ތިރިއަށް ފިރުމާ ލެވުނެވެ. އަލިކަން ކެނޑިފައި މޫނުގައި ވަނީ ފާރުވެފައިވާ ބިހިތަކާއި ފަސޭހަވެފައިވާ ލަކުނުތަކެވެ. އަހަރެންނަށް ލެވުނީ ހިތްހަމަ ޖެހުމުގެ ނޭވާއެކެވެ. ކަރު ދޮށުގައި އަތްޖައްސާލުމުން ނަގާފައިވާ ބިހިތައް މަދުވެއްޖެކަމުގެ އިހުސާސް ކުރެވުމުންނެވެ. ގައިމު ވެސް އެ ބޮޑެތި ފިތްގަނޑުތަކެއް މިހާރު ކަރު ދޮށަކު ނެތެވެ.\nފެންވަރާލުމުގެ ނިޔަތުގައި އަހަރެން ވަނީ ފާޚާނާއަށެވެ. ފެންވަރަމުން ދިޔައިރު ކުޑަކޮށް ގައި ހިރުވާހެން ހީވި ނަމަވެސް މާބޮޑު ސަމާލުކަމެއް އެކަމަކަށް ނުދެމެވެ. ބައެއް ފަހަރު ކަންކަން ފަސޭހަވަމުން އަންނަ އިރު ހިރުވާނެޔޭ ބުނާތީ އަހަމެވެ. އެ ވިސްނުމުގައި ރަނގަޅަށް ސައިބޯނި ލައި ގައި އުނގުޅާލީމެވެ. އަރާމު ފެންވެރުމަކުން ފެންވަރާލީމެވެ.\nފެންކި ހިއްކަމުން ދިޔަ ވަގުތު ލޮލުގައި އަޅައިގަތީ ފަލަމަސްގަނޑެވެ. އެ ފައިގައި ވަނީ ބޮޑެތި ފިތްގަނޑުތަކެވެ. އަހަރެން ހާސްވާން ފެށީ އެހިސާބުންނެވެ. ގައިމުވެސް މި ފަހަރު ފިތްގަނޑުތަކެއް ނަގާފައި އެ ހުރީ އެއްޗެއް ކައިގެންނެއް ނޫނެވެ. އެއްޗެއް އުނގުޅައިގެންނެއް ވެސް ނޫނެވެ. ތުވާލި އޮޅާލައިގެން އަހަރެން ނުކުތީ ކޮޓަރިއަށެވެ. ހުއްޓުނީ ލޯގަނޑު ކުރިމަތީއެވެ. މުޅި ކަރުދޮށާއި މޫނު ވަނީ ބިހިން ފުރިފައެވެ. މޭމަތީގައި ވެސް ހުރީ ބޮޑެތި ފިތްގަނޑުތަކެވެ. ފަޔާއި ފަލަމަސްގަނޑުގައި ވެސް ހުރީ މުލިހި ކަހަލަ ބިއްސެވެ. އަހަރެންނަށް ތެޅި ގަނެވުނެވެ. މޭގައި އަތްޖައްސާލައި މާނޭވާ ލެވެން ފެށުނެވެ. މަންމާއޭ ކިޔާ ބާރަށް ގޮވާލެވުނެވެ.\nއަހަރެންގެ އަޑަށް ކޮޓަރިއަށް ވަން މަންމައަށް ހުރެވުނީ އަނގަ ހުޅުވިއެވެ.\n"ކިހިނެއް ވެފައި ތި ހުރީ!" ހައިރާންކަމާއެކު މަންމައަށް އަހައިލެވުނެވެ. އަހަރެންނަށް ރޮއި ގަނެވުނީއެވެ. ކުޑަކުއްޖެއް ފަދައިން މަންމަގައި ބައްދައި ގަނެވުނީއެވެ.\n"އަހަރެން ކަމެއް ނުކުރަން. ހަމައެކަނި ފެންވެރީ،" ރޮމުން ރޮމުން އަހަރެންނަށް ބުނެވުނެވެ.\n"ދެން ދަރިފުޅު ދައްކާ ވާހަކަ. ފެނުގައި ޖެހިގެން ތިހެން ވޭތަ؟ މަންމައަށް ހީވަނީ ތި އުނގުޅި ސައިބޯނި ދަރިފުޅާ ނުގުޅެނީހެން. އެ ސައިބޯންޏަށް އެލާޖިކީ ހެން. ނޫނީ ފެނުގައި ކޮންމެ ވެސް އެއްޗެއް ހުރީހެން. އެކަމަކު ހާދަ ވަރެއް ވެފައޭ ތި ހުރީ،" މަންމަ ބުނީ މަންމައަށް ހީވާ ގޮތެވެ. މަންމަގެ އެ ވާހަކަތައް އަހަރެންނަށް ގަބޫލުކުރެވުނެވެ. ނަމަވެސް އެލާޖިކްވެގެން މިވަރު ވޭހެއްޔެވެ؟\nއަނެއްކާވެސް އަހަރެން ދިޔައީ ޑޮކްޓަރަށެވެ. މިފަހަރު ދެއްކީ ކުރިން ވެސް ދެއްކި ޑޮކްޓަރަށެވެ. އަހަރެންނަށް ވީގޮތް އަހަރެން ކިޔައިދިނީމެވެ. ހީވާ ގޮތް ވެސް ބުނީމެވެ. ޑޮކްޓަރުގެ މޫނު މަތިން މާބޮޑު ނުތަނަވަސް ކަމެއް ނުފެނުނު ނަމަވެސް ކުރި ސުވާލުތަކުން ކަމެއް ރޭކާލީކަން އަހަރެންނަށް އިހުސާސް ވިއެވެ.\nޑޮކްޓަރު އެންގީ އަހަރެން އެނދުމަތި ވުމަށެވެ. ހަތަރު ވަރަކަށް ގަޑިއިރު އެތަނުގައި މަޑުކުރުމަށެވެ. ތިން ގަޑިއިރު ވީފަހުން ހަށިގަނޑުގައިވާ ކެހުން މަޑުމަޑުން ކެނޑިގެންދާ ކަމުގެ އިހުސާސް އަހަރެންނަށް ކުރެވުނެވެ. ނަގާފައިވާ ބިހިތައް ފިލައިފިހެން ވެސް ހީވިއެވެ. ހަށިގަނޑުގައި ހުރި ދިލަ މައިތިރިވިހެން ވެސް ހީވެއެވެ.\nއިރުތަކެއް ފަހުން ޑޮކްޓަރު އައިސް ހެއްދުވީ ކުޑަ ޓެސްޓެކެވެ. އަހަރެން އަތަށް ދިނީ ހޫނުކޮށްފައިވާ ފެންކޮތަޅެކެވެ. ތިރީސް މިނެޓު ވަންދެން އެ ކޮތަޅު ހަށިގަނޑުގައި ޖައްސައިގެން އިނުމަށް ޑޮކްޓަރު އެދުނެވެ.\nތިރީސް މިނެޓް ހަމައެއް ނުވާނެވެ. ހަށިގަނޑުގައި ފެންކޮތަޅު ޖެއްސި ހިސާބުން ފިތްގަނޑުތައް ފާޅުވާން ފެށިއެވެ. މުޅި ހަށިގަނޑުން ބިހި ނަގަން ފެށިއެވެ. ޑޮކްޓަރު ނުބުނި ނަމަވެސް އެކަމެއް އެވަނީ ފެނުގެ ސަބަބުންކަން އަހަރެންނަށް ޔަގީންވިއެވެ.\n"މިއީ ފެންޖެހުމުން ވާގޮތެއް ތޯ؟" މަންޒަރު ބަލަހައްޓައިގެން ހުރި މަންމައަކަށް ކެތެއް ނުކުރެވުނެވެ.\n"އަދި ޔަގީނެއް ނޫން،" ޑޮކްޓަރު ދެއްވީ ކުރު ޖަވާބެކެވެ. އެ ޖަވާބުގެ ރާގާއި އެ ޖަވާބު ދިންގޮތުން ކަމެއް ގޯސްވެއްޖެކަން އަހަރެންނަށް އިހުސާސްކުރެވުނެވެ. ޑޮކްޓަރުގެ މޫނުމަތީގެ ކުލަވަރަށް އައި ބަދަލުތަކުން ވެސް އެކަން ޔަގީން ކުރެވުނެވެ.\nހަތް ގަޑިއިރު ފަހެވެ. އަހަރެން އޮތް ކޮޓަރީގައި ތިބީ އަހަރެންނާއި މަންމައެވެ. ކޮޓަރިއަށް އައިސްވަނީ ޑޮކްޓަރެވެ. އަހަރެން ހާސްވާ ގޮތްވިއެވެ. ވާހަކަ ފެށީ ޑޮކްޓަރެވެ.\n"ނިކްހާ އަށް ވާގޮތް މިހާރު މި ވަނީ ދެނެގަނެވިފައި. ނިކްހާއަށް ޖެހިފައި މިވަނީ އެކުއާޖެނިކް އުރިޓިކޭރިޔާ ކިޔާ ބައްޔެއް. އެއީ ހަށިގަނޑުގެ ބޭރުފުށުގައި ފެން ޖެހުމުން ޖެހޭ ބައްޔެއް. މިއީ ވަރަށް މަދުން ފެންނަ ބައްޔެއް. މި ބަލީގައި ހަށިގަނޑުގެ އެތެރޭގައި ފެން ޖެހުނަސް އެއްވެސް ކަމެއް ދިމައެއް ނުވާނެ. މައްސަލައަކީ ބޭރުގައި ފެންޖެހުން،" ޑޮކްޓަރުގެ ވާހަކަ އެހިސާބަށް ދިއުމުން މަންމައަކަށް ނުހުރެވުނެވެ.\n"އޭގެ މާނައަކީ ފެން ޖެހޭ ކޮންމެ ފަހަރަކު މިހެން ވާނެއޭތަ؟ މި ބިހިތައް ނަގާނޭތަ؟ މި ބައްޔަށް ފަރުވާއެއް ނެތޭތަ؟" ފެންކަޅި ވެފައިވާ މަންމަ ދަމާލީ ސުވާލު ބަރިއެކެވެ.\n"މި ބަލި މިހާތަނަށް ޖެހިފައިވާކަމަށް ރިކޯޑްތަކުން ދައްކަނީ ފަންސާހަކަށް މީހުންނަށް. އެ މީސްމީހުންގެ ހަށިގަނޑުގައި ފެންޖެހުމުން ދެ ގަޑިއެއްހައި އިރު ވަންދެން ބިއްސާއި ފިތްގަނޑު ނަގާފައި ހުރޭ. މާބޮޑަށް ފެނުގައި ޖެހިއްޖެ ނަމަ ކަރުތެރެ ދުޅަވެ، ކަރުތެރޭގައި ފޮޅު ވެސް ނަގާ. ބޯ އަނބުރައި ހޮޑުލަވާ ގޮތްވެސްވޭ. ބައެއް ފަހަރު ނޭވާއަށް ވެސް އުނދަގޫވޭ. އެހެންވީމާ ނިކްހާ އުޅެންޖެހޭނީ ވަރަށް ބަލައިގެން،" ޑޮކްޓަރު ދެއްކީ މި ބަލި ޖެހިފައިވާ އެހެން މީހުންނަށް ކަންތައް ދިމާވެފައިވާ ގޮތެވެ. އެ ވާހަކަތައް އަޑު އެހުމަށްވުރެ އަހަރެންނަށް މުހިންމުވީ އަހަރެންގެ ހިތުން ކުރާ ސުވާލު ޑޮކްޓަރާ ކުރުމަށެވެ.\n"މި އޮތް ހުރިހާ ދުވަހު ފެންވަރާ ހެދުނު. މޫދަށް ގޮސް ވެސް ހެދިން. ވިއްސާރައާ ވެސް ތެމުނިން. ތިކަމެއް ފާހަގައެއް ނުވޭ. ބިއްސެއް ނުނަގާ. ފޮޅެއް ނުނަގާ. މިހާރު މި ބަލި ޖެހުނީ ކިހިނެއް؟ ކީއްވެ؟ ކިހިނެއް ގަބޫލުކުރާނީ؟" އަހަރެން ސުވާލުކުރީމެވެ.\n"އާއްމު ގޮތެއްގައި މި ބަލީގެ އަލާމާތްތައް ފެންނަން ފަށަނީ ފުރާވަރަށް އެޅުމުން. މިއީ ޖެނެޓިކް މައްސަލައެއްގެ ސަބަބުން އުފެދިގެން އަންނަ ބައްޔެއް،" އަހަރެންނަށް ބަސް ހުއްޓެނެވެ. ގަބޫލުކުރަން ދަތިވިޔަސް އެ ވާހަކަތައް ގަބޫލުކުރަން ޖެހުނެވެ. ޑޮކްޓަރު ދެއްކި ވާހަކަތައް ކަނުލާ އަޑުއަހަން އިނީމެވެ.\nގެއަށް އައިސް އަހަރެން ވަރަށް ވިސްނީމެވެ. އަމިއްލަ ޒަމީރާ އެތައް ސުވާލެއް ކުރީމެވެ. އަހަރެންނަށް މިހެން ވާންވީ ކީއްވެ ހެއްޔެވެ؟ މި ބަލި ޖެހެންވީ ކީއްވެ ހެއްޔެވެ؟ ޑޮކްޓަރުން އެ ބުނާގޮތަށް ކަންތައްތައް ބަހައްޓާނީ ކިހިނެއް ހެއްޔެވެ؟ ފެންނުވަރާ އުޅޭނީ ކިހިނެއް ހެއްޔެވެ؟ ހަމައެކަނި ފެންފޮތި ކޮޅަކުން ގައި ފުހެލައިގެން އުޅެވިދާނެ ހެއްޔެވެ؟ އެވެސް ހަފުތާއަކު ދެ ފަހަރެވެ. އަދި ކޮބައި ހެއްޔެވެ؟ ސާފު ތާހިރު ނުވެ އުޅެވޭނެ ހެއްޔެވެ؟ ނޫޅެވޭނެއެވެ. އެކަމެއް ނުވާނެއެވެ. ހިތަށް އަރާ ޚިޔާލުތަކުން ހަނދާން ކޮށްދިނީ އީތަންއެވެ. މިހާލުގައި އީތަންއާއެކު އުޅޭނީ ކިހިނެއް ހެއްޔެވެ؟ އޭނާ ވާނީ ފޫއްސެވެ. އަބަދު މި ހާލުގައި އުޅޭކަށް އޭނާ ބޭނުމެއް ނުވާނެއެވެ. މިހާރުވެސް އެހުންނަނީ ފޫހިވެފައެވެ. އަދި މިކަހަލަ ކަމެއް ދިމާވުމުން ދެން ވާނެ ގޮތް އަހަރެންގެ ހިތް ބުންޏެވެ. ނަމަވެސް އަހަރެން ކެތްތެރިވީމެވެ. އެ ކެތްތެރިކަމުގައި އީތަން އަށް އަހަރެންގެ ހާލަތު ކިޔައި ދިނީމެވެ. އަހަރެން ފޮނުވީ މެސެޖެކެވެ. ދުލުން ބުނާނެ ހިތްވަރު އަހަރެންގެ ނެތުމުންނެވެ. އޭނާގެ ކުރިމަތީ ހުރެ އެ ވާހަކަ ދައްކަން ބޭނުން ނުވާތީއެވެ.\nމާގިނަ އިރުތަކެއް ނުވެ އީތަން ވެސް އަހަރެންނަށް މެސެޖެއް ފޮނުވިއެވެ. އަހަރެން ފިނިވާ ގޮތްވިއެވެ. ހާސްވާ ގޮތްވިއެވެ. ނޭވާ ހިފަހައްޓާލައިގެން އިނދެ އެ މެސެޖު އަހަރެން ކިޔަން ފެށީމެވެ.\n"ތިޔަ މަޢުލޫމާތުތައް އަހަރެންނަށް ހިއްސާކުރީތީ ޝުކުރިއްޔާ. ނިކްހާއަށް އަވަސް ޝިފާއަކަށް އެދެން. ނަމަވެސް ނިކްހާޔާއެކު އުޅެން އަހަރެން މިއަދު އުޒުރުވެރިވަން. އަހަރެންނަށް ގަބޫލުކުރެވެނީ ނިކްހާޔާއެކު އުޅެގެން އަހަރެންގެ އުންމީދުތައް ހާސިލުނުވާނެކަމަށް. މިއަދުން ފެށިގެން އަހަރެން ނިކްހާޔާ ވަކިވަން. އަހަރެންނާއެކު ނިކްހާ ތިހޭދަކުރި ދުވަސްތަކަށް ވަރަށް ބޮޑަށް ޝުކުރިއްޔާ. މި ގުޅުން ނިމުމަކަށް އައި ނަމަވެސް ހިތްބަރު ކަމެއް ނުބާއްވާނެކަމަށް ހީކުރަން،" އަހަރެންނަށް ހީވީ ފައިދަށުން ބިންގަނޑު ދެމިގެން ދިޔަހެންނެވެ. އިރުކޮޅަކަށް ނޭވާ ހުއްޓުނު ހެންނެވެ. ރިހޭ ފައިމައްޗަށް ވެއްޓުނު ފޮޔާއެކު އަހަރެންނަށް އިނދެވުނީއެވެ. ހަތަރު އުދަރެސް ފެނުޖެހިފައެވެ.\nރޭގަނޑުގެ ހަމަ ހިމޭން ވަގުތެވެ. އަހަރެން އޮތީ ނިދޭ ގޮތް ނުވެފައެވެ. ހަމަ ވިސްނެނީއެވެ. އީތަންއަށް އައި ބަދަލާމެދު ފިކުރު ކުރެވެނީއެވެ. ދެން އުޅެން ޖެހޭނެ ގޮތާމެދު ޚިޔާލު ކުރެވެނީއެވެ. އެ ޚިޔާލުތަކުން އަހަރެންނަށް މަޖުބޫރުކުރީ ކޮންޕިއުޓަރު ކައިރި އިށީންނާށެވެ. އަހަރެންނަށް ޖެހިފައިވާ ބަލީގެ މަޢުލޫމާތު އިތުރަށް ހޯދާށެވެ.\nގޫގުލް ސާޗް ކޮށްލުމާއެކު ލިބުނީ އިތުރު ހިތާމައެވެ. ހިތަށް ލިބުނީ ބަޔާންކުރަން ދަތި ގިލަންވެރިކަމެވެ. އުންމީދުގެ އުނޑު ހީވީ ކަޅު ބަނަ ވިލާތަކަކުން ކުއްލިއަކަށް ބައްދާލި ހެންނެވެ. ހިތުގެ ވިންދު އަވަސްވެ ހާސްވާ ގޮތްވީ މާދަމާއަށް އެތައް އުންމީދެއް ކޮށްފައި ހުރުމުންނެވެ. ކުރިމަގަށް އެތައް ޕްލޭނެއް ރާވާފައި ވުމުންނެވެ. ދެން އެކަންކަން ނުވާނެ ހެއްޔެވެ؟ އެ އުންމީދުތަކެއް ހާސިލެއް ނުކުރެވޭނެ ހެއްޔެވެ؟ ހަށިގަނޑުގައި ފެން ނުޖައްސާ އުޅެވޭނެ ހެއްޔެވެ؟ ސާފުތާހިރު ނުވާ މީހަކާއެކު އުޅޭނީ ކާކު ހެއްޔެވެ؟ އީތަންވެސް ދުރުވީއެވެ. އަހަރެންނާ ވަކިވީއެވެ. އަހަރެންގެ މި ދިގު އިސްތަށިގަނޑު ކޮށާނުލައި ބޮލުގެ ހޫނުކަން ކުޑަ ކުރެވޭނެ ހެއްޔެވެ؟ ޖިމްއަށް ދިޔަ ދިއުން ހުއްޓާނުލައި ދާހިތްލުން ފަދަ ކަންކަމުން ސަލާމަތް ވެވޭނެ ހެއްޔެވެ؟ ލިބޭ ހިތާމަތަކުން ކަރުނަ އައިސްދާނެތީ އެކަން ވެސް ނުކޮށް ހުންނަންވީ ހެއްޔެވެ؟ ނުވާނެއެވެ. ނޫޅެވޭނެއެވެ. މިއަޒާބުގައި އުޅެވޭނީ ކިހައި ދުވަހަކު ހެއްޔެވެ؟ އަހަރެންނަށް ގިސްލެވެން ފެށުނެވެ. ނަމަވެސް ހުއްޓާލަން މަޖުބޫރުކުރީ ސިކުނޑިން ހަނދާންކޮށްދިން ޖުމުލައެވެ. ލޮލުން އަންނަ ކޮންމެ ތިއްކަކީ ހަށިގަނޑަށް ދެވޭ އަނިޔާއެކެވެ. އެ އަނިޔާ ދީގެން ހޯދޭނެ މޮޅެއް ނެތެވެ. ކިހައި ހިތްދަތި ހެއްޔެވެ؟ ރޯން ބޭނުން ވިޔަސް އެކަންވެސް ކުރެވެން ނެތީއެވެ.\nއަހަރެންވެސް ގަބޫލުކުރަމެވެ. ފެނަކީ ނިޢުމަތެކެވެ. އަހަރެންގެ ހަށިގަނޑަށް އެތެރެވާ ކޮންމެ ތިއްކަކުން ދިރުން ލިބެއެވެ. ނަމަވެސް މި ބަދުނަސީބު ހަށިގަނޑުގެ ބޭރުގައި ބީހޭ ކޮންމެ ފެން ތިއްކަކުން ދެނީ އަނިޔާއެވެ. ލިބެނީ ހިތްދަތިކަމެވެ. ގެނެސްދެނީ މާޔޫސްކަމެވެ.


Sarukaaru las vegen ulheykah nuvey, vaguthu nagaane: Nasheed\nރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު-- ފޮޓޯ: މަޖިލިސް\n31 އޯގަސްޓު 2019 1 ކޮމެންޓް\nސަރުކާރު ލަސްވެގެން އުޅޭކަށް ނުވޭ، ވަގުތު ނަގާނެ: ނަޝީދު\nސަރުކާރުގެ ދުވެލި ލަސް ވެގެން އުޅެން އަދި ނުވާ ކަމަށާ ބަޖެޓްގައި ހުންނަ މަޝްރޫއުތައް ފެށުމަށް ވަގުތު ނަގާނެ ކަމަށް ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nއެމްޑީޕީ ޒުވާނުންގެ ކޮންގްރެސް 2019 ފެށުމުގެ ރަސްމިއްޔާތުގައި ވާހަކަ ދައްކަވަމުން ނަޝީދު ވިދާޅުވީ ރައީސް ސޯލިހްގެ ސަރުކާރުގެ ދުވެލި ލަސްވެފައިވާ ކަމަށް ބައެއް ފަރާތްތައް ބުނަމުންދާ ވާހަކައަކީ "ކަނޑައެޅިގެން ދޮގެއް" ކަމަށެވެ. ނަޝީދު ވިދާޅުވީ ކޮންމެ ސަރުކާރަކަށް ވެސް ބަޖެޓްކޮށްފައިވާ އުމްރާނީ ތަރައްގީގެ މަޝްރޫއުތަކުން ފެށެނީ 70 އިންސައްތައަށް ވުރެ ދަށް އަދަދެއް ކަމަށެވެ.\n"ރައީސް ސޯލިހުގެ ސަރުކާރުން ކުރާ ކަންކަން ލަސްކަމަށް ބުނެ އެބަ ވާހަކަ ދައްކާ. އެއީ ދޮގެއް! އެއީ ކަނޑައެޅިގެން ދޮގެއް. އެއީ ތަކުރާރު ކޮށް ކޮށް ކޮށް އެއީ ތެދަކަށް ހަދަން އުޅޭ ދޮގެއް. ވިސްނަވާތި، އެ ދޮގުގެ ތެރެއަށް ތިބޭފުޅުން ނުވަންނަވާތި. އެ ދޮގު ތަކުރާރު ނުކުރައްވާތި. އަދި މީހަކު ކަމެއް ނުވެގެން ލަސްވެގެނެއް އުޅޭކަށް ނުވޭ،" ނަޝީދު ވިދާޅުވިއެވެ.\nނަޝީދު ވިދާޅުވީ މަޝްރޫއުތައް މިއަދުން މިއަދަށް ފެށުމަށް ރައްޔިތުން ބޭނުންވާ ކަމަށެވެ. ނަމަވެސް އެކަންކަމަށް ވަގުތު ނަގާނެކަން ގަބޫލުކުރަން ޖެހޭ ކަމަށް ނަޝީދު ވިދާޅުވި އެވެ.\nތަރައްގީގެ ނަމުގައި ބައެއް މީހުން ވަކާލާތު ކުރަނީ "މޮޔަ" ކަންކަން ކުރުމަށް ކަމަށް ނަޝީދު ވިދާޅުވިއެވެ. އެގޮތުން އެއާޕޯޓް އެޅުމާއި ރަށް ހިއްކުމަކީ ތަރައްގީކަން ގަބޫލުކުރެވުމަކީ ބޮޑު އޮޅުމެއް ކަމަށް އެމަނިކުފާނު ވިދާޅުވިއެވެ.\nއެގޮތުން ކުޅުދުއްފުށީ އެއާޕޯޓާއި ހޯރަފުށީގައި އަޅަމުންދާ އެއާޕޯޓަށް ނަޝީދު އަލިއަޅުއްވާލެއްވި އެވެ. ނަޝީދު ވިދާޅުވީ މިފަދަ މަޝްރޫއުތަކަކީ "މޮޔަ ކަމެއް" ކަމަށާ މަަސައްކަތް ކުރަންވީ ހަގީގީ ތަރައްގީ ހޯދުމަށް ކަމަށެވެ.\n"އަޅުގަނޑަށް އެނގޭ އެ ތަންތަން އަޅަމުން ދާނެކަން. އަޅުގަނޑަށް ޔަގީން. އެހެން ނަމަވެސް އަޅަމުން ދިޔަޔަސް އަޅުގަނޑު މި ދަންނަވަނީ ތިއީ މޮޔައެކޭ! ތިޔަކަމައިގެން ނޫޅުއްވާށޭ. ހަގީގީ ތަރައްގީ ހޯއްދަވަން އުޅުއްވާށޭ،" ނަޝީދު ވިދާޅުވިއެވެ.\nތަރައްގީ ހޯދުމަށް ރާއްޖޭގެ ގުދުރަތީ ވަސީލަތްތައް ހަލާކުކޮށްލައިގެން ނުވާނެކަން ނަޝީދު ފާހަގަކުރެއްވިއެވެ. ރާއްޖެއަކީ ގުދުރަތީ ވަސީލަތްތައް ގިނަ ގައުމެއް ކަމަށާއި ރަށުގެ ފަޅު ތެރެއިން ވެލި ނަގާ ރަށު ތެރެއަށް އެޅިޔަކަސް ތަރައްގީއެއް ނާންނާނެ ކަމަށް ނަޝީދު ވިދާޅުވިއެވެ.\nތަރައްގީގެ ނަމުގައި ރާއްޖޭގެ ވަސީލަތްތައް ހަލާކު ނުކުރުމަށް ނަޝީދު އެދިވަޑައިގަތެވެ. އަދި އެއީ ތަރައްގީ ކަމުގައި މީހުން ސިފަކުރިޔަސް އެކަމަށް ނުހެއްލުމަށް ވެސް އެދިވަޑައިގަތެވެ.\nއެމްޑީޕީގެ ފުރަތަމަ ޒުވާނުންގެ ކޮންގްރެސްގައި 400 އަށް ވުރެ ގިނަ މީހުން ބައިވެރިވާނެ ކަމަށް އެޕާޓީން ބުނެއެވެ. އޭގެ ތެރޭގައި އެމްޑީޕީ ޓިކެޓްގައި މަޖިލިސް އިންތިހާބު ކާމިޔާބު ކުރި ހަތް މެމްބަރުންނާއި އެ ޕާޓީގެ ސްލޮޓްގައި މިނިސްޓަރުކަމުގެ މަގާމުގައި ހުންނެވި އެކަކާއި ޕާޓީ ޓިކެޓްގައި ލޯކަލް ކައުންސިލް އިންތިހާބު ކާމިޔާބުކުރި 147 މެމްބަރުންނާއި އެ ޕާޓީގެ ގައުމީ މަޖިލިހުގެ 10 މެމްބަރަކާއި ޒުވާނުންގެ ގޮފީގެ 86 މެންބަރަކާއި އެ ގޮފި ހިންގާ ކައުންސިލްގެ 11 މެންބަރުން ހިމެނެ އެވެ. މި އެންމެންނާ އެކު ބައިވެރިންގެ އަދަދު 403 އަށް އަރަ އެވެ.\nއެމްޑީޕީ ރައީސް ނަޝީދު ރައީސް ޞާލިޙް ތަރައްގީ ސަރުކާރު\nޥެރިކަން ނުލިބޭ އިރު ހީވަނީ ގަޔަށް ހިނި އަރައިގެން އުޅޭ ހެން މިހާރު ދެން ނުފެންނާނެ ރާއްޖެ ތެރޭގައި މީހުން އުޅޭ ހާލެއް މިއަދު އންނ ދެއްކި ވާހަކަ އަކުން ހީވަނީ ބަގާވާތަކަތް މަގު ކޮށާދޭން އުޅޭ ހެންނެ


SunOnline: Magumahchah nukunna fuluhunnah iskandheegen allowance ithuru koffi\nރަޔަޓް ގިޔަރުގައި ތިބި ފުލުހުންތަކެއ މަގު ހުރަކަށް ޝިލްޑުތަކެއް އަތުރައިގެން -- ސަން ފައިލް ފޮޓޯ\nމަގުމައްޗަށް ނުކުންނަ ފުލުހުންނަށް އިސްކަންދީގެން ބައެއް އެލަވެންސްތައް އިތުރުކޮށްފި\n1 އަހަރު4މަސް ކުރިން - 11 ޖެނުއަރީ 2017 6\nހާދިސާތަކާ ގުޅިގެން މަގުމައްޗަށް ނުކުންނަ ފުލުހުންނަށް އިސްކަންދީގެން ފުލުހުންގެ ބައެއް އެލަވެންސްތައް އިތުރު ކޮށްފިއެވެ.\nފުލުހުންގެ މީޑިއާ އޮފިޝަލަކު މިއަދު ސަން އަށް ވިދާޅުވީ، ފުލުހުންނަށްދޭ އެލަވަންސަށް ގެނައި ބަދަލާއެކު އޮފީހުގައި ތިބެގެން މަސައްކަތްކުރާ ފުލުހުންނަށްވުރެ ބޮޑަށް ފީލްޑަށް ނުކުމެ މަސައްކަތްކުރަންޖެހޭ ފުލުހުންނަށާއި އަތޮޅުތެރޭގައި މަސައްކަތްކުރާ ފުލުހުންގެ އިތުރުން ފޮރިންސިކް ފަދަ ޓެކްނިކަލް ބައެއް އިދާރާތަކުގެ ފުލުހުންނަށް އެލަވެންސް އިތުރުވާނެ ކަމަށެވެ.\nއަދި އޮފީސް ތެރޭ މަސައްކަތް ކުރާ ސީނިއާ ފުލުހެއްގެ އެލަވެންސަށްވުރެ ފީލްޑްގައި މަސައްކަތް ކުރާ ޖޫނިއާ ފުލުހެއްގެ އެލަވެންސް އިތުރުވާނެ ކަމަށް ވެސް އޮފިޝަލު ވިދާޅުވިއެވެ.\nފުލުހުންގެ އެލަވަންސަށް ބަދަލުތަކެއް ގެނެސްފައިވާއިރު، މިއީ 2009 ވަނަ އަހަރުގެ ފަހުން ފުލުހުންގެ މުސާރަ ރިވިއުކުރި ފުރަތަމަ ފަހަރެވެ. އެ އަހަރުގެ ފަހުން ފުލުހުންގެ އެލަވަންސްތަކަށް ބަދަލު ގެނެސްފައެއް ނުވެއެވެ.\nއޮފިޝަލު ވިދާޅުވީ، ފުލުހުންނެކޭ އެއްގޮތަކަށް މަސައްކަތްކުރަންޖެހޭ އެހެން މުއައްސަސާތަކުގެ މުސާރައާ އަޅާބަލާއިރު ފުލުހުންގެ މުސާރަ ކުޑަ ކަމަށެވެ.\nއެހެންކަމުން މަސްއޫލިއްޔަތާ ވަޒީފާގެ ނުރައްކަލުގެ ސަބަބުން ފުލުުހުންގެ އިދާރާއަށް މުވައްޒަފުން ހޯދަން އުދަނގޫތަކެއް ހުންނަ ކަމަށެވެ.\nއެގޮތުން، ފުލުހުންގެ ޔުނީފޯމުގައި މަގުމައްޗަށް ނުކުތުމަށް މީހުންނަށް ހިތްވަރުދީ ފުލުހުންގެ ވަޒީފާއަށް މީހުން ޝައުގުވެރި ކުރުވުމަށް އެލަވެންސް އިތުރުކޮށް މުސާރަ ރިވިއު ކުރަންޖެހުނީ އެ ސަބަބަށްޓަކައި ކަމަށް ވެސް މީޑިއާ އޮފިޝަލު ވިދާޅުވިއެވެ.\nފުލުހުންގެ ބައެއް އިދާރާތަކުގެ އެލަވަންސް އިތުރުކޮށްފައިވާއިރު، މިދިޔަ 2014 ވަނަ އަހަރުގެ ތެރޭގައި އިސްކަންދަރު ކޮއްޓަށް ވަޑައިގެން ފުލުހުންނާ ބައްދަލުކުރައްވައި ރައީސް އަބްދުﷲ ޔާމީން އަބްދުލް ގައްޔޫމް ވަނީ ފުލުހުންގެ ވެލްފެއާ ރަނގަޅު ކުރަން މަސައްކަތް ކުރައްވާނޭ ކަމަށް ވިދާޅުވެފައެވެ.\nޔުމްނާގެ ޕާސްޕޯޓް ހިފަހައްޓައިފި2ދުވަސް3ގަޑި ކުރިން\nދިއްފުށި މާރާމާރީއާ ގުޅިގެން ދެ މީހަކު ހައްޔަރުކޮށްފި2ދުވަސް 10 ގަޑި ކުރިން\nދިއްދޫ ކައުންސިލުގެ ރައީސް ހާޝިމްގެ ބަންދަށް ފަސް ދުވަސް ޖަހައިފި3ދުވަސް 13 ގަޑި ކުރިން\nދިއްފުށީގައި ހިންގި ދެ މާރާމާރީއެއްގައި އަނިޔާވި އެކަކު އިތުރު ފަރުވާއަށް މާލެ ގެނެސްފި2ދުވަސް 12 ގަޑި ކުރިން


Majileehugai fihaara gai restaurent adhi gym eh hadhanee | ThePress\nމަޖިލީހުގައި ފިހާރައަކާއި ރެސްޓޯރަންޓު އަދި ޖިމެއް ހަދަނީ\nރައްޔިތުންގެ މަޖިލީހުގެ އިދާރާގައި ފިހާރައަކާއި ރެސްޓޯރަންޓަކާއި އަދި ޖިމެއް ވަރަށް އަވަހަށް ހުޅުވާނެ ކަމަށް ރައްޔިތުން މަޖިލީހުގެ ރައީސް ރައީސް މުހައްމަދު ނަޝީދު ވިދާޅުވެއްޖެއެވެ.\nރައްޔިތުން މަޖިލީހުގެ މިއަދުގެ ޖަލްސާގައި ވާހަކަދައްކަވަމުން މަޖިލީހުގެ ރައީސް ވިދާޅުވީ މަޖިލީހުގެ އާ އިމާރާތުގެ ގިނަ ތަންތަން ހިންގާނީ މަޖިލީހުގެ ސޯޝަލް ކްލަބުން ކަމަށެވެ. އެމަނިކުފާނު ވަނީ މަޖިލީހުގައި ހުޅުވާ ރެސްޓޯރަންޓް، އާ އިމާރާތުގެ ޓެރަހުގައި ގާއިމް ކުރާނެ ކަމަށް ވިދާޅުވެފައެވެ.\nރައީސް ނަޝީދު ވިދާޅުވީ ދާއިރާގެ ރައްޔިތުންނާއި ވެސް ރެސްޓޯރަންޓުގައި ބައްދަލު ކުރެވޭނެ އިންތިޒާމު ހަމަޖެއްސުމުގެ މަސައްކަތް ވެސް ކުރަމުން އަންނަ ކަމަށެވެ. މި ތަންތަނުގެ އިތުރުން އާ އިމާރާތުގައި މެންބަރުންނަށް ކިއުބިކަލްތަކެއް ގާއިމް ކުރުމަށް ނިންމާފައިވާ ކަމަށާއި އެތަންތަނުގައި މެންބަރުންގެ މުވައްޒަފުންނަށް މަސައްކަތް ކުރެވޭނެ ކަމަށްވެސް ރައީސް ނަޝީދު ވިދާޅުވިއެވެ.\nމަޖިލީހުގެ ސޯޝަލް ކްލަބުގައި މަޖިލީހުގެ އިދާރީ މުވައްޒަފުން ތިއްބެވި ނަމަވެސް މެންބަރުންނަށްވެސް އެ ކްލަބުގައި ބައިވެރިވުމުގެ ފުރުސަތު އޮންނާނެ ކަމަށް ރައީސް ނަޝީދު ވިދާޅުވިއެވެ.\nރައްޔިތުންގެ މަޖިލީހުގެ އާ އިމާރާތުގައި ގާއިމްކުރާނެ ތަންތަނާއި ގުޅޭ ގޮތުން ރައީސް ނަޝީދު ވާހަހަދެއްކެވިއިރު އެތަނުގެ ބިންގާ އަޅާ މަސައްކަތް ފެށީ ރައީސް ނަޝީދުގެ ވެރިކަމުގައި 2011 ވަނަ އަހަރުގެ ތެރޭގައެވެ. އަދި އެތަނުގެ މަސައްކަތް ނިންމާ މަޖިލީހާ ހަވާލުކޮށްފައި ވަނީ މިދިޔަ އަހަރުގެ އޭޕްރީލް މަހުގެ 10 ވަނަ ދުވަހުއެވެ.


Iran in America ge jaasoos drone eh vattaalaifi\nއިރާނުން އެމެރިކާގެ ޖާސޫސް ޑްރޯނެއް ވައްޓާލައިފި\nއިރާނުން ވައްޓާލިކަމަށް ބުނާ މަރުކާގެ ގޮލޯބަލް ހޯކް ޖާސޫސް ޑްރޯންއެއް\nއިރާނުގެ ވައިގެ ސަރަހައްދުގައި ގަވާއިދާ ހިލާފަށް ހަރަކާތްތެރިވި އެމެރިކާގެ ޖާސޫސް ޑްރޯނެއް އެ ގައުމުގެ ރިވޮލިއުޝަނަރީ ގާޑުން ބަޑި ޖަހާ ވައްޓާލާފައި ވާނެކަމަށް އިރާނުގެ ގައުމީ ޓީވީއިން ރިޕޯޓުކޮށްފި އެވެ.\nއެމެރިކާއިން ހަދާފައިވާ ގްލޯބަލް ހޯކް ޖާސޫސް ކުރާ ޑްރޯން ވައްޓާލާފައިވަނީ އިރާނުގެ ވައިގެ ސަލާާމަތީ ބާރުތަކުން ކަމަށާއި އޭތި ވައްޓާލާފައިވަނީ ހޮރްމޮޒްގަން ޕްރޮވިންސްގައި ކަމަށް ރިވިލިއުޝަނަރީ ގާޑުން ވިދާޅުވިނަމަ ވެސް އެފަރާތުން ވައްޓާލާފައިވާ ޑްރޯންގެ ފޮޓޯއެއް ދައްކާފައެއް ނުވެއެވެ.\nއެމެރިކާގެ ޑްރޯނެއް އިރާނުގެ ވައިގެ ސަރަހައްދުން ވައްޓާލާފައި ވޭތޯ އެމެރިކާގެ އަސްކަރިއްޔާގެ ސެންޓްރަލް ކޮމާންޑްގެ ތަރުޖަމާން ކެޕްޓަން ބިލް އާބަންއާއި އަލްޖަޒީރާއިން ސުވާލު ކުރެއްވުމުން އެފަރާތުން އެއްވެސް ޖަވާބެއް ނުދެއްވަ އެވެ.\nނަމަވެސް އެސޯސިއޭޓަޑް ޕްރެސް ކައިރީގައި އެ ފަރާތުން ވިދާޅުވެފައި ވަނީ އިރާނުގެ ވައިގެ ސަރަހައްދުގައި އެމެރިކާގެ އެއްވެސް ޑްރޯނެއް ހަރަކާތްތެރިވެފައި ނުވާނެ ކަމަށެވެ.\nއިރާނުން އެމެރިކާގެ ޑްރޯނެއް ވައްޓާލައިފިން ކަމަށް ބުނެފައިވަނީ 2015 ގައި އިރާނާއި އެމެރިކާއާއި ދުނިޔޭގެ އެހެން ބޮޑެތި ބާރުތަކުން ވެފައިވާ އިރާނުގެ ނިއުކްލިއާ އެއްބަސް ވުމުން އެމެރިކާއިން އަމިއްލައަށް ވަކިވެ އިރާނާމެދު ދަތި ކުރުމުގެ ފިޔަވަޅުއަޅަން ފެށުމުގެ ސަބަބުން ވަކިވުމާއި ގުޅިގެން ދެ ގައުމުގެ ގުޅުން ހީނަރުވެފައިވާ ދަނޑިވަޅެއްގަ އެވެ.\nކާނަލް މަރާލި ކަމަށް އިޒްރޭލުން ބުނެފި\nއީރާނާ އެއްބަސްވުމަކުން އިޒްރޭލު ހައްޔަރެއް ނުވާނެ\nސައޫދީއަށް ހަމަލާ ދެނީ އީރާނުން: އެމެރިކާ


JP Ge Dhidha Aai Logo Badhalu Koh Faas Kohffi - Vaguthu\nޖޭޕީގެ ދިދައާއި ލޯގޯ ބަދަލުކޮށް ފާސްކޮށްފި\nޖުމްހޫރީ ޕާޓީން ކުރިން ބޭނުން ކުރަމުން ދިޔަ ދިދައާއި ލޯގޯގެ ބަދަލުގައި އައު ދިދައާއި ލޯގޯ ރޭ ފާސްކޮށްފިއެވެ.\nޕެރަޑައިސް އައިލެންޑް ރިސޯޓްގައި ރޭ ނިންމާލި ޖުމްހޫރީ ޕާޓީގެ ކޮންގްރެސްގައި ދިދައާއި ލޯގޯ ބަދަލުކޮށް ފާސްކޮށްފައިވަނީ ދިދައާއި ލޯގޯ ފާސްވެފައިވަނީ ކޮންގްރެސްގައި ބައިވެރިވި މަންދޫބުންގެ އިއްތިފާގުންނެވެ.\nޖުމްހޫރީ ޕާޓީގެ ދިދައާއި ލޯގޯ ބަދަލުކޮށްފައިވަނީ ކުރިން ބޭނުންކުރި ދިދައާއި ލޯގޯ ބޭނުން ކުރުން އިލެކްޝަންސް ކޮމިޝަނުން މަނާ ކުރުމުންވެ.\nޖުމްހޫރީ ޕާޓީގެ ކޮންގްރެސްއިން ފާސްކުރީ އެ ލޯގޯއާއި ދިދައިގައި ހިމެނޭ ހަނދުފަޅި ވަނީ ނަގައިފަ އެވެ. ހަނދުފަޅީގެ ބަދަލުގައި ވަށް ބޮޅެއްލާފައިވުން ފިޔަވައި އިތުރު ބަދަލެއް ގެނެސްފައެއް ނުވެއެވެ. ޖުމްހޫރީ ޕާޓީން ބުނީ އެ ލޯގޯ އާއި ދިދައަކީ އިލެކްޝަންސް ކޮމިޝަނުން ފާސްކޮށް، ބޭނުންކުރުމުގެ ހުއްދަދީފައިވާ ލޯގޯއެއް ކަމަށެވެ.\nޖޭޕީގެ އައު ދިދަ އަކާއި ލޯގޯއެއް ބޭނުން ކުރުމަށް ނިންމީ، އިލެކްޝަންސް ކޮމިޝަނުން އެނގި އެންގުމާއި ގުޅިގެން ޖުމުހޫރީ ޕާޓީން ކޯޓަށް ހުށައެޅި މައްސަލަތައް ނުނިމި ދިގުލައިގެން ދިޔުމާއި ރިޔާސީ އިންތީޚާބު ބޯމަތިވަމުން އަންނަ އިރު ކުރިޔަށް ދެވޭނެ ގޮތަކީ އެއީ ކަމުގައި ވާތީއެވެ.\nސަރުކާރުގެ ގެޒެޓުގައި9މާޗްގައި ޝާއިއު ކުރި އެ އުސޫލުގައި ބުނެފައިވާ ގޮތުން ރައީސުލްޖުމްހޫރިއްޔާގެ ދިދަ ހުންނީ ގައުމީ ދިދައިގެ ހަނދުފަޅީގެ އެތެރެއަށްވާ ގޮތަށް ފަސް ފިޔައިގެ ތަރިއެއް ހިމެނޭ ގޮތަށެވެ. އަދި އެ ދިދައާ ވައްތަރު ދިދައެއް ނުވަތަ ނިޝާނެއް އެހެން އެއްވެސް ފަރާތަކުން ބޭނުންކޮށްގެން ނުވާނެ ކަމަށް ވެސް އެ އުސޫލުގައިވެއެވެ.\nޖޫން 23, 2018 10:21\nދިވެހިން ޖުމްހޫރީ ޕާރޓީ. އިނގިރޭސިން ރިޕަބްލިކަބް ޕާރޓީ. އޮންނަންވާނީ ކޮންމެެވެސް އެއް ނަމެއް ނޫންތަ. ޕާރޓީގެ ވަނަމާއި އެއްކޮން ދޯ ތިކީ.


Dharin hoadhan firihenun hoadhaa faruvaa inn prostate cancer | Mihaaru\nދަރިން ހޯދަން ފިރިހެނުން ހޯދާ ފަރުވާ އިން ޕްރޮސްޓޭޓް ކެންސަރުގެ ނުރައްކާ\n30 ސެޕްޓެމްބަރ 2019 - 06:43 1 comment\nދަރިން ނުލިބޭ ފިރިހެނުން އެކަމަށް ހޯދާ ފަރުވާގެ ސަބަބުން ޕްރޮސްޓޭޓް ކެންސަރު ޖެހުމުގެ ފުރުސަތު ބޮޑުވާ ކަމަށް ދިރާސާއެއްގައި ބުނެފި އެވެ.\nބްރިޓިޝް މެޑިކަލް ޖާނަލްގައި ޝާއިއުކޮށްފައިވާ ދިރާސާގައި ބުނިގޮތުގައި ފިރިހެނުން އިންފަޓިލިޓީ އަށް ހޯދާ ފަރުވާ އިންޓްރަސިޓޯޕްލާސްމިކް ސްޕާމް އިންޖެކްޝަން (އައިސީއެސްއައި) ގެ ސަބަބުން، އުމުރުން ދުވަސްވާ ފަހުން ޕްރޮސްޓޭޓް ކެންސަރަށް މަގު ފަހިވުމުގެ ފުރުސަތު ބޮޑެވެ.\nމި ދިރާސާ ހަދާފައި ވަނީ 1994-2014 އާ ހަމައަށް، ދަރިމައިނުވުމުގެ މައްސަލަ އަށް ފަރުވާ ހޯދި 20,618 މީހެއްގެ ސިއްހީ ރެކޯޑްތައް އެނަލައިޒްކޮށްގެންނެވެ. އެގޮތުން ފާހަގަކުރެވުނު ކަމަކީ އައިސީއެސްއައި ފަރުވާ ހޯދި މީހުންގެ ތެރެއިން 0.42 ޕަސެންޓް ފިރިހެނުންނަށް ޕްރޮސްޓޭޓް ކެންސަރު ޖެހުނު ކަމެވެ. އަދި އެއްވެސް ފަރުވާއަކާ ނުލައި ދަރިން ލިބުނު މީހުންނަށް ޕްރޮސްޓޭޓް ކެންސަރު ޖެހުނު ނިސްބަތް 0.28 ޕަސެންޓްގައި އިރު، އައިވީއެފްގެ އެހީގައި ދަރިން ހޯދި ފިރިހެނުންގެ ތެރެއިން ޕްރޮސްޓޭޓް ކެންސަރަށް ފަރުވާ ހޯދަން ކެހުނީ 0.37 ޕަސަންޓް މީހުން ކަމަށް ދިރާސާގައި ބުންޏެވެ.\nދިރާސާގައި ފާހަަގަކޮށްފައިވާ ގޮތުގައި މި ރެކޯޑްތަކަށް ބަލާ އިރު އައިސީއެސްއައިގެ އެހީގައި ދަރިން ހޯދާ ފިރިހެނުންނަށް ޕްރޮސްޓޭޓް ކެންސަރު އުމުރުން 55 އަހަރުވުމުގެ ކުރިން ޖެހުމުގެ ފުރުސަތު ވެސް ބޮޑެވެ.\nދިރާސާ ހެދި ސްވިޑްންގެ ލުޑް ޔުނިވަސިޓީގެ ޕްރޮފެސަރު ވޮން ލުންޑްބާގް ގިވާޝްމަން ވިދާޅުވި ގޮތުގައި ޕްރޮސްޓޭޓް ކެންސަރު ޖެހުނު ފިރިހެނުންގެ އަދަދު ނިސްބަތުން މަދު ނަމަވެސް އޭގެ ތެރެއިން ގިނަ މީހުންނަކީ ޒުވާނުން ކަމަށްވާތީ އެއީ އިތުރަށް ވިސްނަން ޖެހޭ ކަމެކެވެ. އާންމުކޮށް މި ބާވަތުގެ ކެންސަރު ޖެހެނީ އުމުރުން 50 އިން މައްޗަށްދާ ފަހުންނެވެ.\n"އެހެންވެ މިއީ އަދި އިތުރަށް ދިރާސާކުރަން ޖެހޭ ކަމެއް." ވޮން ވިދާޅުވި އެވެ.\nއިތުރު ލިޔުންތައް ދިރާސާ ދަރިން ނުލިބުން


ގެތައް އިޞްލާޙުކުރުމަށް 40 ނަސޭހަތް (9) – DhiSalafiyyah\nގެތައް އިޞްލާޙުކުރުމަށް 40 ނަސޭހަތް (9)\n14/08/2013 އަދަބާއި އަޚްލާޤު, ތަރުބިއްޔަތުއަލް އުޚްތު އުންމު ޢަބްދިﷲ\nފަސްވަނަ ނަސޭހަތް: ގޭގެ އަހުލުވެރިން އީމާންކަންމަތީ ތަރުބިއްޔަތުކުރުން\nޢާއިޝާ رضي الله عنها ގެ އަރިހުން ރިވާވެގެންވެއެވެ. އެކަމަނާ ވިދާޅުވިއެވެ.\nكَانَ رَسُولُ اللهِ صلى اللهُ عليه وسلم يُصَلِّى مِنَ اللَّيْلِ فَإِذَا أَوْتَرَ قَالَ ((قُومِى فَأَوْتِرِى يَا عَائِشَةُ)) [رواه مسلم ١٣٥-(٧٤٤)]\nމާނައީ: ރަސޫލުﷲ صلى الله عليه وسلم ރޭގަނޑު ނަމާދު ކުރައްވައެވެ. ފަހެ ވިތުރި ކުރައްވާހިނދު ޙަދީޘްކުރައްވައެވެ. “އޭ ޢާއިޝާއެވެ. ފަހެ ތެދުވެ، ވިތުރި ކުރާށެވެ.”\n((رَحِمَ اللهُ رَجُلاً قَامَ مِنَ اللَّيْلِ فَصَلَّى وَأَيْقَظَ امْرَأَتَهُ فَصَلَّتْ فَإِنْ أَبَتْ نَضَحَ فِى وَجْهِهَا الْمَاءَ)) [رواه أحمد وأبو داود ، صحيح الجامع ٣٤۸۸]\nމާނައީ: “ރޭގަނޑުގެ ނަމާދަށް ތެދުވެ، ނަމާދުކޮށް އަދި އޭނާގެ އަނބިމީހާއަށް ގޮވާނަމާދުކުރުވައިފި މީހަކަށް ﷲ ރަޙްމަތްލައްވާށިއެވެ. ފަހެ އޭނާ ނުހޭލައިފިނަމަ އޭނާގެ މޫނަށް ފެންފޮދެއް އޭނާ ބުރުވާލައެވެ.”\nއަދި ޞަދަޤާތްދިނުމަށް ގޭގައި ތިބޭ އަންހެނުންނަށް ހިތްވަރު ދިނުމަކީ އީމާންކަން އިތުރުވާކަމެކެވެ. މިއީ ނަބިއްޔާ صلى الله عليه وسلم ވަރަށް ބޮޑަށް ބާރުއަޅުއްވާ އަމުރުކުރައްވާފައިވާ ކަމެކެވެ. އެކަލޭގެފާނު صلى الله عليه وسلم ޙަދީޘް ކުރައްވާފައިވެއެވެ.\n((يَا مَعْشَرَ النِّسَاءِ تَصَدَّقْنَ فَإِنِّي رَأَيْتُكُنَّ أَكْثَرَ أَهْلِ النَّارِ)) [رواه البخاري ، الفتح ۱/٤۰٥]\nމާނައީ: “އޭ އަންހެން ކަނބަލުންނޭވެ. ތިޔަކަނބަލުން ޞަދަޤާތްކުރާށެވެ. ފަހެ، ތިމަންކަލޭގެފާނަށް ނަރަކައިގެ އަހުލުވެރިންގެ ތެރެއިން ގިނައިން ފެނިވަޑައިގަތީ ތިޔަކަނބަލުންނެވެ.”\nމިޒަމާނުގައި މިފަދައިން ކުރެވޭ ކަންތައްތަކުގެ ތެރޭގައި ފަޤީރުންނަށާއި މިސްކީނުންނަށް ދޭނެ ފައިސާ އެއްކުރުމަށް ގޭގައި ފޮއްޓެއް ބަހައްޓާ އުޅެއެވެ. އަދި އެފޮއްޓަށްލައިފި ކޮންމެ އެއްޗަކީ ޙާޖަތަށްޖެހިފައިވާ މީހުންގެ އެއްޗަކަށް ހަދައެވެ. އެއީ މުސްލިމުގެތަކުގައި އެފަދަމީހުންނަށް ހެދިފައި ހުންނަ އެއްޗެއްކަމުގައި ހަދައެވެ.\nއަދި ގޭ ތެރެއިން ގޭގެ އަހުލުވެރިންނަށް ހެޔޮ ނަމޫނާ ފެންނަނަމަ އެކަމަށް ތަބާވުމަށް އެބައިމީހުންނަށް ލިބޭ ހިތްވަރެއްކަމުގައި އެކަންތައްތައް ވެގެންދެއެވެ. ގެއެއްގެ ތެރޭގައި ބީޟުގެ [އެބަހީ: ކޮންމެ ހަނދުމަހެއްގެ 13،14،15] ރޯދަތައް ހިފުމާ، [ކޮންމެ ހަފްތާއެއްގެ] ހޯމަ ބުރާސްފަތީގެ ރޯދަހިފުމާ، ތާސޫޢާއި ޢާޝޫރާ ދުވަހު [މުޙައްރަމު މަހުގެ 9ވަނަ ދުވަހާއި 10ވަނަ ދުވަހު] ރޯދަ ހިފުމާ، ޢަރަފާތު ދުވަހުގެ ރޯދަހިފުމާ، މުޙައްރަމު މަހާއި ޝަޢުބާންމަހުގައި ރޯދަހިފުން ގިނަކުރާނަމަ އެއީ އެބައިމީހުންނަށް ފެންނަ ރަނގަޅު ނަމޫނާއެކެވެ.


Minister Imran Ah Miadhu Notice Fonuvanee - Vaguthu\nހޯމް މިނިސްޓަރު އިމްރާން އަބްދުﷲ ގެ އިތުބާރު ނެތް ކަމަށް އިދިކޮޅު ޕީޕީއެމް އާއި ޕީއެންސީއިން ރައްޔިތުންގެ މަޖިލީހަށް ހުށަހެޅި މައްސަލައިގައި މިނިސްޓަރު އިމްރާން މަޖިލިހަށް ޖަވާބުދާރީވާން ދޭން ޖެހޭ 14 ދުވަހުގެ ނޯޓިސް މިއަދު ދެއްވާނެ ކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެއެވެ.\nރައްޔިތުންގެ މަޖިލީހުގެ 11 މެންބަރުންގެ ސޮޔާއެކު މަޖިލީހަށް ވައްދާފައިވާ އެ މައްސަލައަށް އިޝާރާތް ކުރައްވައި ނަޝީދު ވިދާޅުވީ ގާނޫނުއަސާސީގައި އޮންނަ ގޮތުގެ މަތިން މައްސަލަ ހުށަހެޅިފައިވާތީ އެ މައްސަލަ އެޖެންޑާ ކުރައްވާނެ ކަމަށެވެ. އަދި އިމްރާނަށް ދޭން ޖެހޭ ނޯޓިސް މިއަދު ދެއްވާނެ ކަމަށް އެމަނިކުފާނު ވިދާޅުވިއެވެ.\n"އިމްރާންގެ އިތުބާރު ނެތްކަމުގެ މައްސަލައިގައި ރައްޔިތުންގެ މަޖިލީހުގައި ބަހުސް ފެށުމުގެ ކުރިން އިމްރާނަށް ދޭން ޖެހޭ 14 ދުވަހުގެ ނޯޓިސް މިއަދު އަޅުގަނޑު ފޮނުވާނަން، އަދި އެ ނޯޓިސްގެ މުއްދަތު ހަމަވުމުން އެ މައްސަލަ މަޖިލީހުގައި އެޖެންޑާ ކުރެވޭނެ،" ނަޝީދު ވިދާޅުވިއެވެ.\nއިދިކޮޅު ޕީޕީއެމްއާއި ޕީއެންސީ ކޯލިޝަންގެ ނުވަ މެންބަރަކު މަޖިލީހުގައި ތިއްބެވިއިރު، އަމިއްލަ ދެ މެންބަރަކު މި މައްސަލައިގެ ގަރާރުގައި ސޮއިކުރެއްވިއެވެ. އެއީ ވިލިމާލެ ދާއިރާގެ މެމްބަރު އަހުމަދު އުޝާމާއި ތުލުސްދޫ ދާއިރާގެ މެމްބަރު އިބްރާހިމް ނަސީމެވެ.\nގާނޫނުއަސާސީގައި އޮންނަ ގޮތުން 10 މެންބަރުންގެ ސޮޔާއެކު ވަޒީރެއްގެ އިތުބާރު ނެތް ކަމުގެ މައްސަލަ މަޖިލީހަށް ވެއްދޭނެއެވެ. އަދި އެ ވަޒީރަކަށް ޖަވާބުދާރީވާން 14 ދުވަހުގެ މުއްދަތެއް ދެވޭނެއެވެ. ވަޒީރުގެ އިތުބާރު ނެތް ކަމަށް ފާސްވާނީ 44 މެންބަރުންގެ ވޯޓު ލިބިގެންނެވެ.\nއިމްރާންގެ އިތުބާރު ނެތް ކަމުގެ މައްސަލައެއް މަޖިލީހަށް ވައްދާފައި މިވަނީ، ހުޅުމާލެ ފަޅު ތެރޭގައި އޮތް ސަފާރީއެއްގައި ކެންޔާ އަންހެނަކު ރޭޕް ކުރި ކަމަށް ބުނާ މައްސަލައަށް އިޝާރާތް ކުރައްވައި އެ ސަފާރީގައި އެ ދުވަހު ހިނގައިދިޔައީ އާދައިގެ ކުޑަ ކަމެއް ކަމަށް ވިދާޅުވުމުން އެ މައްސަލަ ގަނޑުގެ ތެރޭގައެވެ.\nމިކަމާ ގުޅިގެން އިމްރާންއަށް ވަރަށް ބޮޑަށް ފާޑުކިޔުންތައް އަމާޒުވުމުން، އިމްރާން ވިދާޅުވެފައިވަނީ އޭނާ ދެއްކެވި ވާހަކަތައް އޮޅޭ ގޮތަށް ދިވެހި މީޑިއާތަކުގައި ފަތުރާފައިވާ ކަމަށެވެ. ޖިންސީ ގޯނާއަކީ ކުޑަ ކަމެއް ނޫން ކަމަށާއި ކުޑަ ކަމެއް ކަމަށް ވިދާޅުނުވާ ކަމަށް އިމްރާން ވިދާޅުވިއެވެ. އެކަމަކު ދެއްކެވި ވާހަކައިން އެފަދަ މާނައެއް ނެނގޭ ނަމަ އެ ކަމަށް މައާފަށް އެދިވަޑައިގަންނަވާ ކަމަށް އިމްރާން ވިދާޅުވެފައިވެއެވެ.\nމީގެ އިތުރުން އަވަހާރަކޮށްލާފައިވާ ރައްޔިތުންގެ މަޖިލީހުގެ ކުރީގެ މެންބަރު ޑރ. އަފްރާޝީމް އަލީ އާއި ގެއްލުވާލައިގެން މަރާލި ނޫސްވެރިޔާ އަހުމަދު ރިލްވާންގެ މައްސަލައާ ގުޅުވައި އިމްރާން އެކި ދުވަސްވަރު އެކި ވާހަކަތައް ދައްކަވާތީ ވެސް އޭނާއަށް ބޮޑެތި ފާޑުކިއުންތައް އަމާޒުވެފައިވެއެވެ.\nއެންމެ ފުރަތަމަ އަފްރާޝިމްގެ މަރާއި އެމްޑީޕީއާ ގުޅުވައި އިމްރާންއާއި އަދާލަތު ޕާޓީގެ އިސް ބޭފުޅުންތަކެއް ވާހަކަ ދައްކަވާފައިވެއެވެ. އެކަމަކު ކުރީގެ ރައީސް އަބްދުﷲ ޔާމީންގެ ވެރިކަމުގައި ރައީސް ޔާމީންއާއި އެ މަރުތަކާ ގުޅުވައި ވެސް އެކި ވާހަކަ ދެއްކެވިއެވެ.\nއެހެންވިޔަސް ރައީސް އިބްރާހިމް މުހައްމަދު ސޯލިހް އުފެއްދެވި މަރުތައް ތަހުގީގު ކުރާާ ރިޔާސީ ކޮމިޝަނުން އެ މަރުތައް ތަހުގީގު ކުރުމަށް ފަހު ބުނެފައިވަނީ އެ މަރިތަކުގެ ފަހަތުގައި ސިޔާސީ ބޭފުޅުންތަކެއްގެ އަތެއް ނެތް ކަމަށާއި އެއީ ދީނީ ހަރުކަށި ފިކުރުގެ ޖަމާއަތްތަކެއް ފަހަތުގައި ތިބެގެން ކޮށްފައިވާ ކަމެއް ކަމަށެވެ.\nއޮކްޓޯބަރ 27, 2020 10:21\nހުރިހާ މެމްބަރުންވެސް ހުސްބުޅީގައި މި މައްސަލާގައި ގަންނަންޖެހޭނެ. މިއީ އާދައިގެ ކަމެއްނޫން. މިކަމަށް ހައްލެއް ނުލިބެއްޖެނަމަ މަގުތީގައިވެސް މީހުންގެ އުރަމަތީގައި ހިފުން އާދަވެދާނެ.\nއޮކްޓޯބަރ 27, 2020 11:13\nއެމްޑީޕީއައް ރަގަޅުވާނީ އިމުރާނު ޖާހިލުވެފަ، ގަމާރުވެފަ، އިބިލީސްވި ވަރަކައް.


ފޮލޯމީ އުފާ ރޯދަ ކުއިޒް: 25 ވަނަ ސުވާލު – Ungoofaaru\nބަނޑޭރިގަނޑު/ދިރިއުޅުން/ދީން/ފޮލޯމީ އުފާ ރޯދަ ކުއިޒް: 25 ވަނަ ސުވާލު\nފޮލޯމީ އުފާ ރޯދަ ކުއިޒް: 25 ވަނަ ސުވާލު\nފޮލޯމީ އުފާ ރޯދަ ކުއިޒްގެ 25 ވަނަ ސުވާލު މިހާރު ވަނީ ޕޯޓަލްގައި ޝާއިރުކުރެވިފައެވެ. ފޮލޯމީ އުފާ ރޯދަ ކުއިޒްއަކީ ރަމަޟާން މަހު ކޮންމެ ދުވަހަކު ވެސް ސުވާލެއް ކުރާ ގޮތަށް ކުރިއަށްދާ ދީނީ ސުވާލު މުބާރާތެކެވެ. މި ސުވާލު މުބާރާތުގެ 1 ވަނަ،2ވަނަ އަދި3ވަނަ އަށް (އެއްމެ ގިނަ ސުވާލުގެ ޖަވާބު ރަނގަޅު ކުރައްވާ ފަރާތްތަކުގެ ތެރެއިން ގުރުއަތުން ނެގޭ3ފަރާތަކަށް) 1500.00 ރުފިޔާގެ ފައިސާގެ އިނާމެއް އަދި ހަނދާނީ ފިލައެއް ލިބިގެން ދާނެއެވެ.\nމާމުނަގައު ރިސޯޓަށް ދަތުރުކުރި ދޯންޏެއް އިންޖީނު ހުއްޓިގެން އެމްއެންޑީއެފް އިން އެހީތެރިވެއްޖެ


UTF ehbasvun7dhuvas therey haama kuran angaifi\nޔޫޓީއެފް އެއްބަސްވުން ހަތް ދުވަސް ތެރޭ ހާމަކުރަން އަންގައިފި\nދިޔަރެސް ނޫހާއި ޑިފެންސްގެ ބޭފުޅުންނާއެކު ބޭއްވި އަޑުއެހުމުގައި ކޮމިޝަނާ އާހިދު\nއުތުރު ތިލަފަޅު އެއްބަސްވުން ހަތް ދުވަހުގެ ތެރޭގައި ހާމަ ކުރަން އިންފޮމޭޝަން ކޮމިޝަނަރުގެ އޮފީހުން އަންގައިފި އެވެ.\nއައިކޮމް އިން އެގޮތަށް އަންގާފައި ވަނީ އެ އެއްބަސްވުން ހޯދަން ދިޔަރެސް ނޫހުން ޑިފެންސް މިނިސްޓްރީއަށް ހުށަހެޅުމުން އެކަން ކުރަން ދެކޮޅު ހަދާފައިވާތީ އެ ނޫހުން އައިކޮމަށް ހުށަހެޅި މައްސަލައިގެ އަޑުއެހުމުގަ އެވެ.\nއިންފޮމޭޝަން ކޮމިޝަނަރުގެ އޮފީހުގައި މިއަދު ބޭއްވި އަޑުއެހުމުގައި އިންފޮމޭޝަން ކޮމިޝަނަރު އާހިދު ރަޝީދު ވިދާޅުވީ އުތުރު ތިލަފަޅު، ޔޫޓީއެފް އެއްބަސްވުން ހިއްސާ ކުރަން ޑިފެންސް މިނިސްޓްރީން ދެކޮޅު ހަދަނީ ގައުމީ ސަލާމަތާ ގުޅޭ އެއްބަސްވުމަކަށް ވާތީ ކަމަށް އެފަރާތުން ބުނާ ކަމަށެވެ. ނަމަވެސް އެއީ ގައުމީ ސަލާމަތަށް ނުރައްކާވާނެ ފަދަ މައުލޫމާތު ހުރި އެއްބަސްވުމެއް ކަމަށް ދެކެވަޑައި ނުގަންނަވާތީ ކޮމިޝަނަރު ވަނީ ހަތް ދުވަހުގެ ތެރޭގައި އެއްބަސްވުން ހާމަކުރުމަށް ޑިފެންސް މިނިސްޓްރީ އަށް އަންގަވާފަ އެވެ.\nހޯދަން އެދޭ މައުލޫމާތު\nހޯދަން އެދިފައިވާ ލޯނު އެއްބަސްވުން ހަދާފައިވަނީ ޑިފެންސް މިނިސްޓްރީން ކަމަށް ނުވާތީ ލޯނާ ގުޅޭ މައުލޫމާތު ނެތް ކަމަށް އެ މިނިސްޓްރީން ބުނެފައިވެ އެވެ. އެކަމަށް ރައްދުދީ ކޮމިޝަނަރު ވިދާޅުވީ ޑިފެންސްގައި އެ މައުލޫމާތު ނެތް ނަމަ ކަމާ ގުޅޭ އިދާރާ އިން މައުލޫމާތު ހޯދައި ފޯރުކޮށްދިނުމަކީ މިނިސްޓްރީން ކުރަންޖެހޭ ކަމެެއް ކަމަށެވެ. އެހެންވެ އެގޮތަށް އަމަލުކުރަން ވެސް ކޮމިޝަނަރު އެންގެވި އެވެ. ދިޔަރެސް ނޫހުން ބޭނުންވާ ބައެއް ކަހަލަ މައުލޫމާތު ހިއްސާކުރުމަކީ ސިފައިންގެ ގާނޫނުގެ ދަށުން ކުށްވެރިވާނެ ކަމެއް ކަމަށް ޑިފެންސް މިނިސްޓްރީން ބުނި ނަމަވެސް އެކަން އެ މިނިސްޓްރީ އަށް ސާބިތުކޮށްދެވިފައި ނުވާ ކަމަށް ކޮމިޝަނަރު ވަނީ ވިދާޅުވި އެވެ.\nއިންޑިއާގެ ސަރުކާރުގެ އެހީގައި އުތުރު ތިލަފަޅުގައި ޑޮކްޔާޑަކާއި، ބަނދަރެއް ހަދަން ސޮއި ކުރީ މިދިޔަ ފެބްރުއަރީ މަހު އެވެ. އެ އެއްބަސްވުމުގެ ދަށުން އިންޑިއާ ސިފައިންނަށް ދިގު މުއްދަތަކަށް ރާއްޖޭގައި ތިބެވޭނެ އިންތިޒާމުތަކެއް ހަމަޖައްސާފައިވާ ކަމަށް ވާދަވެރި ސިޔާސީ ޕާޓީ ތަކުން ދަނީ ބުނަމުންނެވެ. އަދި އެ އެއްބަސްވުމާ ގުޅޭ ޑްރާފްޓްގެ ކޮޕީއެއް ކަމަށް ބުނާ ލިޔުމެއް ލީކް ކޮށްލައިފައިވާއިރު ސަރުކާރުން ބުނީ އެއީ ފޭކް ލިޔުމެއް ކަމަށެެވެ.\nއުތުރު ތިލަފަޅުގެ އެއްބަސްވުން މަޖިލީހާ ހިއްސާކުރުމަށް ރައްޔިތުންގެ މަޖިލީހުން ވެސް މިހާރު ވަނީ ޑިފެންސް މިނިސްޓްރީއަށް އަންގާފަ އެވެ.\nޕޮލިޓިކްސް އިންފޮމޭޝަން ކޮމިޝަނާ އުތުރު ތިލަ ފަޅު


ރޯދަ ހިފުމަކީ ހަމައެކަނި ބަނޑު ރޯދައަށް ބެހެއްޓުމެއް ނޫން: ޝައިޚް ޢަލީ ޒާހިރު\nރޯދަ ހިފުމަކީ ހަމައެކަނި އެމީހާގެ ބަނޑު ރޯދައަށް ބެހެއްޓުމެއް ނޫން ކަމަށާއި ރޯދަ ރޯދައަކަށް ހެދުމަށްޓަކައި ކުރަންޖެހޭ ގިނަ ކަންތައްތަކެއް އެބަހުރި ކަމަށް ފަޟީލަތުއްޝައިޚް ޢަލީ ޒާހިރު ބިން ސާޢީދު ޤާސިމް ވިދާޅުވެއްޖެއެވެ.\nމިއަދުގެ ޢަޞްރު ނަމާދަށްފަހު މަސްޖިދު މުޙައްމަދު ތަކުރުފާނުލްއަޢްޒަމްގައި ދަރުސް ދެއްވަމުން ޝައިޚް ޢަލީ ޒާހިރު ވިދާޅުވީ ރޯދަ އަށް ބަހައްޓަންޖެހޭނީ އެމީހާގެ ބަނޑާއި އަނގަ ނޫން ކަމަށެވެ. "ބޭފުޅުންނޭވެ. އަޅުގަނޑުމެންގެ ލޮލާއި ފެނުމާއި އަދި ވާހަކަތައް ދައްކާއިރު ބޭނުންކުރާ ދޫވެސް ޖެހޭނެ ރޯދައަށް ބަހައްޓަން."\nޝައިޚް ޢަލީ ޒާހިރު ވިދާޅުވީ ރޯދައިގެ އަސްލު މާނައަކީ ހިފެހެއްޓުން ކަމަށާއި ރޯދައަށް ހުންނައިރު ކަންތައްތަކެއް ހިފަހައްޓަންޖެހޭނެ ކަމަށެވެ. އަދި ޞަޙާބީންގެ ތެރެއިން ހިމެނިވަޑައިގަންނަވާ ޖާބިރުގެފާނުގެ ބަސްފުޅުތަކުން މިކަންކަމަށް ބާރުލިބޭ ކަމަށާއި ރޯދައަށް ހުންނަ ދުވަސްތަކާއި ޢާންމު ދުވަސްތައް ތަފާތުވާންޖެހޭނެ ކަމަށާއި ރޯދަވެރިޔާގެ ކިބައިން މަޑުމޮޅިކަމާއި ކެތްތެރިކަން ވެސް ފެންނަން ޖެހޭނެ ކަމަށެވެ.\n"ރޯދަވެރިޔާގެ ކިބައިން ފެންނަން ޖެހޭނެ ކެތްތެރިކަމުގެ3ބާވަތެއް ވެއެވެ. ފުރަތަމައީ އަޅުކަން ކުރުމަށް ކެތްތެރިވުމެވެ. ދެވަނައީ ނުބައި، މަނާކުރެވިފައިވާ ކަންތައްތައްތަކުން ދުރުވެގަތުމަށްޓަކައިވާ ކެތްތެރިކަމެވެ. ތިންވަނައީ ކުރިމަތިވާ މުޞީބާތްތަކާއި ދަތި އުނދަގޫ ކަންތައްތަކަށް ކެތްތެރިވުމެވެ. މިކަންކަމަށް ކެތްތެރި ނުވެ ރޯދައެއް ނުހިފޭނެއެވެ."\n"ރޯދައަށް ހުންނައިރު ނުކައި ނުބޮއި ހުންނާތީ ހަށިގަނޑަށް ކަންތައްތަކެއް ކުރިމަތިވޭ. އެކަންކަމަށްވެސް ކެތްތެރިވާންޖެހޭ. ރޯދައިގެ ކަންކަން މިވަނީ ކެތްތެރިކަމާއި ވަރަށް ބޮޑަށް ގުޅިފަ."\n"ކޮންމެ ކަމެއް ކުރަންޖެހުނު ނަމަވެސް ތެދުވެރިވުމަކީ ރޯދަ އަޅުގަނޑުމެންނަށް ދަސްކޮސްދޭ ކަމެއް. ކާބޯތަކެތި އަތްފޯރާފަށުގައި ހުރެމެ ނުކައި ނުބޮއި ރޯދައަށް މިތިބެނީ ﷲ ތަޢާލާއަށް ތެދުވެރިވެގެން. މި ރިވެތި ސިފަތައް ރަމަޟާންމަހު އަޅުގަނޑުމެންގެ ކިބައި އަށަގަންނަވަން ޖެހޭނެ." ކަމަށްވެސް ޝައިޚް ޢަލީ ޒާހިރު ވިދާޅުވިއެވެ.


Iyye aa miadhu Raajje aee 86 fathuruverin\nވެލާނާ އިންޓަނޭޝަނަލް އެއާޕޯޓުގައި ފަތުރުވެރިންތަކެއް--- ފޮޓޯ: އަވަސް އާކައިވް\nއިއްޔެއާ މިއަދު ރާއްޖެ އައިސްފައިވަނީ ޖުމްލަ 86 ފަތުރުވެރިން ކަމަށް ސަރުކާރުން ބުނެފި އެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ކޮވިޑް19 ގެ މައުލޫމާތު ހާމަކުރައްވާ ސަރުކާރުގެ ތަރުޖަމާނު މަބުރޫކު އަޒީޒް ވިދާޅުވީ އިއްޔެ ރާއްޖެ އައިސްފައިވަނީ 45 ފަތުރުވެރިން ކަމަށެވެ. އަދި މިއަދު ރާއްޖެ އައިސްފައިވަނީ 39 ފަތުރުވެރިން ކަމަށެވެ.\nކޮވިޑް19 އާ ގުޅިގެން ރާއްޖެ އަންނަ ފަތުރުވެރިންގެ އަދަދު ބޮޑު ތަނުން މަދުވެފައިވާއިރު މާދަމާއިން ފެށިގެން ރާއްޖެއަށް ފަތުރުވެރިންނަށް ނާދެވޭނެ އެވެ. ސަރުކާރުން ވަނީ ރާއްޖެއަށް ބޭރު މީހުން އެތެރެނުވެވޭގޮތަށް އޮން އެރައިވަލް ވިސާ ދިނުން ހުއްޓާލަން ނިންމާ އެކަން އިއުލާނުކޮށްފައެވެ.\nމީގެ ކުރިން ރާއްޖެއަށް ކޮންމެ ދުވަހަކުހެން 5000 ވުރެ ގިނަ ފަތުރުވެރިން އާދެއެވެ. އަދި ވީއައިއޭއަށް 50 ވުރެ ގިނަ ފްލައިޓް ޖައްސައެވެ.\nމަބްރޫކް ވިދާޅުވީ އިއްޔެ 33 ދިވެއްސަކު ރާއްޖެ އައިސްފައިވާ ކަމަށެވެ. އަދި މިއަދު ރާއްޖެ އައިސްފައިވަނީ ނުވަ ދިވެއްސެއް ކަމަށް ވިދާޅުވިއެވެ. އެ އެންމެންވެސް ވަނީ 14 ދުވަހަށް ކަރަންޓީން ކުރުމަށް ފެސިލިޓީތަކަށް ގެންގޮސްފައެވެ.\nކޮވިޑް19 އާ ގުޅިގެން އިއްޔެއާ ހަމައަށް 50 ރިސޯޓް ވަނީ ބަންދުކޮށްފައެވެ. އަދި ކުރިއަށް އޮތް ދެ ހަފްތާ ތެރޭ ހުރިހާ ރިސޯޓްތައް ބަންދު ކުރާނެ ކަމަށް ބެލެވޭ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވަނީ ވިދާޅުވެފައެވެ.


ތިނަދޫގެ މެޖިސްޓްރޭޓް ވަކިކުރަން ކޮމެޓީން ނިންމައިފި | Jazeera\tތިނަދޫގެ މެޖިސްޓްރޭޓް ވަކިކުރަން ކޮމެޓީން ނިންމައިފި - Jazeera\nތިނަދޫގެ މެޖިސްޓްރޭޓް ވަކިކުރަން ކޮމެޓީން ނިންމައިފި\nޢަލީ ޔާމީން June 26, 2019 114 views0\nގދ. ތިނަދޫ ކޯޓުގެ މެޖިސްޓްރޭޓް އިބްރާހިމް ރަޝީދު މެޖިސްޓްރޭޓް ކަމުން ވަކިކުރަން ޖުޑިޝަލް ސާވިސް ކޮމިޝަން، ޖޭއެސްސީން ނިންމި ނިންމުން ރަނގަޅު ކަމަށް ރައްޔިތުންގެ މަޖިލީހުގެ ޖުޑިޝަރީ ކޮމިޓީއިން ނިންމައިފި އެވެ.\nއިބްރާހިމް ރަޝީދުގެ މައްސަލައެއް ޖޭއެސްސީއަށް ހުށަހެޅީ 2013 ވަނަ އަހަރުގައެވެ. އަދި އެ މައްސަަލައިގައި އޭނާ ސަސްޕެންޑްވެސް ކުރިއެވެ. ނަމަވެސް އެ ފަހުން އެ މައްސަލަ މަޑުޖެހިފައި އޮތުމަށް ފަހު އޭނާގެ މައްސަލަ ބަލައި މަގާމުން ވަކިކުރަން ޖޭއެސްސީން މަޖިލީހަށް ފޮނުވީ މި ހަަފްތާގެ ތެރޭގައެވެ.\nއިއްޔެ މަޖިލީހުގެ ތަޅުމުގައި ބަހުސް ކުރުމަށް ފަހު ފާސްކޮށްފައިވަނީ ޖުޑިޝަރީ ކޮމިޓީއަށް ފޮނުވައިގެން މައްސަލަ ދިރާދާ ކުރާށެވެ. އެގޮތުން ޖުޑިޝަރީ ކޮމިޓީން އިއްޔެ ބޭއްވި ބައްދަލުވުމުގައި ވަނީ އިބްރާހިމް ރަޝީދު ވަކިކުރަން ޖޭއެސްސީއިން ނިންމީ ގާނޫނު އަސާސީއާއި ގާނޫނުތަކާއި އެއްގޮތަށް ކަމަށް ނިންމައިފައެވެ.\nއިބްރާހިމް ރަޝީދު މަޤާމުން ވަކިކުރަން ކޮމެޓީއިން ނިންމީ އެ ކޮމެޓީގެ ބައްދަލުވުމުގައި ބައިވެރިވެވަޑައިގެންނެވި ހުރިހާ މެންބަރުންގެ އިއްތިފާޤުންނެވެ.\nއިބްރާހިމް ރަޝީދު ވަކިކުރުމުގެ މައްސަލަ މިއަދުގެ ޖަލްސާއަށް ވަނީ ތާވަލުކޮށްފަ އެވެ.\nއިއްޔެ އޮތް ރައްޔިތުންގެ މަޖިލީހުގެ ޖަލްސާގައި ވަނީ އިބްރާހިމްގެ މައްސަލައިގައި ޖޭއެސްސީގެ ރިޕޯޓު އިއްވައިފަ އެވެ. އެ މައްސަލައިގައި ބުނެފައި ވަނީ އެ މައްސަލައަކީ ގާޒީ އިބްރާހިމް އާންމު ތަނެއްގައި އަންހެނަކާ ޒުވާބުކޮށް ހަޑި ހުތުރުބަހުން ވާހަކަ ދެއްކުމުން މުހައްމަދު ލަތީފު ނަމަކަށް ކިޔާ އާންމު މީހަކު ހުށަހެޅި މައްސަލައެއް ކަމަށެވެ.\nއެގޮތުން، އިބްރާހިމް، އާންމު ތަނެއްގައި ތިނަދޫގެ އަންހެނަކާ ދިމާލަށް ހަޑި ހުތުރު ބަހުން ހަޅޭއްލަވައި އަޑުގަދަކޮށް އެ އަންހެން މީހާ އަކީ ނަހަލާލަށް ބަލިވެ އިނދެ ދަރިވައްޓާފައި ހުރި މީހެއް ކަމަށް ބުނެފައިވާ ކަމަށް ރިޕޯޓުގައިވެ އެވެ.\nއިބްރާހިމް ވަކިކުރަން ނިންމީ ސްލޫކީ މައްސަލައެއްގެ ސަބަބުންނެވެ.\nދެހާސް ތޭރަ ވަނަ އަހަރުގެ ތެރޭގައި މަސްތުވާތަކެއްޗާ އެކު އިބްރާހިމް ހައްޔަރުވެސް ކުރި އެވެ. ނަމަވެސް އެއިރު ހައިކޯޓުގެ އަމުރެއްގެ ދަށުން އޭނާ ވަނީ ދޫކޮށްލާފައެވެ


China ge jaasoosah hukum kohfi - Hali News\nއިތުބާރު ހިފޭ ގައުމުތަކުގެ މީހުން ލައްވާ ޗައިނާއިން ޖާސޫސް ކުރުވަނީ\n10 October 2020, 12:05\nހުޅަނގުން އިތުބާރުކުރާ ގައުމުތަކުން މީހުން ހޯދައި ޗައިނާއަށް ޖާސޫސްކުރުވާކަމަށް، އެމެރިކާގައި ޙުކުމް ކޮށްފައިވާ ސިންގަޕޯރ މީހާގެ މައްސަލައިން ހާމަވާ ކަމަށް މުހައްލިލުން ބުނެއެވެ.\nއުމުރުން 39 އަހަރުގެ ޖުން ވެއި ޔެއޯއަކީ ޕީއެޗްޑީ ހެދުމަށް އެމެރިކާގައި ކިޔަވަމުންދާ މީހެކެވެ. އޭނާ ވަނީ ޝަރީއަތުގެ މަޖިލީހުގައި ޗައިނާއަށް ޖާސޫސް ކޮށްދިން ކަމަށް އެއްބަސްވެފައެވެ. އަދި ހުރިހައި މަރުހަލާއެއްގައިވެސް އޭނާ ވަނީ އެފްބީއައިއާ ގުޅިގެން، ހުރިހައި ތަފްސީލެއް ދީފައެވެ.\nކިޔާލަން: ޗައިނާއަށް ޖާސޫސްކޮށްދިން ކަމަމަށް ބުނެ ރާޖީވް ޝަރުމާ ހައްޔަރުކޮށްފި\nކިޔާލަން: ސީއައިއޭގެ އެޖެންޓަކު ޗައިނާއަށް ޖާސޫސްކޮށްދީފި\nއޭނާ ޗައިނާއަށް ފޯރުވައި ދިން މަޢްލޫމާތެއް ހާމަކޮށްފައި ވަނީ ނުބައި ނިޔަތެއްގައި ނޫންކަމަށާއި އެއީ، ޗައިނާއަށް އޮތް ލޯއްބަކުން ކޮށްފައިވާ ކަމެއް ކަމަށް ވަނީ ބުނެފައެވެ.\nމިމީހާ އެމެރިކާގައި މީހުން ދަންނަނީ ޑިކްސަން ޔޯއޯގެ ނަމުންނެވެ.\nއޭނާ ޗައިނާއަށް ފޯރުވާފައިވާ މަޢްލޫމާތަކީ ސިއްރު މަޢްލޫމާތެއް ނޫނެވެ. ނަމަވެސް އެއީ އާންމުކޮށް ލިބެން ހުރި މަޢްލޫމާތެއްވެސް ނޫނެވެ.\nއެމެރިކާގެ މުހިންމު މަގާމުތަކުގައި ތިބި މުވައްޒަފުންނާ ގާތް ގުޅުމެއް އުފައްދައި އެމީހުން ލައްވައި، އޭނާ ވަނީ ރިޕޯޓްތައް ތައްޔާރު ކުރުވާފައެވެ. ޔެއޯ މިމީސް މީހުން ކައިރީ ބުނެފައިވަނީ، އެ ރިޕޯޓްތަކަކީ އޭޝިއާގެ ކުންފުނިތަކުން އެދިގެން އެފަރާތްތަކަށް ފޮނުވަން ހޯދާ ރިޕޯޓްތަކެއް ކަމަށެވެ. އެހެންނަމަވެސް ހުރިހައި ރިޕޯޓެއް ފޮނުވާފައި ވަނީ ޗައިނާއަށެވެ.\nމީގެ އިތުރުން އަސްކަރީ ތަހުލީލުތައް ހެދުމަށް ވަގު ކުންފުންޏެއް ހަދައި މުވައްޒަފުންނާއި މުހައްލިލުން ހޯދުމުގެ ބޭނުގައި އިޢްލާން ޖަހައި، އެތާ ވަޒީފާއަށް ކުރިމަތިލާން އެދިގެން ސީވީތައް ފޮނުވި، ސިފައިންގެ މީހުންގެ ސީވީތައް ޗައިނާއަށް ޔެއޯ ވަނީ ޗައިނާއަށް ފޮނުވާފައެވެ.\nކޯޓަށް ދީފައިވާ މަޢްލޫމާތުން އެނގެނީ ޗައިނާއިން ޔެއޯ ރެކްރޫޓް ކުރީ، ބެއިޖިންގ ގައި އޮތް ފޯރަމެއްގައި ބައިވެރިވާން ގޮސް އުޅެނިކޮށް އެތަނުންނެވެ.\nއޭނާގެ ހަރަކާތްތައް އެފްބީއައިގެ ރޭޑާއަށް އެރުމަށްފަހު އެފްބިއައިން އޭނާއާ އިންޓަރވިއު ކުރަން އެދުނީ، އޭނާ މަތިންދާބޯޓަކަށް އަރަން އުޅެނިކޮށެވެ. ފުރަތަމައަށް އިންކާރު ކުރުމަށްފަހު ފަހުން އަނބުރާލައި އައިސް އެފްބީއައިއާ ގުޅިގެން މަޢްލޫމާތު ހާމަކުރީއެވެ.\nޔޮއެއޯ އެމެރިކާގައި ހައްޔަރުކުރުމާ ގުޅިގެން ހާމަކޮށްފައިވާ މަޢްލޫމާތުން އެނގިފައި ވަނީ ސިންގަޕޯރގައި އޭނާ ކިޔަވިއިރު ލީ ކްވާން ޔޫ ޔުނިވަރސިޓީގައި އޭނާގެ ސުޕަރވައިޒަރަކީވެސް ބޭރު ގައުމެއްގެ އެޖެންޓެއްކަމަށް 2017 ގައި ސިންގަޕޯރ ސަރުކާރުން ލޭބަލްކޮށްފައިވާ މީހެކެވެ. މިމިހާއަކީ ޗައިނާ ދަރިކޮޅުގެ އެމެރިކާ ރައްވެއްސެކެވެ.\nކުރިން ހާމަކޮށްފައިވާ ގޮތުން ޔެއޯއަށް 10 އަހަރުގެ ޖަލު ހުކުމެއް ލިބޭނެއެވެ. ނަމަވެސް އޭނާއަށް ވޮޝިންޓަނުގެ ޑިސްޓްރިކްޓް ކޯޓުގައި އިއްވާފައި ވަނީ 14 މަހުގެ ޖަލު ޙުކުމެކެވެ.\nޔެއެއޯ ބުނިގޮތުގައި އޭނާގެ އަމަލުތަކަށް އޭނާ ފުރިހަމަށް އިޢްތިރާފް ވާކަމަށެވެ. އޭނާ ބޭނުން ވަނީ އަވަހަށް ޙުކުމް ނިންމާލައި އޭނާގެ އާއިލާ ކައިރިއަށް ސިންގަޕޯރއަށް ދާށެވެ.